dwar l-abbozz tal-baġit ġenerali ta' l-Unjoni Ewropea għas-sena finanzjarja 2009

u l-Ittra ta' emenda Nru 1/2009 (SEC(2008)2435) għall-abbozz tal-baġit ġenerali ta' l-Unjoni Ewropea għas-sena finanzjarja 2009

Taqsima III – Kummissjoni

Parti 1: Mozzjoni għal riżoluzzjoni

Kumitat għall-Baġits

OPINJONI TAL-KUMITAT GĦALL-KUMMERĊ INTERNAZZJONALI ………………………..40

OPINJONI TAL-KUMITAT GĦALL-AFFARIJIET EKONOMIĊI U MONETARJI …………..43

OPINJONI tal-Kumitat għall-Impjiegi u l-Affarijiet Soċjali …………………..49

OPINJONI Kumitat għall-Ambjent, is-Saħħa Pubblika u s-Sikurezza tal-Ikel 54

OPINJONI tal-Kumitat għas-Suq Intern u l-Ħarsien tal-Konsumatur ..63

OPINJONI tal-Kumitat għat-Trasport u t-Turiżmu ……………………………………66

OPINJONI tal-Kumitat għall-Iżvilupp Reġjonali ……………………………………….72

OPINJONI tal-Kumitat għall-Agrikoltura u l-Iżvilupp Rurali ……………..77

OPINJONI tal-Kumitat għall-Kultura u l-Edukazzjoni …………………………..86

OPINJONI tal-Kumitat għal-Libertajiet Ċivili, il-Ġustizzja u l-Intern ..95

OPINJONI tal-Kumitat għall-Affarijiet Kostituzzjonali ……………………….98

OPINJONI tal-Kumitat għad-Drittijiet tan-Nisa u l-Ugwaljanza bejn is-Sessi 101

Ippubblikati separatament

–…deċiżjonijiet meħuda mill-Kumitat għall-Baġits matul il-laqgħat tiegħu fid-dati 6-7-8 ta' Ottubru 2008 dwar l-abbozzi ta' emenda u l-proposti għal modifika għat-Taqsima III ta' l-abbozz tal-baġit ġeneral

MOZZJONI GĦAL RIŻOLUZZJONI TAL-PARLAMENT EWROPEW

dwar l-abbozz tal-baġit ġenerali ta' l-Unjoni Ewropea għas-sena finanzjarja 2009, Taqsima III – Kummissjoni ( C6‐0309/2008 – 2008/2026(BUD) ) u l-Ittra ta' emenda Nru 1/2009 ( SEC(2008)2435 ) għall-abbozz tal-baġit ġenerali ta' l-Unjoni Ewropea għas-sena finanzjarja 2009

Il-Parlament Ewropew ,

– wara li kkunsidra l-Artikolu 272 tat-Trattat KE u l-Artikolu 177 tat-Trattat Euratom,

– wara li kkunsidra d-Deċiżjoni tal-Kunsill 2000/597/KE, Euratom tad-29 ta' Settembru 2000 dwar is-sistema tar-riżorsi tal-Komunitajiet Ewropej

ĠU L 253 du 7.10.2000, p.

– wara li kkunsidra l-Ftehima Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-ġestjoni finanzjarja soda

ĠU L 139, 14.6.2006, p.

– wara li kkunsidra r-riżoluzzjoni tiegħu tal-24 ta' April 2008 dwar l-Istrateġija tal-Politika Annwali għall-2009 tal-Kummissjoni

– wara li kkunsidra r-riżoluzzjoni tiegħu tal-24 ta' April 2008 dwar il-qafas baġitarju u l-prijoritajiet għall-2009

– wara li kkunsidra r-riżoluzzjoni tiegħu tat-8 ta' Lulju 2008 dwar il-baġit tal-2009: L-ewwel riflessjonijiet dwar l-Abbozz Preliminari tal-Baġit għall-2009 u l-mandat għall-konċiljazzjoni, Taqsima III - Kummissjoni

– wara li kkunsidra l-abbozz preliminari tal-baġit ġenerali tal-Unjoni Ewropea għas-sena finanzjarja 2009 li ressqet il-Kummissjoni fis-16 ta' Mejju 2008 ( COM(2008)0300 ),

– wara li kkunsidra l-abbozz tal-baġit ġenerali tal-Unjoni Ewropea għas-sena finanzjarja 2009, stabbilit mill-Kunsill fis-17 ta' Lulju 2008 ( C6‐0309/2008 ),

– wara li kkunsidra l-Ittra ta' emenda Nru 1/2009 ( SEC(2008)2435 ) għall-abbozz preliminari tal-baġit ġenerali tal-Unjoni Ewropea għas-sena finanzjarja 2009,

– wara li kkunsidra l-Artikolu 69 u l-Anness IV tar-Regoli ta' Proċedura tiegħu,

- wara li kkunsidra r-rapport tal-Kumitat għall-Baġits u l-opinjonijiet tal-kumitati l-oħra kkonċernati ( A6-0398/2008 ),

Kwistjonijiet ewlenin

Ifakkar li l-prijoritajiet politiċi u l-evalwazzjoni tiegħu tal-qafas baġitarju għas-sena 2009 ġew stabbiliti fiż-żewġ riżoluzzjonijiet imsemmija qabel tal-24 ta' April 2008; jinnota li dawn iż-żewġ riżoluzzjonijiet servew ta' bażi soda għall-ewwel evalwazzjoni sussegwenti tal-abbozz preliminari tal-baġit (PDB) tal-Kummissjoni għall-2009, kif ġie stabbilit fir-riżoluzzjoni PDB msemmija fuq u adottata fit-8 ta' Lulju 2008; ifakkar li l-Parlament, f'din ir-riżoluzzjoni, kien ikkritika ħafna l-livell baxx tal-approprjazzjonijiet tal-ħlasijiet u tal-marġnijiet żgħar disponibbli fil-biċċa l-kbira tal-intestaturi tal-Qafas Finanzjarju Pluriennali (MFF);

Jilqa' b'sodisfazzjon il-ftehima ta' sitt dikjarazzjonijiet konġunti, annessi ma' din ir-Riżoluzzjoni, tal-Parlament Ewropew u tal-Kunsill fil-konċiljazzjoni tal-ewwel qari dwar il-baġit tal-2009 fis-17 ta' Lulju 2008; ikkunsidrahom meta ġie biex iħejji l-emendi għall-abbozz tal-baġit; jiġbed l-attenzjoni, madankollu, li fuq xi kwistjonijiet, bħall-evalwazzjoni tal-aġenziji, s'issa għadha ma ntlaħqitx pożizzjoni komuni mal-Kunsill;

Jiddeplora l-fatt li l-Kunsill kompla jnaqqas il-PDB li diġà kien wieħed baxx: l-approprjazzjonijiet għall-impenji fl-abbozz tal-baġit jammontaw għal EUR 133 933 miljun u din is-somma tirrappreżenta tnaqqis ta' EUR 469 miljun fir-rigward tal-PDB, filwaqt li l-approprjazzjonijiet għall-ħlasijiet ta' EUR 114 972 miljun huma EUR 1 771 miljun inqas mill-PDB, li jikkorrispondi għal 0.89% tal-GNI, u dan iniżżel il-ħlasijiet għall-aktar livell baxx li qatt kien hemm; jenfasizza li dan kompla żied id-disparità bejn il-livell tal-impenji u l-ħlasijiet, li jmur kontra l-prinċipju tal-ekwilibriju;

Jitlob li l-limitu massimu tal-intestatura 4 jiġi aġġustat mal-ewwel opportunità sabiex jikkorrispondi għall-bżonnijiet attwali; jiddeplora l-fatt li l-Kunsill mhuwiex lest li jibbaġitja b'mod xieraq f'din id-direzzjoni;

Jappoġġja l-Ittra ta' emenda Nru 1 għall-PDB tal-2009 adottata mill-Kummissjoni fid-9 ta' Settembru 2008, minħabba li tidher li tagħti stampa iktar realistika tal-bżonnijiet fl-intestatura 4 mill-PDB; jiddispjaċih, madankollu, li minħabba l-limitazzjonijiet tal-MFF 2007-2013, mhuwiex f'pożizzjoni li jiffinanzja bżonnijiet ġodda urġenti u mhux previsti bħall-għajnuna għall-ikel u bħall-bżonnijiet ta' rikostruzzjoni fil-Ġeorġja, fil-Kosovo, fl-Afganistan u fil-Palestina; jenfasizza li huwa l-uniku rikors għall-possibilitajiet provduti permezz tad-dispożizzjonijiet tal-Ftehima Interistituzzjonali tas-17 ta' Mejju 2006 (it-IIA) u tad-determinazzjoni politika soda li huma neċessità assoluta sabiex jippermettu lill-UE li twettaq l-impenji tagħha li ħadet fil-qasam tal-politika esterna;

Iqis li ċ-ċifra adottata mill-Kunsill għall-approprjazzjonijiet tal-ħlasijiet jonqosha ħafna biex tkun koerenti mal-prijoritajiet politiċi u l-impenji varji tal-UE; jesprimi s-sorpriża tiegħu għall-fatt li l-Kunsill jista' jipproponi b'mod uffiċjali 0.89% tal-GNI biss fi ħlasijiet, meta fl-2007 diġà kien hemm RAL globali ta' EUR 139 000 miljun; b'konsegwenza ta' dan, jiddeċiedi li jżid il-livell globali tal-ħlasijiet għal XXX;

Huwa tal-opinjoni li l-baġit tal-UE fil-forma attwali tiegħu ma jistax jindirizza b'mod effettiv u realistiku l-għanijiet li l-UE fasslet għall-bidla fil-klima; iqis li ċ-ċittadini Ewropej għandhom bżonn inizjattiva Ewropea tanġibbli li tiffaċċja l-konsegwenzi tal-bidla fil-klima; jiddeplora l-fatt li l-appoġġ għall-miżuri tal-bidla fil-klima għadu limitat wisq fil-baġit tal-UE; huwa konvint li jista' jsir sforz serju sabiex jiżdiedu u jkunu konċentrati riżorsi finanzjarji adegwati li jagħtu spinta lit-tmexxija Ewropea sabiex tiffaċċja l-konsegwenzi tal-bidla fil-klima; jistieden lill-Kummissjoni sabiex, sal-15 ta' Marzu 2009, tippreżenta pjan ambizzjuż għal żieda adegwata fil-fondi tal-bidla fil-klima, li jikkunsidra l-istabbiliment ta' "fond tal-bidla fil-klima" speċifiku jew il-ħolqien ta' linja tal-baġit b'allokazzjoni li ttejjeb il-kapaċità tal-baġit sabiex ikun jista' jlaħħaq ma' dawn il-kwistjonijiet, l-aktar permezz tal-miżuri ta' mitigazzjoni, ta' adattazzjoni u ta' stabilizzazzjoni; jemmen li l-Iskema tal-Iskambju ta' Emissjonijiet (ETS) għandha titqies bħala riżors potenzjali fil-livell tal-UE;

Mhux lest li jaċċetta xi tip ta' allokazzjoni ġdida fir-rimarki tal-Baġit 2009; għalhekk ħassar ir-referenzi ġodda kollha proposti għal ammonti konkreti u/jew għal organizzazzjonijiet jew entitajiet imsemmija b'mod individwali, minħabba li dawn l-allokazzjonijiet mhumiex konformi mar-Regolament Finanzjarju;

Iddeċieda li jaċċetta t-tnaqqis żgħir tal-Kunsill fil-linji tan-nefqa amministrattiva ta' xi programmi pluriennali minħabba l-fatt li l-Kummissjoni stess ta' spiss talloka mill-ġdid fondi minn dawn il-linji permezz ta' trasferiment f'eżerċizzju ta' kklerjar ġenerali; jenfasizza, madankollu, li dan it-tnaqqis fi proċedura baġitarja annwali waħda m'għandu bl-ebda mod iwassal għal tnaqqis fil-pakketti globali kodeċiżi għall-programmi kkonċernati; jinsisti sabiex il-Kummissjoni tiffinanzja l-ammonti mnaqqsa fl-aħħar snin tal-perjodu tal-programm;

Iqis it-tkabbir u l-impjieġ, il-ġlieda kontra l-bidla fil-klima u t-tisħiħ tas-sikurezza u tas-sigurtà taċ-ċittadini u tad-dimensjoni soċjali tal-Unjoni Ewropea, pereżempju permezz tal-inizjattiva tat-tkabbir għall-impjiegi u l-appoġġ għall-SMEs u għar-riċerka u l-innovazzjoni, kif ukoll l-appoġġ tal-koeżjoni fost ir-reġjuni, bħala prijoritajiet importanti tal-Baġit 2009; se jsaħħaħ l-approprjazzjonijiet fuq linji baġitarji marbuta mal-finanzjament ta' dawn il-prijoritajiet b'konformità mar-riżoluzzjonijiet preċedenti tiegħu;

Dwar is-sottointestatura 1a

Huwa sorpriż bit-tnaqqis addizzjonali tal-Kunsill fir-rigward ta' linji li jappoġġjaw l-istrateġija ta' Liżbona li, wara kollox, hija bbażata fuq deċiżjoni tal-Kunsill Ewropew; jiġbed l-attenzjoni li l-għanijiet tat-tkabbir u l-impjiegi jinsabu fil-qalba tal-istrateġija ta' Liżbona u li l-Kummissjoni, fil-PDB tagħha, kienet diġà naqqset xi linji meta tqabbilhom mas-sena ta' qabel;

Se jagħmel minn kollox biex jiżgura li jkun hemm biżżejjed finanzjament għall-attivitajiet u l-politiki kollha f'din l-intestatura, li jista' jkun ta' vantaġġ dirett u tanġibbli għaċ-ċittadini Ewropej; lest li juża l-marġni disponibbli kollu għall-finanzjament ta' proġetti pilota u azzjonijiet preparatorji f'din is-sottointestatura;

Dwar l-Istitut Ewropew tat-Teknoloġija u l-Innovazzjoni (l-EIT), ma jistax jaċċetta t-tentattiv tal-Kummissjoni li treġġa' lura d-deċiżjonijiet meħuda mill-awtorità baġitarja fil-Baġit 2008; se jinsisti, għalhekk, biex il-baġit tal-EIT jiġi inkluż fil-qasam politiku tar-"Riċerka" u biex l-istruttura regolatorja tiegħu, minħabba n-natura amministrattiva tagħha, tiġi ffinanzjata fl-intestatura 5 tal-MFF; jiddeċiedi li jibdel in-nomenklatura kif ikun xieraq;

Jenfasizza li l-iżburżar tal-fondi mil-linja tal-baġit 06 03 04 (Enerġija tat-TENs) u l-konformità tal-istatus TEN-E għal kull pajplajn tal-gass jew proġett li jiffaċilita t-trażmissjoni tal-gass mir-Russja jew minn entitajiet li fl-aħħar mill-aħħar huma kkontrollati mir-Russja, għandu jkun kondizzjonali fuq it-twettiq tar-Rotta NG3, kif huwa kkonfermat mill-Koordinatur tal-UE;

Dwar is-sottointestatura 1b

Itenni l-importanza li jagħti lill-prinċipju ta' solidarjetà fl-Unjoni Ewropea; għandu l-ħsieb li jagħmel kull sforz biex jiġi garantit finanzjament suffiċjenti għall-politika ta' koeżjoni sabiex ikunu jistgħu jiġu ttrattati l-isfidi attwali u tal-ġejjieni;

Jenfasizza li din is-sottointestatura tiffinanzja bosta politiki u attivitajiet importanti bil-għan li jilqgħu għall-bidla fil-klima u li jappoġġjaw it-tkabbir għall-impjiegi;

Jiddispjaċih li l-PDB tnaqqas mill-Kunsill b'mod partikulari fir-rigward tal-finanzjament tal-Fond Soċjali Ewropew iddedikat għall-kompetittività u l-impjiegi reġjonali; ifakkar lill-Kunsill li l-istrateġija ta' Liżbona hija bbażata fuq sforzi konġunti kemm mill-baġits tal-Unjoni Ewropea kif ukoll minn dawk tal-Istati Membri;

Dwar l-intestatura 2

Jinnota li l-Kummissjoni ddikjarat li l-ġlieda kontra l-bidla fil-klima hija waħda mill-prijoritajiet tagħha għall-Baġit 2009; iqis, madankollu, li din il-prijorità mhijiex riflessa b'mod suffiċjenti fil-PDB u b'konsegwenza ta' dan bi ħsiebu jisħaq aktar fuq din il-politika ewlenija; jipproponi, għal raġunijiet ta' viżibilità, li jiġu allokati approprjazzjonijiet f'linja tal-baġit waħda speċifika biss għal dan l-għan; se jżid ir-riżorsi għall-programm LIFE+ u għall-Fond Ewropew għall-Iżvilupp Rurali kif ikun xieraq;

Jieħu nota tal-proposti reċenti tal-Kummissjoni dwar il- health check tal-Politika Agrikola Komuni (CAP) u jżomm mal-fehma li kull tibdil mill-ewwel għat-tieni pilastru għandu jibqa' newtrali rigward il-baġit;

Jinnota li l-ħolqien ta' linji baġitarji għal tliet fondi ġodda fil-politika tal-agrikoltura u s-sajd komuni - il-fond għall-istrutturar mill-ġdid tas-settur tal-prodotti tal-ħalib, l-Eco-Aid biex issostni t-trobbija tan-nagħaġ u l-mogħoż fl-UE u l-istrument finanzjarju ad hoc – L-adattament tal-flotta tas-sajd minħabba l-konsegwenzi ekonomiċi taż-żieda fil-prezzijiet tal-fjuwil – li kollha nħolqu bil-għan li jsir adattament għas-sitwazzjonijiet ġodda u biex jiftħu opportunitajiet għall-ġejjieni, b'mod partikulari fir-reġjuni żvantaġġati u sensittivi; iqis li dawn il-fondi għandhom l-ewwel nett ikunu ffinanzjati mill-approprjazzjonijiet tal-baġit tal-agrikoltura li ma ntużawx;

Jinnota b'sodisfazzjon li l-Kunsill u l-Kummissjoni sa fl-aħħar iridu jistabbilixxu skema tal-frott għall-iskejjel, billi jallokaw ammont annwali sostanzjali għall-ġlieda kontra l-obeżità u l-problemi tas-saħħa fost l-istudenti, imma jiddeplora l-fatt li ntilfet sena minħabba li din l-inizjattiva tal-Parlament Ewropew ma ntlaqgħetx mill-Kunsill fil-Baġit 2008;

Dwar is-sottointestatura 3a

Jirrikonoxxi x-xewqa taċ-ċittadini Ewropej għal Ewropa sikura u jilqa' b'sodisfazzjon iż-żidiet f'din is-sottointestatura meta jitqabblu mal-Baġit 2008; jinnota l-importanza tal-prinċipju ta' solidarjetà u ta' salvagwardja tal-ogħla livell ta' ħarsien tad-drittijiet fundamentali;

Jisħaq fuq l-importanza li jkun hemm finanzjament suffiċjenti disponibbli permezz tal-baġit tal-UE għall-immaniġġjar tal-immigrazzjoni legali u għall-integrazzjoni taċ-ċittadini ta' pajjiżi terzi filwaqt li, fl-istess ħin, tiġi indirizzata l-immigrazzjoni illegali u tissaħħaħ il-protezzjoni tal-fruntieri, inkluż it-tisħiħ tal-Fond Ewropew għar-Refuġjati sabiex jiffaċilita s-solidarjetà fost l-Istati Membri;

Dwar is-sottointestatura 3b

Ifakkar li s-sottointestatura 3b tkopri politiki importanti li għandhom impatt dirett fuq il-ħajja ta' kuljum taċ-ċittadini Ewropej; itenni d-diżappunt tiegħu għaż-żieda baxxa, meta titqabbel mal-2008, proposta mill-Kummissjoni għal din is-sottointestatura, b'mod speċjali għal dawk l-attivitajiet li huma importanti għal Ewropa għaċ-Ċittadini, li wħud minnhom saħansitra kellhom tnaqqis fil-baġits tagħhom;

Ma jistax jaċċetta li l-Kunsill kompla jnaqqas dawn il-"linji taċ-ċittadini", u se jiżgura li jiġu garantiti riżorsi adegwati f'dan il-qasam importanti; jinnota li se jagħmel użu mill-marġni żgħir li baqa' f'din is-sottointestatura sabiex jiffinanzja proġetti pilota u azzjonijiet preparatorji li jagħtu spinta lil dan il-qasam tal-politika;

Dwar l-intestatura 4

Jinnota l-allokazzjoni mill-ġdid sinifikanti tal-fondi mwettqa mill-Kunsill fl-intestatura 4 u jqis dan bħala indikazzjoni qawwija ta' nuqqas serju ta' riżorsi disponibbli fil-limitu massimu tal-MFF; jinnota li l-limiti tal-intestatura 4 se jwasslu biex ir-rikors regolari għad-dispożizzjonijiet tat-IIA kulma jmur isir aktar neċessarju; jemmen li l-fondi disponibbli, hekk kif inhuma, ma jippermettux li l-Unjoni Ewropea tieħu l-irwol tagħha bħala sieħba globali;

Jistieden lill-Kunsill Ewropew biex meta jieħu impenji politiki wesgħin, bħal pereżempju fil-konklużjonijiet tal-Presidenza tiegħu tal-20 ta' Ġunju 2008, fejn il-kapijiet tal-istat u tal-gvern talbu appoġġ finanzjarju tal-UE iktar b'saħħtu għall-pajjiżi li qegħdin jiżviluppaw, jew li fl-istess ħin jieħdu wkoll impenn għas-suġġerimenti u għall-azzjonijiet neċessarji relatati mal-baġit meta jkun hemm kontradizzjoni ovvja mal-fondi disponibbli fil-limiti annwali tal-MFF attwali;

Itenni l-evalwazzjoni tiegħu tal-bżonn urġenti ta' mobilizzazzjoni kbira u konkreta tal-Unjoni Ewropea sabiex jiġu indirizzati l-prezzijiet tal-ikel li qegħdin jogħlew bla rażan u l-kriżi tal-ikel li tirriżulta minn dan kollu u jtenni l-ħtieġa li jkun hemm reazzjoni baġitarja soda; ifakkar li l-marġnijiet disponibbli fl-intestatura 2 ma jistgħux jintefqu għal skopijiet tal-intestatura 4 minħabba li l-limitu massimu attwali tal-intestatura 4 mhux biżżejjed biex jiffinanzja l-istrument mingħajr ma ssir ħsara lill-prijoritajiet eżistenti; iqis li ż-żewġ fergħat tal-awtorità baġitarja għandhom jagħmlu kull sforz biex jeżaminaw il-possibilitajiet kollha stipulati fil-Ftehima Interistituzzjonali (IIA) biex ikunu ffinanzjati l-ammonti previsti għall-għajnuna għall-ikel fl-intestatura 4; ifakkar, madankollu, li d-deċiżjoni finali dwar il-pakkett finanzjarju se tittieħed matul il-proċess tal-proċedura baġitarja annwali, u se tkun marbuta ma' evalwazzjoni ġenerali tal-istrumenti attwali għal politika ta' koperazzjoni mal-pajjiżi li qegħdin jiżviluppaw;

Għadu jqis l-appoġġ għall-proċess ta' paċi fil-Palestina u fil-Kosovo fost il-prijoritajiet ewlenin tiegħu li ma nbidlux u li għalihom għandhom jiddaħħlu riżorsi suffiċjenti fil-baġit tal-UE; jinnota, madankollu, li dan il-livell adegwat ta' fondi jista' jirrikjedi pprogrammar mill-ġdid fl-intestatura 4, b'xi kumpens baġitarju minn linji baġitarji oħrajn; ifakkar fl-importanza ta' amministrazzjoni pubblika li tiffunzjona u li tkun meħtieġa biex tiggarantixxi l-attenzjoni speċjali neċessarja ħalli jiġi żgurat l-użu xieraq tal-fondi tal-UE;

Jilqa' b'sodisfazzjon id-dħul mill-ġdid ta' riżorsi fuq il-linja tal-għajnuna finanzjarja biex jiġi stimulat l-iżvilupp ekonomiku tal-Komunità Torka f'Ċipru: jilqa' b'sodisfazzjon ukoll l-appoġġ għall-eżumazzjoni, l-identifikazzjoni u r-ritorn tal-fdalijiet ta' persuni nieqsa f'Ċipru;

Jappoġġja l-ħidma tal-pulizija li tnediet permezz tal-Politika Ewropea għas-Sigurtà u d-Difiża fil-Kosovo; jitlob, madankollu, lill-Kummissjoni sabiex tipprovdi pjan konkret u skeda għall-Missjoni tal-Istat tad-Dritt tal-Unjoni Ewropea fil-Kosovo (EULEX), b'mod partikulari fir-rigward tat-teħid tar-responsabilitajiet minn idejn il-missjoni tan-Nazzjonijiet Uniti fil-Kosovo (UNMIK) u fir-rigward tal-bżonnijiet u l-ispejjeż ta' riżorsi umani, kif ukoll il-koperazzjoni mal-Uffiċċju għaż-Żamma ta' Kuntatt tal-Kummissjoni Ewropea fil-Kosovo (ECLO); jitlob, barra minn hekk, lill-Kummissjoni sabiex tipprovdi informazzjoni dettaljata dwar it-taħriġ li ngħata lill-forzi lokali;

Jisħaq fuq ir-rieda tiegħu li jgħin lill-Ġeorġja fil-proċess twil u li jqum il-flus għar-rikostruzzjoni tagħha, u sabiex jipparteċipa b'mod attiv ħalli tinstab soluzzjoni finanzjarja xierqa kif ġie ddikjarat fir-riżoluzzjoni tiegħu tat-3 ta' Settembru 2008 dwar is-sitwazzjoni fil-Ġeorġja

Testi adottati , P6_TA(2008)0396 . ; iħeġġeġ, għalhekk, lill-Kummissjoni sabiex tippreżenta proposti li jissodisfaw l-impenji tal-UE, anke fil-każ tal-Belarus; jinsisti, għalhekk, sabiex jitħares il-prinċipju sod, politikament u finanzjarjarment, ta' finanzjament ġdid għal ħtiġijiet ġodda; jinnota f'dan ir-rigward l-intenzjoni tal-Kummissjoni li tikkunsidra l-provvediment ta' somma sa EUR 500 miljun għall-perjodu mill-2008 sal-2010 (dawn is-snin inklużi) u li, jekk ikun meħtieġ, talloka dawn il-fondi b'konnessjoni ma' konferenza tad-donaturi għall-Ġeorgja;

Jinnota l-importanza li qiegħda tikber tal-Komunità tal-Enerġija u jilqa' b'sodisfazzjon l-intenzjoni tat-Turkija li tingħaqad magħha; huwa tal-opinjoni li d-dħul tal-Ukraina, il-Ġeorġja, l-Ażerbajġan u l-Armenja fil-Komunità tal-Enerġija għandu jkun iffaċilitat u l-miżuri ta' solidarjetà tal-enerġija bejn il-membri eżistenti u l-membri tal-futur għandhom jiġu żviluppati; jistenna l-preżentazzjoni tar-rapport tal-Kummissjoni fl-2009 dwar l-esperjenzi li nkisbu mill-implimentazzjoni tad-Deċiżjoni tal-Kunsill 2006/500/KE tad-29 ta' Mejju 2006 dwar il-konklużjoni tal-Komunità Ewropea tat-Trattat tal-Komunità dwar l-Enerġija

ĠU L 198, 20.7.2006, p.

Jiġbed l-attenzjoni li l-prijorità tal-UE li tilqa' kontra l-bidla fil-klima għandha wkoll komponent estern u li l-attivitajiet rilevanti, bħal dawk marbuta mal-Alleanza Globali għall-Bidla fil-Klima, għandhom ikunu ffinanzjati fl-intestatura 4;

Jisħaq fuq il-fatt li l-Fond Globali għall-Ġlieda kontra l-AIDS, it-Tuberkulożi u l-Malarja wera li huwa mekkaniżmu finanzjarju effettiv, imma jiddeplora l-fatt li l-Fond Globali mhuwiex aġent ta' implimentazzjoni; ifakkar lill-Kummissjoni li sabiex l-għotjiet tal-Fond Globali jkunu implimentati b'mod effikaċi, jeħtieġ li jintefqu aktar riżorsi finanzjarji fl-assistenza teknika;

Ifakkar lill-Kunsill li r-Riżerva għall-Għajnuna ta' Emerġenza suppost għandha tiffinanzja bżonnijiet ta' emerġenza mhux previsti u jemmen mhux biss li l-approprjazzjonijiet f'din il-linja baġitarja huma ġustifikati iżda wkoll li t-tħassir ta' dawn l-approprjazzjonijiet jipperikola l-kapaċità tal-UE biex tirreaġixxi b'mod xieraq għal sitwazzjoni ta' kriżi li tista' sseħħ fix-xhur bikrija tal-2009; għalhekk jerġa' jġib kif kien il-PDB għar-Riżerva għall-Għajnuna ta' Emerġenza, fir-rigward ukoll tal-punt 25 tal-Ftehima Interistituzzjonali IIA tas-17 ta' Mejju 2006;

Dwar l-intestatura 5

Bħala prinċipju ġenerali, se jerġa' jġib kif kienu ċ-ċifri mnaqqsa mill-Kunsill għall-PDB f'din l-intestatura; jinnota, madankollu, li għad għandu xi mistoqsijiet pendenti fir-rigward ta' aspetti speċifiċi tal-allokazzjoni tal-Kummissjoni ta' staff fost il-karigi amministrattivi ta' appoġġ u ta' koordinazzjoni u possibilitajiet ta' organizzazzjoni mill-ġdid tal-istaff, u l-bżonn għal aktar informazzjoni dwar il-politika tal-bini; iddeċieda li jpoġġi xi ammonti fir-riżerva sabiex jiżgura li eventwalment jikseb tweġibiet għal dawn il-mistoqsijiet;

Jinnota li fil-PDB 2009 hemm ibbaġitjat ammont globali ta' EUR 1 120 miljun għall-iffinanzjar tan-nefqa amministrattiva li mhijiex fl-intestatura 5; iqis dan l-ammont bħala wieħed pjuttost sostanzjali;

Jinsab imħasseb, f'dan ir-rigward, dwar il-fatt li l-ammonti li jittieħdu mill-pakketti tal-programmi operattivi sabiex jiġu ffinanzjati l-aġenziji eżekuttivi qegħdin jiżdiedu kontinwament u diġà laħqu livell sostanzjali, bl-iffinanzjar ta' aktar minn 1 300 membru tal-istaff fl-2009; jixtieq li jkollu stampa iktar ċara tal-effetti tal-ħolqien tal-aġenziji eżekuttivi u tal-estensjonijiet li hemm għaddejjin ta' dmirijiethom fuq dawk id-Direttorati Ġenerali ta' referenza tagħhom li kienu responsabbli għall-implimentazzjoni tal-programmi rilevanti qabel ma l-aġenziji eżekuttivi ħadu fuqhom din ir-responsabilità;

Jinnota li d-dejta attwali wriet li, fid-Direttorati Ġenerali tal-Kummissjoni, il-proporzjon bejn l-istaff involut f'attivitajiet ta' koordinazzjoni u appoġġ amministrattiv u dawk li jwettqu ħidmiet operattivi jista' jvarja b'mod notevoli; jitlob lill-Kummissjoni biex tanalizza r-raġunijiet għal dawn id-diskrepanzi;

Jistenna li jkun mgħarraf bis-sħiħ bl-iżviluppi kollha fir-rigward ta' dik li hi magħrufa bħala r-riforma tal-istaff "Holmquist" fil-Kummissjoni;

Jitlob lill-Uffiċċju tas-Selezzjoni tal-Persunal Ewropew (EPSO) sabiex ikompli bl-isforzi tiegħu biex jissimplifika u jqassar iċ-ċikli tal-kompetizzjonijiet; iqis li għandhom jiġu provduti r-riżorsi umani xierqa lill-EPSO bħala appoġġ għall-isforzi meħuda sabiex itejjeb il-proċeduri u l-metodi interni tiegħu u jaċċellera l-ġestjoni tal-listi ta' riserva sabiex jiġi garantit li jista' jipprovdi staff xieraq lill-istituzzjonijiet skont il-bżonnijiet, inklużi l-kriterji ta' adegwatezza ta' ammissibilità, b'mod partikulari għall-karigi ta' AST;

Jistieden lill-Kunsill sabiex jippreżenta kalendarju ta' negozjati mal-Parlament rigward il-proposti tiegħu dwar ir-Regolament (KE) Nru 1073/1999 (OLAF) sabiex tissaħħaħ l-effiċjenza tal-Uffiċċju Ewropew Kontra l-Frodi (OLAF) u sabiex jiġi ċċarat il-qafas legali tal-ħidma tiegħu;

Jiddispjaċih min-nuqqas ta' konsistenza u koerenza li ta' spiss tista' tiġi nnutata fil-politika ta' komunikazzjoni implimentata mid-Direttorati Ġenerali tal-Kummissjoni; huwa favur l-iżvilupp ta' "identità tal-UE" koerenti u li tingħaraf sabiex tintuża fil-miżuri ta' komunikazzjoni kollha; għalhekk jixtieq iħeġġeġ lis-servizzi individwali tal-Kummissjoni biex jipperfezzjonaw u jikkoordinaw l-attivitajiet kollha ta' informazzjoni u komunikazzjoni mwettqa fil-livell tagħhom;

Jistieden lill-istituzzjonijiet sabiex jikkoordinaw l-isforzi tagħhom b'mod sistematiku bil-għan li:

- l-informazzjoni dwar id-drittijiet taċ-ċittadini u kif jiġu eżerċitati fil-prattika fl-Istati Membri, tiġi aċċessibbli għaċ-ċittadini,

- tittejjeb l-aċċessibilità u t-trasparenza tal-liġi Ewropea permezz ta' għodod effiċjenti ta' tfittxija, permezz ta' testi konsolidati u permezz tal-użu tal-aħjar format tekniku disponibbli għall-ifformattjar tas-sors tad-direttivi, regolamenti u deċiżjonijiet,

- tiġi stabbilita librerija diġitali dwar l-Unjoni Ewropea fuq il-bażi tar-riżorsi disponibbli kemm fil-livell Ewropew kif ukoll f'dak nazzjonali;

Jilqa' b'sodisfazzjon ir-riforma tas-sistema tal-Iskejjel Ewropej imnedija dan l-aħħar mill-Kummissjoni iżda jħeġġeġ lill-Istati Membri biex iwettqu l-impenji tagħhom skont il-ftehimiet eżistenti; jiġbed l-attenzjoni għall-punt 47 tat-IIA billi skont dan tinħtieġ l-awtorizzazzjoni tal-awtorità baġitarja għall-ħolqien ta' skejjel ġodda li joħolqu implikazzjonijiet għall-baġit;

Jenfasizza l-importanza li jkun osservat il-punt 47 tat-IIA; jitlob lill-Kummissjoni biex taħdem mal-awtorità baġitarja fuq id-definizzjoni ta' proċedura dettaljata xierqa għall-applikazzjoni tagħha;

Jistieden lill-Kummissjoni sabiex tippreżenta rapport dwar is-soluzzjonijiet possibbli rigward il-mekkaniżmu tal-UE għas-sigurtà u għad-diversifikazzjoni tal-gass fil-kuritur NG3, inkluż fost l-oħrajn l-irwol possibbli tal-Bank Ewropew għall-Investiment meta jinxtara l-gass bil- bulk minn stati fornituri mhux tradizzjonali (li jkollhom anqas minn sehem ta' 5% fis-suq tal-UE) fil-kuritur NG3 jew sabiex jiffaċilita x-xiri tiegħu, permezz ta' xiri dirett jew inkella permezz tal-ħolqien ta' entità ta' xiri;

Dwar l-aġenziji

Jilqa' b'sodisfazzjon id-deċiżjoni tal-Kummissjoni sabiex fl-aħħar tagħti widen għat-talbiet tal-awtorità baġitarja u tqis id-dħul assenjat fit-tfassil tal-PDB għall-aġenziji deċentralizzati għall-2009; iqis li bla ebda dubju dan huwa pass lejn trasparenza baġitarja ikbar; itenni, madankollu, f'konformità mal-emendi tiegħu għar-rimarki baġitarji tal-aġenziji tal-Baġit 2008, li dawk l-aġenziji li jiddependu fil-parti l-kbira mid-dħul iġġenerat mill-ħlasijiet xorta waħda għandhom ikunu jistgħu jużaw l-istrument ta' dħul assenjat sabiex ikollhom il-flessibilità baġitarja li jeħtieġu;

Jinnota l-fatt li l-aġenziji ż-żgħar għandhom it-tendenza li jkollhom parti kbira ħafna tal-istaff (50% jew iktar) li jittrattaw mal-amministrazzjoni interna tal-aġenzija nnifisha; jikkunsidra l-effiċjenza f'sens ta' spejjeż tal-aġenziji ż-żgħar bħala waħda mill-kwistjonijiet li għandu jindirizza l-grupp ta' ħidma interistituzzjonali dwar il-futur tal-aġenziji deċentralizzati li għandu jitwaqqaf fil-ħarifa tal-2008;

Ħa nota tal-bilanċ pożittv ta' EUR 290 miljun tal-Uffiċċju għall-Armonizzazzjoni tas-Suq Intern fis-sena finanzjarja attwali; jixtieq li l-Kummissjoni tirrifletti dwar jekk ikunx xieraq li d-dħul żejjed mill-Uffiċċju, minħabba li huwa konsegwenza diretta tas-Suq Intern, imur lura fil-baġit tal-UE;

Jenfasizza li l-Aġenzija Fornitriċi tal-Euratom, kif maħluqa mit-Trattat Euratom, hija aġenzija indipendenti li s-sussidji tagħha għandhom ikunu ppreżentati fil-baġit tal-UE b'mod trasparenti;

Dwar proġetti pilota u azzjonijiet preparatorji

Ifakkar li l-IIA jipprovdi għal ammont totali għal proġetti pilota ta' massimu ta' EUR 40 miljun fi kwalunkwe sena finanzjarja, u għal ammont totali għal azzjonijiet preparatorji ta' massimu ta' EUR 100 miljun, li minnhom ammont massimu ta' EUR 50 miljun jista' jiġi allokat għal azzjonijiet preparatorji ġodda;

Iqis li dawn il-proġetti huma għodda fundamnetali għall-Parlament sabiex iniedi inizjattivi ġodda fl-interessi taċ-ċittadini Ewropej; analizza numru ta' proposti interessanti, li fosthom numru żgħir biss jista' jiddaħħal fil-Baġit 2009 minħabba restrizzjonijiet tal-IIA u l-limiti tal-MFF;

Jinsisti li dawn l-azzjonijiet u l-proġetti proposti li mhux se jkunu inklużi fil-Baġit 2009 minħabba l-fatt li, skont il-Kummissjoni, diġà huma koperti minn bażi legali u għalhekk fil-verità għandhom jiġu implimentati taħt din il-bażi legali u jitlob lill-Kummissjoni sabiex tirrapporta wkoll il-proposti fi ħdan ir-rapport tagħha dwar il-proġetti pilota u l-azzjonijiet preparatorji; jistenna li l-Kummissjoni tagħmel kull sforz f'din id-direzzjoni indipendentement minn jekk il-proġetti u l-azzjonijiet eventwalment jiġux imsemmija jew le b'mod espliċitu fir-rimarki relevanti tal-bażi legali tal-Baġit 2009; bi ħsiebu jissorvelja mill-qrib l-implimentazzjoni ta' dawn il-proġetti u azzjonijiet taħt il-bażi legali tagħhom waqt is-sena finanzjarja 2009;

Jieħu nota tal-opinjonijiet adottati mill-kumitati speċjalizzati kif jinsabu fir-rapport A6-xxxx/2008;

Jagħti istruzzjonijiet lill-President tiegħu biex jgħaddi din ir-riżoluzzjoni, flimkien mal-emendi u mal-proposti għal modifika għat-Taqsima III tal-abbozz tal-baġit ġenerali, lill-Kunsill, lill-Kummissjoni, kif ukoll lill-istituzzjonijiet l-oħra u lill-entitajiet ikkonċernati.

STQARRIJIET MIFTIEHMA FIL-LAQGĦA TA' KONĊILJAZZJONI TAS-17 TA' LULJU 2008

Il-Fondi Strutturali u ta' Koeżjoni u l-programmi għall-Iżvilupp Rurali 2007-2013

"Il- Parlament Ewropew u l-Kunsill jagħtu l-akbar importanza lill-implimentazzjoni bla xkiel u tajba tal-programmi u l-proġetti operattivi ppreżentati mill-Istati Membri fir-rigward tal-programmi l-ġodda tal-Fondi Strutturali u ta' Koeżjoni u l-programmi għall-Iżvilupp Rurali għall-perjodu 2007-2013.

Sabiex ikun evitat li jiġu ripetuti esperjenzi mill-fażi inizjali tal-perjodu ta' programmazzjoni 2000-2006, il-Parlament Ewropew u l-Kunsill filwaqt li jirrikonoxxu l-approvazzjoni tal-biċċa l-kbira ta' dawn il-proġetti u programmi operattivi jqisu li issa huwa importanti ferm li tkun żgurata implimentazzjoni bla xkiel u effettiva permezz tal-approvazzjoni tas-Sistemi ta' Ġestjoni u Kontroll korrispondenti kemm jista' jkun malajr, fil-limitu ta' żmien stabbilit mir-Regolamenti.

Għalhekk il-Parlament Ewropew u l-Kunsill se jsegwu b'mod rigoruż u fuq bażi regolari l-istat tal-approvazzjoni ta' dawn is-Sistemi ta' Ġestjoni u Kontroll fl-Istati Membri, flimkien mal-istat ta' approvazzjoni tal-Proġetti Prinċipali.

Għal dan il-għan, il-Kummissjoni mitluba tkompli tipprovdi regolarment għodod speċifiċi ta' sorveljanza matul il-proċedura baġitarja.

Il-Kummissjoni mitluba wkoll tippreżenta, jekk ikun meħtieġ, aġġornament tal-previżjonijiet tagħha tal-ħlasijiet għall-2009 sa mhux aktar tard mill-aħħar ta' Ottubru 2008."

Reklutaġġ marbut mat-tkabbir tal-2004 u tal-2007

"Il- Parlament Ewropew u l-Kunsill għal darb'oħra jenfasizzaw l-importanza ta' reklutaġġ sħiħ fil-karigi kollha relatati mat-tkabbir tal-2004 u l-2007 u jinsistu li għandhom isiru l-isforzi kollha mill-istituzzjonijiet u speċifikament mill-Uffiċċju Ewropew għall-Għażla tal-Persunal (EPSO) biex jiġi żgurat li tittieħed l-azzjoni meħtieġa biex jitħaffef il-proċess kollu biex dawn il-karigi jimtlew b'uffiċjali.

Il-kriterji għandhom ikunu kif inhu stabbilit fl-Artikolu 27 tar-Relogament tal-Persunal u għandhom jimmiraw li tintlaħaq il-bażi proporzjonali ġeografika l-aktar wiesgħa possibbli malajr kemm jista' jkun.

Il-Parlament Ewropew u l-Kunsill għandhom l-intenzjoni li jkomplu josservaw mill-qrib il-process kontinwu tar-reklutaġġ.

Għal dan il-għan, huma jitolbu lil kull istituzzjoni u lill-EPSO biex jirrapportaw darbtejn fis-sena, f'Marzu u f'Ottubru, dwar l-istat attwali rigward ir-reklutaġġ f'relazzjoni mat-tkabbir tal-2004 u l-2007."

Fond ta' Solidarjetà tal-UE

"Il- Parlament Ewropew, il-Kunsill u l-Kummissjoni jikkonfermaw l-importanza li jiġi żgurat proċess bla xkiel għall-adozzjoni tad-deċiżjonijiet dwar il-mobilizzazzjoni tal-Fond ta' Solidarjetà tal-UE.

Għalhekk, il-Parlament Ewropew u l-Kunsill jilqgħu b'sodisfazzjon l-impenn tal-Kummissjoni li, min issa 'l quddien, kull abbozz preliminari tal-baġit li jemenda meħtieġ mill-mobilizzazzjoni tal-Fond ta' Solidarjetà se jkun biss għal dak l-iskop."

Fond Ewropew għall-Aġġustament Globali u Riżerva għal Għajnuna ta' Emerġenza

"Il- Parlament Ewropew, il-Kunsill u l-Kummissjoni jikkonfermaw l-importanza li jiġi żgurat proċess rapidu u bir-rispett dovut għall-Ftehima Interistituzzjonali għall-adozzjoni tad-deċiżjonijiet dwar il-mobilizzazzjoni tal-Fond Ewropew għall-Aġġustament Globali u r-Riżerva għal Għajnuna ta' Emerġenza."

Dikjarazzjoni dwar l-implimentazzjoni tal-baġit fl-2009

"Sabiex tiġi żgurata tmexxija bla xkiel tal-implimentazzjoni tal-baġit matul l-2009 biex jiġi permess it-tnaqqis ta' kwalunkwe diffikultà li tiġi mit-tmiem tal-mandat tal-Parlament Ewropew u l-perijodu ta' btala għall-elezzjonijiet Ewropej, il- Parlament Ewropew, il-Kunsill u l-Kummissjoni jaqblu dwar il-punti li ġejjin:

Il-Kummissjoni ser tiżgura li tintroduċi t-talbiet kollha għal trasferimenti fil-ħin għall-aħħar laqgħa ordinarja tal-Kumitat dwar il-Baġits tal-Parlament Ewropew, prevista għas-27 ta' April 2009.

Fil-każ li din id-data ma tkunx tista' tintlaħaq, it-talbiet kollha magħmula wara d-data se jiġu trattati mill-kumitat, wara komunikazzjoni adattata skont proċedura straordinarja.

Baġits ta' emenda

Il-Kunsill u l-Kummissjoni jieħdu nota li waqt il-perjodu elettorali jistgħu jittieħdu deċiżjonijiet urġenti u mhux previsti; id-delega ta' kompetenzi mill-plenarja lill-kumitat għall-Baġits taf tevita dewmien bla bżonn."

Aġġornament tal-ipprogrammar finanzjarju taħt l-Intestatura 5

"Il- Parlament Ewropew, il-Kunsill u l-Kummissjoni jistiednu lis-Segretarji Ġenerali tal-Istituzzjonijiet kollha biex jippreżentaw rapport aġġornat dwar l-ipprogrammar finanzjarju in-nefqa amministrattiva taħt l-Intestatura 5 sal-aħħar ta' Ottubru."

DIKJARAZZJONIJIET UNILATERALI

Approprjazzjonijiet għall-ħlasijiet

"Il- Kunsill jitlob lill-Kummissjoni biex tippreżenta baġit ta' emenda jekk l-approprjazzjonijiet imdaħħla fil-baġit 2009 jirriżultaw li mhumiex biżżejjed biex ikopru n-nefqa taħt is-sottointestatura 1a (Kompetittività għat-tkabbir u l-impjiegi), is-sottointestatura 1b (Koeżjoni għat-tkabbir u l-impjiegi), l-Intestatura 2 (Preservazzjoni u ġestjoni tar-riżorsi naturali) u l-Intestatura 4 (L-UE bħala sieħba globali)."

"Il- Parlament Ewropew jikkunsidra li waqt il-proċedura, se jevalwa l-ħtiġijiet għal ħlasijiet taħt l-intestaturi kollha għas-sena sħiħa, fuq il-bażi tal-previżjonijiet disponibbli fl-istadji differenti tal-proċedura."

Il-Fondi Strutturali u ta' Koeżjoni u l-programmi għall-Iżvilupp Rurali 2007-2013

Il- Kummissjoni ntalbet tippreżenta sal-aħħar ta' Ottubru 2008 l-previżjonijet aġġornati ta' ħlasijiet għall-2009.

Minħabba l-livell ta' inċertezza dwar il-kondizzjonijiet ta' implimentazzjoni fl-Istati Membri, għal tali aġġornament il-Kummissjoni se jkollha toqgħod ukoll fuq il-previżjonijiet aġġornati ta' ħlasijiet li għandhom jiġu pprovduti mill-Istati Membri.

L-evalwazzjoni tal-aġenziji

3.1 "Il- Kunsill jilqa' b'sodisfazzjon l-intenzjoni tal-Kummissjoni li tagħti bidu għal evalwazzjoni bir-reqqa tal-aġenziji regolatorji kif ħabbret fil-Komunikazzjoni tagħha "Aġenziji Ewropej - it-triq 'il quddiem" tal-11 ta' Marzu 2008.

Huwa jilqa' b'sodisfazzjon ukoll l-impenn tal-Kummissjoni li ma tagħmilx proposti għal aġenziji regolatorji ġodda sal-konklużjoni tal-evalwazzjoni, bl-eċċezzjonijiet li jinsabu fil-komunikazzjoni msemmija hawn fuq mill-Kummissjoni.

Il-Kunsill u l-Kummissjoni jikkunsidraw li din l-evalwazzjoni għandha tippermettilhom jevalwaw kemm l-aġenziji regolatorji huma għodda adegwata, fil-kuntest ta' governanza tajba u ġestjoni finanzjarja soda, għall-implimentazzjoni tal-politiki Ewropej fil-preżent u fil-ġejjieni.

Għal dan il-għan, l-evalwazzjoni għandha tippermetti l-komparabilità tar-riżultati b'mod orizzontali, meta possibbli abbażi ta' indikaturi komuni.

Barra minn hekk, l-evalwazzjoni għandha tkopri partikolarment il-punti li ġejjin:

- ir-raġuni wara dawn l-aġenziji, ir-rilevanza u l-iskop tagħhom f'konformità ma' governanza tajba;

- l-impatt, l-effikaċja u l-effiċjenza tal-ħidma tal-aġenziji u l-organizzazzjoni tajba tagħhom, notevolment fir-rigward tal-fatturi determinanti bħall-mekkaniżmi ta' ipprogrammar, rappurtar u segwitu;

- il-proċedura baġitarja u l-obbligu tal-aġenziji li jagħtu kont tal-ġestjoni tagħhom;

L-objettiv għandu jkun ukoll l-evalwazzjoni ta':

- il-koerenza tal-għanijiet u l-attivitajiet tal-aġenziji mal-prijoritajiet u l-għanijiet tal-politiki tal-UE;

- it-trasparenza tal-ħidma tal-aġenziji;

- ir-relazzjoni bejn l-aġenziji u l-Kummissjoni u, fejn xieraq, ir-rabta bejn l-aġenziji regolatorji u l-aġenziji nazzjonali;

- il-ġestjoni tar-riżorsi baġitarji tal-aġenziji.

Din l-evalwazzjoni għandha tipprovdi l-għodod u l-mezzi adegwati lill-awtorità baġitarja biex tevalwa, fil-kuntest tal-allokazzjoni tal-kontribut Komunitarju matul il-proċedura baġitarja annwali, il-komparabilità tal-miri ta' prestazzjoni, in-nefqa amministrattiva u operattiva, l-evoluzzjoni tal-persunal (it-tipi u r-rata tal-karigi vakanti) u l-impatt tad-daqs tal-aġenzija.

Il-Kummissjoni mistiedna tqis il-pożizzjoni tal-Kunsill meta tkun qed tiddefinixxi l-kamp ta' applikazzjoni u t-termini ta' riferiment ta' din l-evalwazzjoni sabiex tiżgura li jiġu koperti l-aspetti tal-akbar interess għall-Kunsill, speċjalment fil-qasam baġitarju.

Huwa meħtieġ espert indipendenti estern biex ikunu żgurati riżultati affidabbli, solidi u kompleti."

"Il- Parlament Ewropew jilqa' b'sodisfazzjon l-intenzjoni tal-Kummissjoni li tagħti bidu għal evalwazzjoni bir-reqqa tal-aġenziji deċentralizzati kif ħabbret fil-Komunikazzjoni tagħha "Aġenziji Ewropej - it-triq 'il quddiem" tal-11 ta' Marzu 2008.

Huwa jikkunsidra grupp ta' ħidma interistituzzjonali bħala struttura vijabbli għad-dibattitu kostruttiv u orjentat lejn ir-riżultat li huwa meħtieġ għal dan il-fini u jenfasizza li l-protagonisti ewlenin kollha mill-qasam istituzzjonali u leġiżlattiv kif ukoll ir-rappreżentanti tal-awtorità baġitarja għandhom jipparteċipaw f'dan il-grupp ta' ħidma biex ikunu garantiti riżultati sodisfaċenti.

Il-Parlament Ewropew b'mod partikulari, jilqa' t-tnedija ta' evalwazzjoni bir-reqqa tal-aġenziji deċentralizzati kif deskritt fil-Komunikazzjoni.

Din l-evalwazzjoni għandha tippermetti l-valutazzjoni ta' kemm l-aġenziji deċentralizzati huma għodda adegwata, fil-kuntest ta' governanza tajba u ġestjoni finanzjarja soda, għall-implimentazzjoni tal-politiki Ewropej fil-preżent u fil-ġejjieni.

Għal dan il-għan, l-evalwazzjoni għandha tippermetti l-komparabilità tar-riżultati b'mod orizzontali, meta possibbli abbażi ta' indikaturi komuni.

Il-prerogattivi tal-awtorità baġitarja kif issalvagwardjati għall-ħolqien ta' aġenziji deċentralizzati ġodda skont il-Punt 47 tal-IIA tas-17 ta' Mejju 2006 għandhom jinżammu fit-totalità tagħhom fil-proċess ta' evalwazzjoni u kontroll li jikkonċerna aġenziji diġà eżistenti."

Segwitu għall-punt 32 tal-Konklużjonijiet tal-Kunsill Ewropew tad-19-20 ta' Ġunju 2008

"Il- Parlament Ewropew ifakkar li l-finanzjament kollu ta' miżuri ġodda għandu jirrispetta l-prinċipji stabbiliti fir-Regolament Finanzjarju (notevolment għall-ispeċifikazzjonijiet) u fil-Ftehim Interistituzzjonali IIA tas-17 ta' Mejju 2006 (notevolment il-limiti massimi tal-intestaturi differenti).

Huwa jistieden lill-Kummissjoni sabiex tippreżenta l-proposti meħtieġa għall-finanzjament tagħhom fil-qafas tal-proċeduri baġitarji 2008-2009."

DOKUMENT TA' ĦIDMA NRU 1 DWAR L-APPROĊĊ ĠENERALI U L-METODOLOĠIJA GĦALL-PROĊEDURA BAĠITARJA 2009

QAFAS ĠENERALI

Il-proċedura baġitarja għall-2009 bdiet f'perjodu ta' ħafna bidliet.

Fl-2008, l-Istituzzjonijiet Ewropej jippreparaw għad-dħul fis-seħħ tat-Trattat ta' Liżbona, filwaqt li jimmiraw li l-proċeduri l-ġodda kollha jkunu f'posthom fil-ħin sabiex ikunu applikati hekk kif il-proċess tar-ratifikazzjoni jkun intemm.

Fil-bidu tal-2009, il-Membri tal-Parlament Ewropew se jkunu involuti fil-kampanji elettorali Ewropej u l-Kummissjoni Ewropea se tkun qed tiffinalizza xogħolha b'rabta ma' dawn l-aħħar ħames snin.

Fil-ħarifa tal-2009, jekk it-Trattat ta' Liżbona jkun ġie ratifikat fil-ħin, il-Parlament Ewropew li jkun għadu kif ġie elett se jkollu jsegwi proċedura baġitarja kompletament ġdida sabiex jistabbilixxi baġit tal-UE għall-2010 fuq il-bażi ta' proposta mressqa mill-Kummissjoni Ewropea attwali imma b'Kummissjoni Ewropea ġdida li uffiċjalment tieħu l-kariga biss f'Novembru.

Fl-istess ħin, u f'dan l-isfond ġenerali, il-Parlament Ewropew involva ruħu f'eżerċizzju estensiv ta' evalwazzjoni proprja u ta' tiġdid.

Il-Grupp ta' Ħidma għar-Riformi Parlamentari diġà għamel xi proposti interessanti u estensivi li issa qegħdin fil-proċess li jiġu ffinalizzati u li diġà qed jiġu implimentati parzjalment.

Se jkun hemm aktar riflessjonijiet dwar suġġetti oħra li se jbiddlu b'mod qawwi l-mod kif jaħdem il-Parlament.

Suġġett importanti fid-diskussjonijiet tal-Grupp ta' Ħidma kien il-kwistjoni ta' kif jistgħu jintlaħqu aħjar il-prijoritajiet politiċi tal-Parlament.

Wieħed mill-komponenti ewlenin biex jintlaħaq dan l-għan huwa allinjament komprensiv tal-prijoritajiet leġiżlattivi u politiċi tal-Parlament, fuq naħa waħda, mad-deċiżjonijiet baġitarji meħuda fl-irwol tiegħu bħala fergħa tal-awtorità baġitarja fuq in-naħa l-oħra.

Bla dubju, dan huwa ta' interess partikulari għall-Kumitat għall-Baġits u jaffettwa b'mod dirett ir-relazzjonijiet tiegħu mal-Kumitati l-oħra tal-PE: hawnhekk, koperzzjoni intensiva u mill-qrib hija prerekwiżit biex il-Parlament iwettaq b'suċċess ir-responsabilitajiet il-ġodda tiegħu fil-qafas istituzzjonali, b'mod ugwali mal-Kunsill.

Ir-Rapporteur għall-Baġit 2009 għalhekk se tagħmel l-almu tagħha biex tiżgura proċess ta' konsultazzjoni komprensiv, ġenerali u bla xkiel mal-partijiet kollha kkonċernati f'kull stadju tat-tħejjijiet għall-baġit tas-sena d-dieħla.

FIL-COBU

Mill-ewwel Riżoluzzjoni tal-COBU dwar il-Qafas u l-Prijoritajiet Baġitarji għall-2009 , li għandha tiġi diskussa u li għandu jittieħed vot dwarha waqt seduta plenarja flimkien mar-riżoluzzjoni APS tal-gruppi politiċi, ir-Rapporteur tipproponi li l-ewwel l-enfasi ssir fuq il-qafas ġenerali għall-baġit 2009, filwaqt li tħares mill-qrib lejn l-ipprogrammar finanzjarju tal-Kummissjoni u l-ipprogrammar mill-ġdid li diġà jidher parzjalment fid-dokument tal-APS tal-Kummissjoni.

Minħabba s-sitwazzjoni tal-marġni, speċjalment fl-Intestaturi 1a u 4 tal-MFF, id-deċiżjoni dwar kwalunkwe pprogrammar mill-ġdid li jista' eventwalment ikun meħtieġ hija kruċjali u għandha tibqa' l-prerogattiva tal-awtorità baġitarja.

Il-proċess ta' riflessjoni li se jsir għandu jippermetti lill-COBU li jevalwa l-Abbozz ta' Baġit Preliminari tal-Kummissjoni fid-dettall bil-għan li l-prijoritajiet tal-Parlament jiġu riflessi kif xieraq.

It-tieni Riżoluzzjoni tal-COBU dwar l-Abbozz ta' Baġit Preliminari 2009 skedata għall-plenarja ta' Lulju 2008 għandha l-għan li miln issa jsiru dikjarazzjonijiet konkreti sal-livell ta' dettall ta' oqsma ta' politika individwali.

Għal din ir-riżoluzzjoni PDB, ir-Rapporteur tippretendi li jkun hemm kontribut sostanzjali mill-Kumitati l-oħra tal-PE, sew jekk direttament fil-forma ta' opinjonijiet, jew indirettament permezz ta' kuntatti bilaterali jew laqgħat ta' rapporteurs.

MAL-KUMITATI L-OĦRA

Sabiex ikun jista' jkun hemm skambju reali ta' opinjonijiet mal-kumitati leġiżlattivi tal-PE, b'xi perjodi ta' riflessjoni bejn ir-rawnds individwali ta' taħditiet, ir-Rapporteur diġà stiednet lir-rapporteurs baġitarji l-oħra għall-ewwel laqgħa f'Marzu, u warajha għandhom isiru tlieta oħra f'Mejju, f'Lulju u f'Settembru 2008.

Dawn il-laqgħat tar-rapporteurs baġitarji għall-2009 se jikkomplimentaw iż-żjarat "tradizzjonali" lill-kumitati l-oħra li r-rapporteur tal-COBU għall-proċeduri baġitarji annwali s-soltu jkun mistieden għalihom matul l-ewwel nofs tas-sena.

PROĠETTI PILOTA

Tliet laqgħat multilaterali ma' kumitati oħra qabel il-waqfa tal-Parlament għall-vaganzi tas-sajf jistgħu jagħmluha possibbli li tiġi ssodisfata dispożizzjoni importanti tal-IIA dwar id-dixxiplina baġitarja u l-ġestjoni finanzjarja soda, jiġifieri li l-Kummissjoni tiġi ppreżentata qabel il-ħarifa b'lista qasira ta' Proġetti Pilota u Azzjonijiet Preparatorji sabiex ikun hemm biżżejjed żmien disponibbli għall-Kummissjoni biex tagħti l-opinjoni tagħha fir-rigward tax-xewqat tal-Parlament.

Dan, min-naħa tiegħu, jippermetti lill-Parlament li jkollu ftit aktar żmien biex jistabbilixxi pakkett sod, komprensiv u bbilanċjat tal-Proġetti Pilota u l-Azzjonijiet Preparatorji li jixtieq li jsiru fis-sena baġitarja 2009.

METODOLOĠIJA

DOKUMENTI TA' INFORMAZZJONI U DOKUMENTI TA' ĦIDMA INTEGRATI DWAR OQSMA TA' POLITIKA

Għax-xogħol imsemmi hawn fuq, ir-Rapporteur trid tagħti lill-COBU sett ta' dokumenti ta' informazzjoni bħala bażi komuni għal diskussjoni.

Dawn id-dokumenti ta' informazzjoni dwar oqsma ta' politika magħżula għandhom jitqiesu bħala "Xogħol Li Qed Isir" u għandhom jibdew b'sommarju u kummenti dwar id-dejta baġitarja l-aktar importanti ta' qasam partikulari ta' politika bħall-volum tar-riżorsi u r-rati tal-implimentazzjoni, il-programmi multiannwali u l-finanzjament tagħhom fil-baġit, il-baġits u l-persunal tal-aġenziji, informazzjoni importanti dwar PP/AP kif ukoll dwar linji rilevanti oħra tal-baġit.

Id-dokumenti, li jgħinu wkoll lir-Rapporteur fil-laqgħat tagħha ma' kumitati oħra responsabbli minn kull qasam ta' politika, imbagħad jiżviluppaw bil-mod f'dokumenti ta' ħidma kif suppost wara t-taħditiet fil-COBU u filwaqt li jitqies ukoll input importanti ieħor bħall-prijoritajiet tal-Kummissjoni kif identifikati diġà fl-APS u l-prijoritajiet leġiżlattivi tal-Parlament stess kif stabbilit mill-Kumitati rilevanti tal-PE.

Eventwalment, u fil-ħin biex jintużaw għat-tħejjija tar-riżoluzzjoni PDB, ir-Rapporteur għandha l-għan li jkollha għadd ta' dokumenti ta' ħidma li jintegraw il-qafas baġitarju u l-prijoritajiet politiċi u li jagħtu ħarsa sħiħa u konsistenti lejn l-oqsma ewlenin ta' politika.

Dan għandu jippermetti lir-Rapporteur biex, flimkien mal-Kumitat, tasal għal konklużjonijiet validi għall-prijoritajiet baġitarji għall-2009, li mbagħad jistgħu jiġu trasposti f'emendi baġitarji għall-ewwel qari tal-baġit għas-sena d-dieħla.

Bl-użu ta' dan il-metodu, ir-Rapporteur għandha l-intenzjoni li tkopri l-oqsma ta' politika li ġejjin:

01 - L-affarijiet ekonomiċi u finanzjarji

02 - L-intrapriża

04 - L-impjiegi u l-affarijiet soċjali

05 - L-agrikoltura u l-iżvilupp rurali

06 - L-enerġija u t-trasport

07 - L-ambjent

08 - Ir-riċerka + 10 – Ir-riċerka diretta

09 - Is-soċjetà tal-informazzjoni u l-midja

11 - Is-sajd u l-affarijiet marittimi

12 - Is-suq intern + 14 - It-tassazzjoni u l-unjoni doganali

13 - Il-politika reġjonali

15 - L-edukazzjoni u l-kultura

16 - Il-komunikazzjoni

17 - Is-saħħa u l-ħarsien tal-konsumatur

18 - Iz-zona tal-libertà, tas-sigurtà u tal-ġustizzja

19 - Ir-relazzjonijiet esterni

21 - L-iżvilupp u r-relazzjonijiet mal-pajjiżi ACP

22 - It-tkabbir

23 - L-għajnuna umanitarja

Xi ftit eżempji tal-bidu ta' dokumenti ta' informazzjoni bażiċi, biex ikunu żviluppati aktar, huma mehmuża mad-dokument ta' ħidma attwali.

Il-biċċa l-kbira tad-dokumenti se tkun ippreżentata dalwaqt.

Biex tasal għall-konklużjoniiet tagħha, ir-Rapporteur, fi stadju aktar tard tax-"xogħol li qed isir", tista' tqis li jkun utli jekk jingħaqdu ċerti oqsma ta' politika: Pereżempju sabiex ikun possibbli approċċ integrat dwar l-Intestatura 4 tal-MMF, l-oqsma ta' politika rilevanti jistgħu jiġu ttrattati flimkien.

DOKUMENTI TA' ĦIDMA ORIZZONTALI

Minbarra dan l-approċċ orjentat lejn l-oqsma ta' politika li r-Rapporteur tqis bħala l-aktar utli bil-għan li jwassal direttament għal emendi baġitarji konsistenti, ir-Rapporteur se tqis ukoll l-aspetti orizzontali tal-proċedura baġitarja annwali.

Għal dan il-għan, hemm il-ħsieb li jinħoloq għadd żgħir ta' dokumenti ta' ħidma dwar oqsma ewlenin tal-baġit li, minħabba n-natura orizzontali tagħhom, jistgħu ma jingħatawx attenzjoni biżżejjed jekk ikun segwit approċċ purament dwar l-oqsma ta' politika.

L-aġenziji tal-UE jew in-nefqa amministrattiva huma oqsma ewlenin orizzontali, biex insemmu ftit minnhom, li għandhom jingħataw attenzjoni separata.

DOKUMENT TA' ĦIDMA NRU 2 DWAR PROĠETTI PILOTA U AZZJONIJIET PREPARATORJI GĦALL-PROĊEDURA BAĠITARJA 2009

Introduzzjoni

Proġetti Pilota u Azzjonijiet Preparatorji (PP/AP) huma għodod importanti għall-Parlament biex ifassal il-prijoritajiet politiċi tiegħu u biex idaħħal inizjattivi ġodda li jistgħu jwasslu għal proposti għal, u għall-adozzjoni sussegwenti ta', atti legali li jistabbilixxu attivitajiet u programmi ġodda tal-UE.

PP/AP fir-Regolament Finanzjarju

Il-bażi ġenerali għall-PP/AP hija l-Artikolu 49 tar-Regolament Finanzjarju

Regolament tal-Kunsill (KE, Euratom) Nru.

1605/2002 tal-25 ta' Ġunju 2002 kif emendat mir-Regolament tal-Kunsill Nru 1995/2006 tat-13 ta' Diċembru 2006. li jiddeskrivi l-eċċezzjonijiet għall-prinċipju baġitarju ġenerali li hemmhekk biss jistgħu jiddaħħlu approprjazzjonijiet fil-baġit tal-UE jekk att legali bażiku jkun ġie adottat preċedentement.

Għalhekk, għall-PP u l-AP, deċiżjoni baġitarja tiġi l-ewwel u fi stadju ieħor biss tista' twassal deċiżjoni leġiżlattiva korrispondenti.

L-Artikolu 49, punt 6, FR jiddikjara li b'deroga … dan li ġej [PP / AP] jista' jkun implimentat mingħajr att bażiku sakemm l-azzjonijiet li għandhom jiffinanzjaw jaqgħu fi ħdan is-setgħat tal-Komunitajiet tal-Unjoni Ewropea .

Skont ir-Regolament Finanzjarju, progetti pilota huma skemi ta' natura sperimentali mfassla sabiex tkun eżaminata l-vijabilità ta' azzjoni u l-ħtieġa tagħha .

L-approprjazzjonijiet għall-impenji rilevanti jistgħu jiddaħħlu fil-baġit għal mhux iżjed minn sentejn finanzjarji konsekuttivi.

Azzjonijiet preparatorji huma definiti bhala azzjonijiet imfassla sabiex jippreparaw proposti biex jiġu adottati azzjonijiet futuri.

L-azzjonijiet preparatorji jridu jsegwu approċċ koerenti u jistgħu jieħdu diversi forom.

L-approprjazzjonijiet għall-impenji rilevanti jistgħu jiddaħħlu fil-bagit għal mhux izjed minn tliet snin finanzjarji konsekuttivi.

Il-proċedura legiżlattiva għandha tintemm qabel tmiem it-tielet sena finanzjarja.

PP/AP fil-Ftehima Interistituzzjonali

Minbarra r-Regolament Finanzjarju, it-tieni test importanti b'rabta mal-PP/AP hija l-Ftehima Interistituzzjonali tas-17 ta' Mejju 2006 li tiddefinixxi aktar il-qafas u xi "regoli kważi-implimentattivi".

L-ittra D tal-Anness II tal-IIA tiddikjara li sabiex il-Kummissjoni tkun tista' tevalwa fi żmien xieraq l-implimentabilità tal-emendi previsti mill-awtorità baġitarja li joħolqu azzjonijiet preparatorji/proġetti pilota ġodda jew itawlu dawk eżistenti, iż-żewġ fergħat tal-awtorità baġitarja jridu jinfurmaw lill-Kummissjoni sa nofs Ġunju bl-intenzjonijiet tagħhom f'dan ir-rigward, sabiex tkun tista' ssir diskussjoni inizjali mill-ewwel fil-laqgħa ta' konċiljazzjoni tal-ewwel qari fil-Kunsill.

L-IIA tinkludi wkoll xi limiti massimi baġitarji ċari għall-PP/AP.

Aktar minn hekk, l-istituzzjonijiet jaqblu li jillimitaw l-ammont totali tal-approprjazzjonijiet għall-iskemi pilota għal EUR 40 miljun fi kwalunkwe sena tal-baġit.

Jaqblu wkoll li jillimitaw ghal EUR 50 miljun l-ammont totali tal-approprjazzjonijiet għal azzjonijiet preparatorji ġodda fi kwalunkwe sena baġitarja, u li jillimitaw għal EUR 100 miljun l-ammont totali tal-approprjazzjonijiet effettivament marbuta ma' azzjonijiet preparatorji.

PP u AP adottati fil-Baġit 2008

Xi fatti u ċifri

Il-baġit jinkludi 24 PP u 27 AP, jiġifieri total ta' 51 linja tal-baġit (ara t-tabella fl-Anness).

L-iżgħar ammont allokat kien somma ta' EUR 0.15m (CE) għal PP fl-Intestatura 2 (Agrikolutura sostenibbli u konservazzjoni tal-ħamrija), l-akbar ammont individwali kien ta' EUR 6.5m (CE) għall-AP fl-Intestatura 2 (Politika marittima).

L-ammont totali adottat għal Proġetti Pilota fl-2008 kien ta' EUR 38.15m f'CE (EUR 33.4m f'CP).

Minn dan l-ammont, l-Intestatura 1a kellha EUR 8.5m, l-Intestatura 2 kellha EUR 11.15m, l-Intestatura 3a kellha EUR 2m, l-Intestatura 3b kellha EUR 6.5m u l-Intestatura 4 kellha EUR 10m (kollha CE).

L-Azzjonijiet Preparatorji kienu adottati għal ammont totali ta' EUR 69.17m f'CE (EUR 65.7m f'CP).

L-akbar sehem ta' dan l-ammont mar għall-Intestatura 1a b'subtotal ta' EUR 29.5m, u imbagħad għall-Intestatura 4 b'allokazzazzjonijiet ta' EUR 21.67m.

L-Intestatura 2 ingħatat EUR 14m, l-Intestatura 3b ngħatat EUR 3m u l-Intestatura 3a ngħatat miljun (kollha CE).

Implimentazzjoni

Issa l-Kummissjoni ppreżentat l-Ewwel Rapport Interim tagħha dwar l-implimentazzjoni ta' Proġetti Pilota u ta' Azzjonijiet Preparatorji 2008 li jipprovdi informazzjoni dwar kul proġett/azzjoni.

It-tieni rapport, aktar dettaljat, ikun trażmess mal-PDB 2009 u jkun fih ukoll informazzjoni dwar PP/AP li jkunu se jitlestew, i.e. li għalihom mhemmx impenji ġodda fl-2008, iżda li għad għandhom approprjazzjonijiet ta' ħlas.

Skont l-ewwel rapport interim, il-Kummissjoni għadha qed tiddiskuti l-aqwa mod kif timplimenta

Linja 18 06 07 01 - Evalwazzjoni tal-impatt ta' miżuri leġiżlattivi fil-liġi tal-kuntratti (PP)

Linja 15 04 48 - Preservazzjoni tas-sejbiet storiċi ta' mużewijiet reġjonali billi l-arkivji tagħhom jigu diġitalizzati (PP)

Linja 01 04 11 - Il-promozzjoni ta' ambjent aktar favorevoli ghall-mikrokreditu fl-Ewropa (AP)

Linja 15 04 49 - Inħaddnu r-Reġjonalizzazzjoni tal-Baħar Baltiku (AP)

Linja 19 09 02 - Koperazjzoni ma' pajjiżi bi dħul medju fl-Amerika Latina (AP)

Linja 19 10 01 05 - Koperazjzoni ma' pajjiżi bi dħul medju fl-Ażja (AP) sitta mil-51 PP/AP li kienu adottati waqt li l-implimentazzjoni tal-45 proġett/azzjoni l-oħra jkunu diġà bdew.

Ir-rapporteur ġenerali għall-Baġit 2008 se jippreżenta dokument ta' ħidma lill-Kumitat biex ikun deċiż jekk dawk id-diffikultajiet ovvji ta' implimentazjzoni jistgħux jiġu ġġustifikati.

Min-naħa l-oħra, ir-rapporteur tal-baġit għall-2009 se tasal għal xi konklużjonijiet mill-esperjenza tal-COBU mal-PP/AP adottati fil-ftit snin li għaddew sabiex din l-għodda daqshekkk importanti għall-Parlament Ewropew tintuża bl-aqwa mod possibbli.

Konklużjonijiet għall-2009

Riżorsi

Ta' min itenni li, fl-aħħar mill-aħħar, huma l-limiti massimi globali tal-MFF 2007-2013 li jikkostitwixxu l-qafas li fih iridu jidħlu l-PP/AP kollha.

Dan ifisser li fi żminijiet ta' riżorsi skarsi, f'xi stadju, il-Parlament jista' ma jkunx jista' jadotta PP/AP sal-livell massimu ta' finanzjament permess mill-IIA (EUR 40m għall-PP, EUR 100m għall-AP, kull sena) sempliċiment għax ma jkunx fadal marġni ekwivalenti taħt l-intestatura MMF rilevanti.

Ir-rapporteur ġenerali għall-Baġit 2009 tixtieq turi dan b'eżempju żgħir: Skont id-dokument APS tal-Kummissjoni, għall-2009 l-marġni fl-Intestatura 3b se jkun ta' "madwar EUR 20m".

Fl-2008, il-Parlament adotta PP/AP b'valur ta' madwar EUR 10m, il-biċċa l-kbira minnhom ġodda.

Peress li l-PP/AP mhumiex inklużi fl-ipprogrammar finanzjarju tal-Kummissjoni

Il-PP/AP kollha adottati għall-Baġit tas-sena attwali huma inklużi fl-APB għas-sena ta' wara iżda biss b'entrata pm.. , il-marġni stmat ta' EUR 20m għall-Intestatura 3b għall-2009 ma jqis l-ebda riżorsa allokata lill-PP/AP.

Jekk il-Parlament ried ikompli l-proġetti/azzjonijiet kollha li huma attwalment fil-Baġit 2008, il-marġini kien konsegwentement jonqos għal EUR 10m.

Jekk il-Parlament, imbagħad, ried idaħħal PP/AP ġodda fil-Baġit 2009 daqs kemm adotta għall-Baġit 2008, i.e. madwar EUR 10m, il-limitu massimu tal-Intestatura 3b kien jintlaħaq u ma kien ikun hemm assolutament l-ebda possibilità li jiżdied il-APB tal-Kummissjoni fuq kwalunkwe linja oħra ta' dik l-Intestatura .

L-attivitajiet ġodda kollha tal-UE li jiddaħħlu fil-baġit inaqqsu l-marġni disponibbli taħt l-MFF u għalhekk bilfors li jillimitaw l-aċċess tal-Parlament għall-għodda tal-PP/AP.

Huwa skont dan li inizjattivi tal-Kummissjoni bħall-ħolqien ta' aġenziji Komunitarji ġodda jridu jitqiesu bir-reqqa.

Wara l-prezentazzjoni tal-PDB fis-6 ta' Mejju, ir-rapporteur għall-Baġit 2009 għalhekk ikollha tevalwa jekk il-margni li jkun baqa' taht l-intestaturi differenti jippermettux li l-prijoritajiet tal-Parlament jigu ffinanzjati b'mod suffiċjenti.

Kalendarju

Ir-Rapporteur ġenerali għall-Baġit 2009 biħsiebha tagħmel kull sforz biex tkun f'pożizzjoni li tinforma lill-Kummisjsoni dwar l-intenzjonijiet tal-Parlament rigward il-Proġetti Pilota u l-Azzjonijiet Preparatorji qabel il-waqfa tas-sajf, skont l-obbligu stipulat fl-IIA.

Dan l-objettiv kien ikkonfermat fl-Artikolu 9 tal-mozzjoni għal riżoluzzjoni dwar il-Qafas u l-Prijoritajiet Baġitarji għall-2009 adottati mill-COBU fil-laqgħa tiegħu tas-27 ta' Marzu.

Fl-ewwel laqgħa multilaterali f'nofs Marzu mar-rapporteurs l-oħra tal-baġit, kienet diġà kkomunikat din l-intenzjoni lill-Kumitati tal-PE.

Għandhom isiru tliet laqgħat multilaterali oħra f'Mejju, f'Lulju u f'Settembru 2008 bil-laqgħa ta' Mejju ddedikata għall-ewwel skambju ta' opinjonijiet dwar l-evalwazzjoni tal-Kumitati ta' PP/AP li qed isiru u dwar l-ewwel ideat tagħhom għal xi proġetti/azzjonijiet ġodda.

Għar-Rapporteur tagħkom dan l-isforz biex tkun stabbilita lista qasira ta' PP/AP qabel il-waqfa tas-sajf mhuwiex biss eżerċizzju formali ta' konformità mal-ittri tal-IIA iżda joriġina mit-twemmin qawwi tagħha li lista koerenti u bilanċjata ta' proġetti/azzjonijiet li tkun ġiet innegozjata bir-reqqa u li tkun saret riflessjoni dwarha, timmassimizza l-impatt u r-riżultati fil-futur imbiegħed tal-inizjattivi tal-Parlament.

L-ewwelnett, tippermetti żmien biżżejjed biex il-Kummissjoni tagħti feedback ta' kwalità dwar il-proġetti tal-Parlament.

Kif inhu enfasizzat fl-Ittra ta' Implimentabilità rigward l-Ewwel Qari tal-Parlament tal-Abbozz tal-Baġit 2008, billi taf li dawn l-azzjonijiet jipprovdu lill-PE l-opportunità siewja li jittestja kunċetti u prijoritajiet ġodda u li jippromwovi ideat ġodda għal programmi, il-Kummissjoni tagħmel ħilitha biex timplimentahom kull sena .

Il-Kummissjoni tilqa' b'sodisfazzjon kuntatti oħra mal-Parlament biex tiddiskuti l-intenzjonijiet wara l-proposti, u biex tiċċara x-xewqat tiegħu. …

Hemm għadd ta' inizjattivi li l-Kummissjoni tilqa' b'sodisfazzjon fl-intier tagħhom, iżda hemm oħrajn … li jista' jkollhom bżonn xi aġġustament sabiex tkun iffaċilitata l-eżekuzzjoni tajba, jew li jistgħu jkunu koperti minn bażijiet legali ġodda jew eżistenti.

Ir-Rapporteur tagħkom tenfasizza li tibqa' l-prerogattiva tal-Parlament li jadotta, fil-limiti tal-IIA, kull PP/AP li jqis bħala valur miżjud għaċ-ċittadini Ewropej, u li, minkejja riservazzjonijiet li jista' jkollha, il-Kummissjoni hija obbligata li tagħmel dak kollu fis-setgħa tagħha biex timplimenta b'suċċess dawn il-proġetti jew l-azzjonijiet li ġew adottati mill-awtorità baġitarja.

Madankollu, stampa ċara tan-natura mixtieqa tal-PP/AP segwita minn taħdita serja bejn l-istituzzjonijiet dwar ostakli li jista' jkun hemm għall-eżekuzzjoni u dwar kif jistgħu jingħelbu, żgur li jkunu fl-interess tal-parteċipanti kollha.

Kamp ta' applikazzjoni

Meta jitqiesu r-riżorsi limitati u l-limiti massimi stabbiliti fl-IIA u fl-MMF, ir-Rapporteur tagħkom tixtieq tiġbed l-attenzjoni għall-fatt li d-disponibilità ta' fondi għal PP u AP ġodda tkun affettwata minn kemm PP u AP eżistenti jirċievu finanzjament kontinwu.

Huwa għalhekk importanti ferm, fi stadju bikri fil-preparazzjonijiet għall-proċedura baġitarja, li wieħed ikun konxju minn kull proġett/azzjoni li mhux ta' min li jitkompla fis-sena baġitarja li jmiss.

Bħalissa, il-Kummissjoni indikat li l-PP/AP li ġejjin jistgħu jitwaqqfu fl-2008:

1) Minħabba li huma inkorporati f'bażi legali:

07 03 10 - Natura 2000 (bażi legali: LIFE +)

19 09 02 - Koperazzjoni ma' pajjiżi bi dħul medju fl-Amerika Latina

19 10 01 05 - Koperazzjoni ma' pajjiżi bi dħul medju fl-Ażja

2) Għal raġunijiet ta' nonimplimentabilità:

15 04 48 - Preservazzjoni tas-sejbiet storiċi ta' mużewijiet reġjonali billi l-arkivji tagħhom jigu diġitalizzati

15 04 09 - Inħaddnu r-Reġjonalizzazzjoni fil-Baħar Baltiku

18 06 07 01 - Evalwazzjoni tal-impatt ta' miżuri leġiżlattivi fil-liġi dwar il-kuntratti

3) Għal raġunijiet oħra:

01 04 11 - Il-promozzjoni ta' ambjent aktar favorevoli għall-mikrokreditu fl-Ewropa

Rimarka tal-KUMM: Id-DĠ REGIO bħalissa qed jaħdem mal-EIB biex tinħoloq faċilità għall-mikrokrediti fl-Ewropa.

Ir-rapporteurs tagħkom tal-opinjoni li, anke issa, kmieni kemm jista' jkun, il-COBU għandu jiddeċiedi jekk jistax isegwi l-argumenti tal-Kummissjoni u jista' jaqbel li jwaqqaf il-PP/AP msemmija hawn fuq.

B'mod ġenerali, għar-rapporteurs tagħkom, is-suċċess tal-Parlament fil-lista tiegħu ta' Proġetti Pilota u ta' Azzjonijiet Preparatorji m'għandux jitkejjel bl-għadd ta' PP/AP li jiġu adottati f'Jannar.

Ir-rapporteurs tagħkom jissuġġerixxu aktar li ssir enfasi fuq il-kwalità u l-implimentabilità tal-PP/AP proposti li jistgħu jiżdiedu jekk ir-riżorsi disponibbli għal kull proġett/azzjoni jaqbżu ammont kritiku.

Lista iżgħar u aktar iffukata ta' PP/AP b'finanzjament sostanzjali għal kull wieħed minnhom tista' tkun iktar faċli biex tkun implimentata mill-Kummissjoni u aktar faċli għall-Parlament biex jimmoniterjaha.

Il-ħolqien ta' Proġetti Pilota u ta' Azzjonijiet Preparatorji m'għandux ikun għan fih innifsu iżda għandu jkun mezz biex il-Parlament ikun jista' jinfluwenza l-ħolqien ta' programmi ġodda u attivitajiet xierqa.

Ir-rapporteurs tagħkom jittamaw li l-Kumitat għall-Baġits, b'koperazzjoni mill-qrib mal-Kumitati l-oħra tal-PE, ikun jista' jasal għal lista ta' Proġetti Pilota u ta' Azzjonijiet Preparatorji għall-proċedura baġitarja 2009 li tkun

Ø bilanċjata

Ø konċiża

Ø u li toħloq valur miżjud veru għaċ-ċittadini Ewropej fl-għamla ta' inizjattivi leġiżlattivi futuri sodi.

Proġetti Pilota fil-Baġit 2008

Linja tal-baġit

DĠ KUMM

Baġit 2008 (miljuni ta' EUR)

Erasmus għall-Imprendituri Żgħażagħ

Il-faċilitazzjoni tal-aċċess għall-assigurazzjoni mill-bennejja li jaħdmu għal rashom u kumpaniji żgħar tal-kostruzzjoni sabiex tiġi stimulata l-innovazzjoni u l-promozzjoni tal-ekoteknoloġiji fl-Unjoni Ewropea

Nakkumpanjaw il-ħaddiema matul il-bidla industrijali

Is-sitwazzjoni l-ġdida tal-impjiegi fis-settur tas-saħħa: L-aqwa prattiki għat-titjib tat-taħriġ professjonali u tal-kwalifiki tal-ħaddiema tal-kura tas-saħħa u r-remunerazzjoni taghhom

Il-Politika Ewropea tal-Viċinat: Intejbu l-edukazzjoni permezz ta' boroż ta' studju u ta' skambji

Agrikoltura sostenibbli u konservazzjoni tal-ħamrija permezz ta' tekniki ta' kultivazzjoni ssimplifikati

Programm ta' qafas Ewropew għall-iżvilupp u l-iskambju tal-esperjenza dwar l-iżvilupp urban sostenibbli

Koperazzjoni bejn l-Istati Membri dwar il-ġlieda kontra n-nirien fil-foresti.

In-netwerking u l-aqwa prattiki fil-Politika Marittima

Metodi mtejba għall-produzzjoni u l-ġarr tal-annimali li ma jkunux ta' ħsara għall-annimali

Skambju ta' emissjonijiet tad-diossidu tas-sulfat fil-Baħar Baltiku

It-tħaddim ta' mekkaniżmu Ewropew li jaħdem malajr f'kaz ta' ħtif jew għajbien tat-tfal

Għad irid jiġi kkonfermat

Evalwazzjoni tal-impatt ta' miżuri legiżlattivi fil-liġi dwar il-kuntratti

Il-Mobilità tal-Artisti

Għad irid jiġi kkonfermat

Preservazzjoni tas-sejbiet storiċi ta' mużewijiet reġjonali billi l-arkivji tagħhom jiġu diġitalizzati

Il-programm ta' amministrazzjoni pubblika Erasmus

Netwerks ta' informazzjoni pilota (PINs)

Miżuri ta' monitoraġġ fil-qasam tal-politika tal-konsumatur

Monitoragg ambjentali tal-Baċir tal-Baħar l-Iswed u Programm ta' Qafas Komuni Ewropew għall-Iżvilupp tar-Reġjun tal-Baħar l-Iswed

Azzjonijiet preventivi u ta' rkupru għall-qiegħ tal-Baħar Baltiku

Ġestjoni tal-ilma f'pajjiżi li qed jiżviluppaw

Monitoraġġ kwalitattiv u kwantitattiv tal-infiq fil-qasam tas-saħħa u l-edukazzjoni

Il-preservazzjoni u r-restawr tal-wirt kulturali f'zoni ta' konflitt

Azzjonijiet Preparatorji fil-Baġit 2008

Linja tal-baġit

DĠ KUMM

Baġit 2008 (miljuni ta' EUR)

Għad irid jiġi kkonfermat

Il-promozzjoni ta' ambjent aktar favorevoli għall-mikrokreditu fl-Ewropa

Destinazzjonijiet Ewropej ta' Eċċellenza

L-istandardizzazzjoni ta' leġiżlazzjoni nazzjonali dwar kwistjonijiet ta' vjolenza relatata mal-ġeneru u vjolenza fuq it-tfal

CURE (Konvenzjoni għall-Ewropa Urbana u Rurali)

Gżejjer Ewropej għal politika komuni dwar l-enerġija

Fond ta' investiment għal enerġija li tiġġedded u l-bijoraffineriji

Il-faċilitazzjoni tat-traffiku transkonfinali fil-punti tal-qsim tal-fruntieri esterni tal-Grigal tal-UE (minn aspett tas-sikurezza u s-sigurtà tat-traffiku)

Il-ħila tal-UE ta' reazzjoni rapida

Ħolqien ta' sistema bbażata fuq l-internet ghal legiżlazzjoni aħjar u għall-parteċipazzjoni pubblika

Programm tat-tip Erasmus ghall-apprendisti

Sistema integrata ta' komunikazzjoni u mmaniġġjar tar-riskju tal-kosta

Għad irid jiġi kkonfermat

Inħaddnu r-Reġjonalizzazzjoni tal-Baħar Baltiku

Postijiet ta' kontroll (resting points) fir-rigward tat-trasport ta' annimali

Ġestjoni tal-migrazzjoni - Solidarjetà fil-prattika

Il-Koperazzjoni Ewropea bejn l-awtoritajiet nazzjonali u internazzjonali b'responsabilità għad-drittijiet tat-tfal u għas-soċjetà civili li tippromwovi u tiddefendi d-drittijiet tat-tfal

AMICUS – Assoċjazzjoni ta' Stati Membri li Jimplimentaw Servizz Universali Komunitarju

L-implimentazzjoni tal-programmi MEDIA 2007 f'pajjiżi terzi

Il-minoranzi fir-Russja – L-iżvilupp tal-kultura, tal-midja u tas-socjetà civili

Koperazzjoni ma' pajjizi bi dħul medju fl-Amerika Latina

Skambji kummercjali u xjentifiċi mal-Indja

Skambji kummerċjali u xjentifiċi maċ-Ċina

Koperazzjoni ma' pajjiżi bi dħul medju fl-Ażja

It-trasferiment ta' teknoloġija relatata mal-industrija farmaċewtika għall-benefiċċju tal-pajjizi li qed jiżviluppaw

Ir-riċerka u l-iżvilupp dwar mard relatat mal-faqar, mard tropikali u mard li gie ttraskurat

TOTAL Azzjonijiet Preparatorji

OPINJONI TAL-KUMITAT GĦALL-AFFARIJIET BARRANIN

għall-Kumitat għall-Baġits

dwar l-abbozz tal-baġit ġenerali tal-Unjoni Ewropea għas-sena finanzjarja 2009

Taqsima III – Kummissjoni

Rapporteur għal opinjoni:

SUĠĠERIMENTI

Il-Kumitat għall-Affarijiet Barranin jistieden lill-Kumitat għall-Baġits, bħala l-kumitat responsabbli, biex jinkorpora s-suġġerimenti li ġejjin fil-mozzjoni għal riżoluzzjoni tiegħu:

Jerġa' jtenni li sabiex l-Unjoni Ewropea tkun tista' tilħaq l-obbligi esterni tagħha u tilgħab irwol attiv meta taffaċċja l-isfidi globali, jeħtieġ li jkun hemm fondi biżżejjed allokati fil-baġit tal-UE;

Huwa diżappuntat mis-sehem ta' approprjazzjonijiet allokati għal Intestatura 4 fl-Abbozz tal-Baġit tal-Kunsill (DB) għall-2009 u mill-fatt li filwaqt li l-obbligi internazzjonali tal-UE qed jiżdiedu, it-tkabbir tal-approprjazzjonijiet għall-impenji rigward il-baġit tal-2008 huwa inqas mir-rata ta' inflazzjoni għall-istess perjodu; jinsisti li l-linji baġitarji kollha tal-Intestatura 4 li huma kompetenza tal-Kumitat għall-Affarijiet Barranin tal-Parlament jiżdiedu b'mill-inqas +2% meta mqabbla mal-baġit tal-2008 (deflatur –(li jikkawża deflazzjoni);

Jistieden lill-Kummissjoni biex ma tużax l-Istrument ta' Flessibilità jew ir-Riżerva ta' Għajnuna ta' Emerġenza għal attivitajiet programmabbli għal tul ta' żmien twil;

Jinsab konxju mil-limiti tal-qafas finanzjarju 2007-2013; jinsisti li l-ammonti attwali taħt l-Intestatura 4, ma jippermettux l-għoti ta' assistenza liż-żoni affettwati minn kunflitt mingħajr ma ssir ħsara lill-implimentazzjoni ta' impenji għal tul ta' żmien twil; jitlob l-allokazzjoni ta' sorsi addizzjonali għal attivitajiet iffinanzjati mill-Intestatura 4, sorsi li huma iktar mill-ammont massimu allokat fil-qafas finanzjarju 2007-2013; iħeġġeġ lill-Kummissjoni u lill-Kunsill biex jikkunsidraw b'mod xieraq l-irwol dejjem jiżdied tal-UE bħala parteċipant globali meta jkunu qed jippreparaw il-qafas finanzjarju tal-UE;

Jiġbed l-attenzjoni għall-wegħda li għamlet il-Kummissjoni waqt il-Konferenza tad-Donaturi għal Kosovo li tagħti total ta' EUR 508 miljun bħala appoġġ għall-bini ta' istituzzjonijiet Kosovari u għall-iżvilupp soċjo-ekonomiku, ammont li jikkonsisti f'EUR 358 miljun mill-Istrument ta' Għajnuna ta' qabel l-Adeżjoni u EUR 150 miljun f'assistenza makro-finanzjarja maqsumin fuq it-tliet snin li ġejjin; qed jistenna l-ittra ta' emenda tal-Kummissjoni dwar din il-kwistjoni li għandha tkun preżentata din il-ħarifa;

Jesprimi n-nuqqas ta' sodisfazzjon tiegħu dwar l-approprjazzjonijiet allokati fl-abbozz tal-baġit għall-2009 għall-Palestina; huwa tal-opinjoni li meta tkun qed tiġi programmata l-assistenza meħtieġa, il-Kummissjoni tista' tibni f'dan il-każ fuq esperjenza miġbura u bżonnijiet previsti u għalhekk għandha tkun tista' talloka l-fondi meħtieġa biex tikkontribwixxi għall-vijabilità tal-awtoritajiet Palestinjani u għall-proċess ta' paċi fil-Lvant Nofsani; jinsisti, għalhekk, li l-ammont allokat għall-2009 ikun, bħala minimu, l-istess bħal dak li kien fl-2007;

Jappoġġja l-għajnuna umanitarja allokata mill-Kummissjoni minnufih wara li faqqgħet il-kriżi fil-Ġeorġja, li hija meħtieġa sabiex tittaffa t-tbatija tal-poplu mġarrab mill-kunflitt fil-Ġeorġja u tar-refuġjati li ħarbu lejn il-Federazzjoni Russa; jinnota l-intenzjoni tal-Fond Monetarju Internazzjonali u tal-Ġeorgja biex jiftiehmu dwar self fil-forma ta' arranġament ta' disponibilità ta' USD 750 miljun kif ukoll il-wegħda tal-Istati Uniti ta' USD 570 miljun fl-2008 bħala appoġġ ta' emerġenza għall-baġit u possibilment USD 430 miljun oħra fis-sena li ġejja; iħeġġeġ lill-Kunsill u lill-Kummissjoni biex jeżaminaw il-possibilità ta' pjan ewlieni tal-UE, b'mezzi addizzjonali taħt l-Intestatura 4, biex jipprovdu appoġġ finanzjarju għall-bini mill-ġdid taz-zoni affettwati tal-Ġeorgia, biex jiġu miġġielda l-impatti negattivi tal-kunflitt fuq l-ekonomija tagħha u biex jiżguraw preżenza iktar b'saħħitha tal-UE kemm fil-pajjiż kif ukollfir-reġjun kollu; jinsisti li d-donaturi internazzjonali għandhom ikunu involuti b'mod sħiħ fit-twettiq ta' dan il-pjan u jilqa' b'sodisfazzjon id-deċiżjoni tal-Kunsill li jlaqqa' konferenza tad-donaturi internazzjonali;

Jerġa' jaffirma l-appoġġ tiegħu għall-implimentazzjoni ta' Politika Ewropea għall-Viċinat iktar fonda u ddifferenzjata; jenfasizza l-bżonn li l-Istrument Ewropew għall-Viċinat u s-Sħubija (ENPI) ikun provdut b'pakkett finanzjarju adegwat li jirrifletti l-impenn tal-UE fir-rigward tal-ġirien tagħha tal-Lvant u n-Nofsinhar tal-Ewropa; jinnota ż-żieda modesta fl-approprjazzjonijiet allokati għall-2009 u jenfasizza li l-inizjattiva riċenti bl-isem "Il-Proċess ta' Barċellona: Unjoni għall-Mediterran" la għandha xxekkel l-isforzi biex jinstab bilanċ bejn l-approprjazzjonijiet għall-impenji mill-ġirien tal-Lvant u tan-Nofsinhar tal-Ewropa u lanqas fi kwalunkwe każ m'għandha żżid it-tensjonijiet baġitarji fl-ENPI;

Jikkunsidra l-importanza politika li qed tikber tal-osservazzjoni tal-elezzjonijiet u l-fatt li mhux possibbli li tkun prevista l-ispiża annwali tagħha, b'mod partikolari minħabba ż-żieda fl-ispejjeż relatati mas-sigurtà, jitlob li jkun hemm flessibilità ikbar taħt l-Istrument Ewropew għad-Demokrazija u d-Drittijiet tal-Bniedem (EIDHR) sabiex jintlaħaq l-iffinanzjar annwali;

Jirrikonoxxi li r-riskji marbuta mal-implimentazzjoni tal-għażliet politiċi magħżula skont l-EIDHR, jiġifieri rigward l-għoti tal-appoġġ lil organizzazzjonijiet tas-soċjetà ċivili u/jew lil difensuri tad-drittijiet tal-bniedem f'pajjiżi u reġjuni fejn il-libertajiet fundamentali l-aktar li jinsabu fil-periklu, huma akbar minn dawk li normalment ikunu identifikati ma' għażliet politiċi oħra; jiġbed l-attenzjoni li dan hu marbut mal-ħtiġijiet innovattivi u politiċi li jiġu mill-implimentazzjoni, fosthom l-għoti ta' għajnuna lil organizzazzjonijiet li ma jkollhomx personalità legali u għotjiet li jsiru permezz ta' organizzazzjonijiet ċentrali, skont id-dispożizzjonijiet tar-Regolament Finanzjarju;

Jinsisti li għall-inqas 20% tal-ammont allokat għall-Iraq fl-2009 għandu jkun immaniġġjat direttament mill-Kummissjoni permezz tad-Delegazzjoni fil-post tagħha; barra minn hekk, jitlob lill-Kummissjoni biex tiffoka fuq proġetti preżentati mis-soċjetà ċivili;

Jenfasizza l-importanza politika ta' proġetti pilota u ta' azzjonijiet preparatorji adottati mill-awtorità baġitarja taħt l-Intestatura 4; jitlob li jkun hemm implimentazzjoni fil-ħin u proattiva tagħhom mill-Kummissjoni, filwaqt li jsir użu sħiħ mill-impenji allokati;

Japprezza l-kontinwazzjoni tad-djalogu mal-presidenza tal-Kunsill dwar il-prijoritajiet tal-Politika Komuni Barranija u għas-Sigurtà. jinsab impenjat li jsaħħaħ dak id-djalogu biex jiżgura koordinazzjoni interistituzzjonali fil-ħin meta tkun qed tissawwar is-CFSP u biex isaħħaħ l-effettività u l-leġittimità demokratika tagħha; jenfasizza li l-kwalità tal-informazzjoni provduta jeħtieġ li titjieb u li l-kontinwità tagħha tkun żgurata.

RIŻULTAT TAL-VOTAZZJONI FINALI FIL-KUMITAT

Data tal-adozzjoni

Riżultat tal-votazzjoni finali

Membri preżenti għall-votazzjoni finali

Sostitut(i) preżenti għall-votazzjoni finali

Sostitut(i) (skont l-Artikolu 178(2)) preżenti għall-votazzjoni finali

OPINJONI KUMITAT GĦALL-IŻVILUPP

għall-Kumitat għall-Baġits

dwar l-abbozz tal-baġit ġenerali tal-UE għas-sena finanzjarja 2009

Taqsima III - Kummissjoni

Rapporteur għal opinjoni:

SUĠĠERIMENTI

Il-Kumitat għall-Iżvilupp jistieden lill-Kumitat għall-Baġits, bħala l-kumitat responsabbli, biex jinkorpora s-suġġerimenti li ġejjin fil-mozzjoni għal riżoluzzjoni tiegħu:

Jilqa' b'sodisfazzjon il-proposta tal-Kummissjoni għal regolament li jistabbilixxi faċilità għal rispons rapidu għall-prezzijiet tal-ikel li dejjem qed jogħlew fil-pajjiżi li qegħdin jiżviluppaw

COM(2008)0450 , bħala tweġiba f'waqtha għat-tbatija reali kkawżata mill-għoli tal-prezzijiet tal-ikel fl-ifqar popolazzjonijiet tad-dinja u mmirata biex tkabbar fil-pront il-produttività agrikola; jitlob biex il-finanzjament meħtieġ isir disponibbli, filwaqt li tkun salvagwardata l-konformità mar-regoli tal-proċedura baġitarja stabbiliti fil-Ftehima Interistituzzjonali

Ftehima Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-ġestjoni finanzjarja soda (ĠU C 139, 14.6.2006, p.

1) u jkun indirizzat b'mod xieraq il-fatt li xi Stati Membri jissodisfaw l-impenji tagħhom tal-Assistenza Uffiċjali għall-Iżvilupp (ODA) filwaqt li oħrajn le, sakemm il-fondi allokati jkunu suġġetti għall-istandards rikonoxxuti ta' kontroll u responsabilità;

Jinnota li, bħala konsegwenza tal-kriżi tal-ikel, se jkun hemm domanda akbar għall-għajnuna umanitarja u għall-ikel u li sabiex l-UE twettaq l-impenji tagħha skond il-Konsensus Ewropew dwar l-Għajnuna Umanitarja

ĠU C 25, 30.1.2008, p.

1. , il-linji baġitarji marbuta ma' dawk l-oqsma għandhom jissaħħu;

Jisħaq fuq il-ħtieġa urġenti li tissaħħaħ l-evalwazzjoni tal-azzjonijiet ta' koperazzjoni għall-iżvilupp, b'attenzjoni speċjali fuq ir-riżultati (fosthom it-tagħrif, l-effetti u l-impatti) u b'garanzija li r-riżultati jintużaw biex jagħtu kontribut għall-identifikazzjoni u l-iżvilupp tal-azzjonijiet sussegwenti;

Jesprimi t-tħassib tiegħu dwar in-nuqqas ta' ċarezza rigward il-mod kif se jkunu ffinanzjati l-miżuri ta' appoġġ sabiex jagħmlu tajjeb għall-ispejjeż tal-adattazzjoni u t-telf fiskali nett li jista' jsir mill-Ftehimiet ta' Sħubija Ekonomika (EPAs); jistieden lill-Kummissjoni biex tagħti informazzjoni dettaljata dwar l-għajnuna finanzjarja li se tipprovdi lill-pajjiżi tal-Afrika, tal-Karibew u tal-Paċifiku (ACP), permezz tal- Aid for Trade jew miżuri oħra ta' appoġġ, sabiex dawn ikunu jistgħu jadattaw ruħhom għall-bidliet ekonomiċi li seħħew wara l-firma tal-EPAs;

Jinnota li l-finanzjament tal-azzjonijiet bi tħejjija għall-koperazzjoni mal-pajjiżi tal-grupp ta' dħul medju fl-Ażja u l-Amerika Latina serva għal skop siewi fl-2008 u għandu jkompli fl-2009, billi jippermetti l-finanzjament għall-azzjonijiet lil hinn mid-definizzjoni tal-ODA li ma jidħlux fil-kamp ta' applikazzjoni tal-Istrument ta' Koperazzjoni għall-Iżvilupp (DCI)

Regolament (KE) Nru 1905/2006 tal-Parlament Ewropew u tal-Kunsill tat-18 ta' Diċembru 2006 li jistabbilixxi strument ta' finanzjament għall-koperazzjoni fl-iżvilupp (ĠU L 378, 27.12.2006, p.

41) ; jistieden lill-Kummissjoni biex timla n-nuqqasijiet fl-arkitettura leġiżlattiva tal-azzjonijiet esterni permezz ta' proposta leġiżlattiva li tkopri dawk l-azzjonijiet li ma jagħmlux sehem mill-ODAs fil-pajjiżi li qegħdin jiżviluppaw;

Jenfasizza li l-Kummissjoni għandha l-obbligu legali li tagħti l-appoġġ tagħha għall-isforzi ta' pajjiżi sħab sabiex jiġu żviluppati l-kapaċitajiet għar-responsabilità domestika demokratika (il-kontroll parlamentari u l-kapaċitajiet ta' verifika) meta l-assistenza Komunitarja tingħata permezz ta' għajnuna baġitarja

Artikolu 25(1)(b) tar-Regolament (KE) Nru 1905/2006. ; jinsisti li dan l-obbligu għandu jkun segwit b'aktar deċiżjoni u li ssir dispożizzjoni biex it-tagħrif kollu, li jkun jinkludi l-ftehimiet dwar l-għajnuna baġitarja, jgħaddi għand l-entitajiet tal-kontroll parlamentari u l-istituzzjonijiet superjuri ta' verifika.

PROĊEDURA

Opinjoni tal-Kumitat għall-Iżvilupp għall-Kumitat għall-Baġits dwar l-abbozz tal-baġit ġenerali tal-UE għas-sena finanzjarja 2009

Kumitat responsabbli

Opinjoni mogħtija minn

Data tat-tħabbir fis-seduta plenarja

Rapporteur għal opinjoni

Data tal-ħatra

Data tal-adozzjoni

Riżultat tal-votazzjoni finali

Membri preżenti għall-votazzjoni finali

Sostituti preżenti għall-votazzjoni finali

Sostituta (skont l-Artikolu 178(2)) preżenti għall-votazzjoni finali

OPINJONI TAL-KUMITAT GĦALL-KUMMERĊ INTERNAZZJONALI

għall-Kumitat għall-Baġits

dwar l-abbozz ta' baġit ġenerali tal-Unjoni Ewropea għas-sena finanzjarja 2009

Taqsima III - Kummissjoni

Rapporteur għal opinjoni:

SUĠĠERIMENTI

Il-Kumitat għall-Kummerċ Internazzjonali jistieden lill-Kumitat għall-Baġits bħala l-kumitat responsabbli, biex jinkorpora s-suġġerimenti li ġejjin fil-mozzjoni għal riżoluzzjoni tiegħu:

Jenfasizza li l-fondi ġodda ta' Għajnuna għall-Kummerċ għandhom jiżdiedu mal-għajnuna eżistenti għall-iżvilupp u li l-wegħdiet ġodda ta' Għajnuna għall-Kummerċ ma għandhomx iwasslu għal trasferiment ta' riżorsi li jkunu diġà ġew assenjati għal inizjattivi oħra ta' żvilupp; itenni t-talba li saret lill-Kummissjoni biex tipprovdi informazzjoni fuq l-oriġini tal-biljun ewro li ġew imwiegħda;

Jesprimi t-tħassib tiegħu dwar in-nuqqas ta' kjarifiki dwar kif se jkunu ffinanzjati l-Ftehimiet ta' Sħubija Ekonomika (EPAs); jistieden il-Kummissjoni biex tagħti informazzjoni dettaljata dwar l-assistenza finanzjarja li se tagħti lill-pajjiżi ACP sabiex jadattaw ruħhom għat-tibdiliet ekonomiċi wara li dawn ikunu ffirmaw l-EPAs;

Itenni t-talba magħmula lill-Kummissjoni biex tevalwa l-progress li sar fl-implimentazzjoni tal-miżuri li ttieħdu fil-qasam tal-Għajnuna għall-Kummerċ u biex tagħti rapport kull sentejn lill-Parlament u lill-Kunsill (mill-2009) dwar l-implimentazzjoni u r-riżultati li nkisbu u, kemm jista' jkun, dwar il-konsegwenzi ewlenin u dwar l-effetti tal-assistenza tal-Għajnuna għall-Kummerċ;

Jitlob b'mod espliċitu li r-rapport ta' kull sentejn ikun fih informazzjoni speċifika dwar l-istorja tal-miżuri ffinanzjati, fejn xieraq juri r-riżultati tal-monitoraġġ u l-eżerċizzi ta' evalwazzjoni, l-involviment tal-partijiet relevanti, u l-implimentazzjoni tal-wegħdiet u l-impenji u l-ħlasijiet tal-baġit, imqassma skont il-pajjiż, ir-reġjun u l-kategorija ta' assistenza; jitlob li r-rapport jevalwa wkoll il-progress li jkun sar fl-integrazzjoni tal-kummerċ fil-programm ta' għajnuna u r-riżultati miksuba bl-assistenza, billi juża sa fejn dan ikun possibbli indikazzjonijiet speċifiċi u li jistgħu jitkejlu tal-irwol tagħha biex tilħaq l-għanijiet tal-Għajnuna għall-Kummerċ;

Jistieden il-Kummissjoni biex, qabel it-tieni qari tal-Parlament, tippreżenta dokument qasir li juri ċ-ċifri kollha għall-iffinanzjar tal-Għajnuna għall-Kummerċ li ġejja mill-baġit tal-UE, u ċifra totali mill-ammont totali tal-Għajnuna għall-Kummerċ għal dik "l-assistenza kollha relatata mal-kummerċ";

Itenni li l-Għajnuna Macro-Finanzjarja (MFA) għandha tkun suġġetta għal monitoraġġ strett u u kundizzjonijiet ladarba l-UE ma tikkontrollax il-modi li bihom il-pajjiżi benefiċjarji jonfqu l-fondi ġenerali mhux assenjati mill-UE li jidħlu fil-baġit ġenerali tagħhom; Jiddispjaċih li l-MFA ma għandiex bażi legali xierqa u għadha bbażata fuq deċiżjonijiet ad hoc tal-Kunsill f'kull operazzjoni; itenni l-ħtieġa ta' struttura ta' regolament ta' qafas ko-deċiż dwar l-MFA li jsaħħaħ it-trasparenza, ir-responsabilità, l-monitoraġġ u s-sistema tar-rappurtaġġ;

Jitlob lill-Kummissjoni sabiex tgħaddi lill-Parlament fi żmien xieraq l-informazzjoni dwar l-ipprogrammar tal-MFA u l-iskeda mistennija tal-proposti tal-Kummissjoni fir-rigward tal-MFA; Jinsisti li l-Kunsill jistieden lill-Parlament sabiex jagħti l-opinjoni tiegħu dwar il-proposti tal-Kummissjoni fir-rigward tal-MFA permezz tal-"proċedura ta' urġenza" biss fil-każ li dan ikun assolutament meħtieġ u wara li tingħata ġustifikazzjoni xierqa.

Itenni li huwa neċessarju li jingħata appoġġ finanzjarju konkret għat-trasferiment ta' teknoloġija relatata mal-farmaċewtiki u mal-bini tal-kapaċitajiet għall-pajjiżi li qed jiżviluppaw u l-produzzjoni lokali tal-farmaċewtika fil-pajjiżi kollha li qed jiżviluppaw, speċjalment l-LDCs, fir-rispett tal-obbligi stabbiliti fl-Artikolu 66(2) tal-Ftehima dwar l-Aspetti tal-Proprjetà Intellettwali Relatati mal-Kummerċ (TRIPS);

Jirrimarka li huwa neċessarju li jiżdiedu l-fondi għar-riċerka u l-iżvilupp fil-qasam tal-mard relatat mal-faqar, mard tropikali u mard li ġie injorat, bil-parteċipazzjoni ta' sħubijiet pubbliċi-privati u inizjattivi oħra possibbli ta' finanzjament, u biex jiġu appoġġjati istituti tar-riċerka li huma lesti li jikkoperaw f'inizjattivi tas-saħħa pubblika ddedikati għal dawn l-isforzi u li jagħmlu riċerka fuq mediċina u żvilupp ta' mediċina ta' rilevanza speċjali għall-pajjiżi li qed jiżviluppaw;

Jistieden lill-Kummissjoni biex tagħti proposta mill-aktar fis possibbli lill-Parliament dwar it-twaqqif tal-European Business Center ippjanat fiċ-Ċina; jenfasizza li l-preżentazzjoni tal-proposta hija rekwiżit biex tittieħed deċiżjoni dwar il-provvediment tal-fondi meħtieġa; jappella sabiex ikun evtiat li l-istrutturi jkunu rduppjati meta jitwaqqaf iċ-Ċentru Ewropew tal-Kummerċ fiċ-Ċina.

RIŻULTAT TAL-VOTAZZJONI FINALI FIL-KUMITAT

Data ta' l-adozzjoni

Riżultat tal-votazzjoni finali

Membri preżenti għall-votazzjoni finali

Sostitut(i) preżenti għall-votazzjoni finali

Sostitut(i) (skond l-Artikolu 178(2)) preżenti għall-votazzjoni finali

OPINJONI TAL-KUMITAT GĦALL-AFFARIJIET EKONOMIĊI U MONETARJI

għall-Kumitat għall-Baġits

Taqsima III - Kummissjoni

ĠUSTIFIKAZZJONI QASIRA

Dan l-abbozz ta' opinjoni jieħu bħala l-punt ta' referenza tiegħu l-abbozz preliminari tal-baġit (APB) għas-sena finanzjarja 2009 ppubblikat mill-Kummissjoni fis-6 ta' Mejju 2007.

Kummenti ġenerali

Il-Kummissjoni ppreżentat l-APB 2009 bħala baġit li jipprovdi iktar infiq għat-tkabbir u l-impjiegi u li jenfasizza t-tendenza li qed tikber għall-orjentament tan-nefqa politika lejn l-enerġija u l-ambjent.

Dwar il-kwistjonijiet tal-ECON rigward l-APB

Ir-rapporteur għal opinjoni tagħkom temmen li l-Unjoni Ewropea trid tiżgura li r-riżorsi baġitarji jikkorrispondu għall-ambizzjonijiet imħaddna fl-Aġenda ta' Liżbona għat-tkabbir sostenibbli u l-isfidi tal-ġlieda kontra l-bidla fil-klima u l-iżgurar tal-provvista tal-enerġija:

- L-impenji għall-Kompetittività għat-Tkabbir u għall-Impjiegi (sotto-intestatura 1a) jammontaw għal EUR 11 690 miljun, li jħalli marġni ta' EUR 82 miljun; dan jirrappreżenta żieda ta' 5.5% meta mqabbel mal-2008, iżda jħalli marġni limitat għall-finanzjament ta' prijoritajiet ġodda permezz ta' trasferiment ta' fondi mingħajr ma jiddgħajfu serjament programmi importanti eżistenti.

- Għall-koeżjoni għat-Tkabbir u l-Impjiegi (sotto-intestatura 1b), hemm żieda ta' 2.5% għal total ta' EUR 48 413 9 miljun, li jħallu marġni ta' EUR 14-il miljun biss għall-għajnuna teknika.

Ir-rapporteur għal opinjoni tiġbed l-attenzjoni tagħkom għat-tnaqqis qawwi fil-pagamenti u tesprimi l-appoġġ tagħha għall-isforzi kollha biex ikun żgurat li t-tnax-il Stat Membr l-ġdid jistgħu jserrħu fuq somom kbar biżżejjed permezz tal-fondi strutturali biex isaħħu l-potenzjal tagħhom għat-tkabbir, il-ħolqien tal-impjiegi u l-kwalità tal-infrastrutturi tagħhom.

B'mod iktar speċifiku, rigward l-oqsma ta' politika taħt il-kompetenza tal-Kumitat ECON, għandha tinġibed l-attenzjoni għall-elementi li ġejjin:

Dwar it-Titolu 1: Affarijiet Ekonomiċi u Finanzjarji

Ir-rapporteur għal opinjoni tagħkom tqis bħala fatt pożittiv iż-żieda fir-riżorsi umani fir-rigward tan-nefqa amministrattiva tal-qasam tal-politika tal-Affarijiet Ekonomiċi u Finanzjarji (intestatura tal-baġit 01 01).

Rigward l-Unjoni Ekonomika u Monetarja (intestatura tal-baġit 01 02), ir-rapporteur għal opinjoni tagħkom tqis li hemm ħtieġa ta' aktar riżorsi għall-analiżi tal-prestazzjoni ekonomika komparattiva tal-Istati Membri tal-UE.

Iż-żieda ta' 2.2% fl-intestatura tal-baġit 01 02 02 (Koordinament tal-unjoni ekonomika u monetarja) mhix biżżejjed.

Ir-rapporteur għal opinjoni tagħkom tinnota bi tħassib li t-tnaqqis ta' 2.6% (tnaqqis ta' 22% fid-DB) tal-intestatura tal-baġit 01 02 04 jista' jipperikola l-implimentazzjoni xierqa tal-inizjattiva PRINCE (Komunikazzjoni dwar l-unjoni ekonomika u monetarja, inkluż l-euro).

Dan iqajjem tħassib partikulari meta wieħed iqis li l-10 anniversarju tal-ewro fl-1 ta' Jannar 2009 għandu jipprovdi opportunità unika biex tiżdied il-proattività fil-komunikazzjoni mal-pubbliku ġenerali dwar l-ewro.

Għaldaqstant l-ammont allokat għall-PRINCE jidher ċar li mhux biżżejjed.

Hemm l-istess tħassib fir-rigward tat-tnaqqis ta' 34.9% tal-intestatura tal-baġit 01 03 (Affarijiet Ekonomiċi u Finanzjarji Internazzjonali).

Tnaqqis ta' riżorsi bħal dan ma jippermettix li l-UE tagħti kontribut finanzjarju għat-twaqqif ta' standards internazzjonali tal-kontabilità fl-interess tal-Unjoni Ewropea.

Rigward l-Operazzjonijiet u Strumenti Finanzjarji (intestatura tal-baġit 01 04), ir-rapporteur għal opinjoni tagħkom tilqa' b'sodisfazzjon il-Fond ta' Garanzija taħt l-intestura tal-baġit 01 04 01 14.

Madankollu r-rapporteur għal opinjoni tagħkom tinnota bi tħassib li t-tnaqqis sostanzjali taħt l-intesturi tal-baġit 01 04 05 (Tlestija tal-programm għall-intrapriżi: titjib tal-ambjent finanzjarju għall-impriżi żgħar u medji (SMEs)) u 01 04 11 (Azzjoni preparatorja: Il-promozzjoni ta' ambjent aktar favorevoli għall-mikrokreditu fl-Ewropa) jista' jkollu effett ta' ħsara fuq il-politiki favur l-SMEs.

Dwar it-Titolu 2: L-intrapriża

Rigward in-nefqa amministrattiva għall-Intrapriza (intestatura tal-baġit 02 01), huwa diffiċli li wieħed jifhem ir-raġunament wara t-tnaqqis sinifikanti ta' riżorsi umani (70 post tax-xogħol).

Ir-rapporteur għal opinjoni tagħkom tqis li tnaqqis ta' 0.9% fl-impenji għall-Kompetittività, il-politika industrijali, l-innovazzjoni u l-imprenditorija (intestatura tal-baġit 02 02) jibgħat sinjal ħażin għal kapitolu tant wiesa' u importanti, b'mod partikulari rigward l-SMEs, u jidher li jaħdem kontra l-objettivi tal-inizjattiva tal-Att dwar in-Negozji ż-Żgħar.

Dwar it-Titolu 3: Il-kompetizzjoni

Ir-rapporteur għal opinjoni tagħkom tilqa' b'sodisfazzjon iż-żieda fl-istaff fin-nefqa amministrattiva tal-qasam tal-politika dwar il-Kompetittività (intestatura tal-baġit 03.01).

Dwar it-Titolu 14: It-tassazzjoni u l-unjoni doganali

Ir-rapporteur għal opinjoni tagħkom tilqa' b'sodisfazzjon iż-żieda tal-intestaturi tal-baġit 14 03 (Aspetti internazzjonali tat-tassazzjoni u d-dwana) u 14 04 (Politika doganali).

Rigward il-Politika ta' Tassazzjoni (intestatura tal-baġit 14 05), ir-rapporteur għal opinjoni tagħkom ma tifhimx ir-raġuni għat-tnaqqis sinifikanti (-15.3%) propost fil-qasam kruċjali tat-tħaddim tajjeb tas-suq intern.

Ir-rapporteur għal opinjoni tagħkom tenfasizza kemm hu importanti li jkun żgurat il-finanzjament meħtieġ għall-kompjuterizzazzjoni tas-Sistema tas-Sisa (EMCS) tal-UE.

Dwar it-Titolu 24: Il-ġlieda kontra l-frodi

Ir-rapporteur għal opinjoni tagħkom hija mħassba dwar it-tnaqqis ta' 15.4% tal-appoġġ baġitarju biex ikunu mħarsa l-interessi finanzjarji tal-Unjoni Ewropea kontra l-frodi u l-korruzzjoni.

Dwar it-Titolu 29: L-istatistika

Għalkemm hemm żieda globali taħt l-intestatura tal-baġit 29 02 04 (Modernizzazzjoni tal-Istatistika Ewropea dwar l-Intrapriża u l-Kummerċ – MEETS), ir-rapporteur għal opinjoni tagħkom hija tal-fehma li t-tnaqqis fir-riżorsi umani jista' jkollu impatt negattiv fuq il-kwalità tal-istatistika Ewropea.

SUĠĠERIMENTI

Il-Kumitat għall-Affarijiet Ekonomiċi u Monetarji jistieden lill-Kumitat għall-Baġits, bħala l-kumitat responsabbli, biex jinkorpora s-suġġerimenti li ġejjin fil-mozzjoni għal riżoluzzjoni tiegħu:

Iqis li hemm ħtieġa għal iktar riżorsi allokati għall-funzjonament tal-Eurogrupp u għall-analiżi tal-prestazzjoni ekonomika komparattiva tal-Istati Membri;

Jesprimi t-tħassib tiegħu dwar it-tnaqqis ta' riżorsi allokati għall-inizjattiva PRINCE 01, li huwa aġir kuntradittorju għar-riżultati tal-proġett

Jilqa' b'sodisfazzjon il-proviżjon tal-Fond ta' Garanzija, iżda jinnota bi tħassib li tnaqqis sostanzjali tal-intestaturi tal-baġit 01 04 05 u 01 04 11 jista' jkollu effett ħażin fuq il-politiki favur l-SMEs;

Jinnota l-bidliet fl-ekonomija internazzjonali, li joħolqu opportunitajiet ġodda għall-SMEs fuq il-livell globali u jitlob għal iktar involviment ta' SMEs fi proġetti internazzjonali permezz ta' sottokuntratti li jikkonċernaw attivitajiet fil-kamp tal-għarfien speċjalizzat tagħhom; jissuġġerixxi li l-azzjonijiet preparatorji jipprovdu bażi għal strateġija Ewropea favur l-involviment tal-SMEs fi proġetti ma' pajjiżi terzi;

Jenfasizza l-ħtieġa għal azzjoni Ewropea msaħħa li timmira li tarmonizza l-mudelli tan-negozju u l-istandards tal-iskambju tad-dejta bejn l-SMEs tul il-katina tal-forniment ta' settur industrijali jew ta' diversi setturi industrijali relatati bejniethom; iqis li proġett pilota jkun xieraq biex jitħaffef il-pass tal-integrazzjoni tal-innovazzjoni diġitali fost l-SMEs Ewropej;

Itenni li jridu jkunu previsti fondi biżżejjed għall-kontribut finanzjarju għall-funzjonament tat-tliet kumitati Lamfalussy tat-tielet livell, kif ukoll għat-twaqqif ta' standards internazzjonali tal-kontabilità, b'mod partikolari għall-Fondazzjoni tal-Kumitat tal-Istandards Internazzjonali tal-Kontabilità, inkluż il-Bord tal-Istandards Internazzjonali tal-Kontabilità, u l-vuċi tagħha fl-Ewropa permezz tal-Grupp Konsultattiv Ewropew għar-Rappurtaġġ Finanzjarju;

Jilqa' b'sodisfazzjon il-ftehim dwar il-Memorandum ta' Fehim dwar l-Istabilità Finanzjarja Transkonfinali; jitlob finanzjament biżżejjed u impenn sħiħ rigward l-implimentazzjoni tiegħu fil-livell tal-UE; f'dan ir-rigward, jirrakkomanda li jsir studju u li jkunu żviluppati proċeduri komuni għall-prevenzjoni, l-immaniġġjar u r-riżoluzzjoni ta' kriżijiet fil-livell tal-UE;

Iqis li t-tnaqqis importanti (70 post) tar-riżorsi umani u t-tnaqqis (b'0.9 %) fl-impenji lejn il-kompetittività, il-politika industrijali, l-innovazzjoni u l-imprenditorija (l-intestatura tal-baġit 02 02) qed jagħti impressjoni ħażina;

Jitlob finanzjament xieraq għal proġetti mmirati li jiffaċilitaw l-aċċess għall-fondi għall-SMEs; jissuġġerixxi li jiġi promoss proġett pilota għat-taħriġ u l-ikkowċjar tal-SMEs biex jiksbu finanzjament; jikkunsidra li għandha tingħata attenzjoni partikolari f'dan il-proġett għall-iskambju ta' esperjenza u għarfien bejn l-SMEs fl-Istati Membri differenti;

Jiddeplora t-tnaqqis sinifikanti tar-riżorsi baġitarji għall-politika fiskali, li hija qasam kruċjali għat-tħaddim tajjeb tas-suq intern;

Jesprimi t-tħassib tiegħu għat-tnaqqis sinifikanti (15.4 %) tal-appoġġ baġitarju biex ikunu mħarsa l-interessi finanzjarji tal-Unjoni Ewropea kontra l-frodi u l-korruzzjoni;

Jinnota li huwa stmat li EUR 40 biljun jintilfu kull sena minħabba frodi tal-VAT; jitlob proġett pilota li jesplora l-potenzjal tat-tnaqqis tal-frodi tat-tip karużell u ta' nuqqasijiet oħrajn fiċ-ċiklu tal-ħlas tal-VAT; jikkunsidra li proġett pilota bħal dan għandu, b'mod partikolari, jesplora l-possibilità li l-punt ta' tassazzjoni jiċċaqlaq mill-istadju tal-ħruġ tal-fattura għall-istadju tal-ħlas, permezz ta' sistema awtomatika intra-UE għall-ġbir tal-VAT;

Huwa tal-fehma li t-tnaqqis tar-riżorsi umani jista' jkollu impatt negattiv fuq il-kwalità tal-istatistika Ewropea;

Jenfasiżża l-bżonn ta' finanzjament biex jiġu appoġġjati l-organizzazzjonijiet tal-konsumaturi u tal-SMEs sabiex jirrappreżentaw aħjar l-interessi tagħhom billi tingħatalhom il-possibilità li jqabbdu esperti biex ituhom pariri dwar l-inizjattivi varji tal-Kummissjoni u dwar il-konsultazzjonijiet ta' komitoloġija (kumitati Lamfalussy tat-tielet livell) fil-qasam tas-servizzi finanzjarji.

PROĊEDURA

Abbozz ta' baġit ġenerali ta' l-Unjoni Ewropea għas-sena finanzjarja 2009 - Taqsima III - Kummissjoni

Numru tal-proċedura

Kumitat responsabbli

BAĠIT

Kumitat(i) mitlub(a) jagħti/u opinjoni

Data tat-tħabbir fis-seduta plenarja

Koperazzjoni aktar mill-qrib

Rapporteur għal opinjoni:

Data tal-ħatra

Eżami fil-kumitat

Data tal-addozzjoni tas-suġġerimenti

Riżultat tal-votazzjoni finali

astensjonijiet:

Membri preżenti għall-votazzjoni finali

Sostituti preżenti għall-votazzjoni finali

Sostitut(i) (skond l-Artikolu 178(2)) preżenti għall-votazzjoni finali

OPINJONI tal-Kumitat għall-Impjiegi u l-Affarijiet Soċjali

għall-Kumitat għall-Baġits

dwar l-abbozz tal-baġit ġenerali tal-Unjoni Ewropea għas-sena finanzjarja 2009

Taqsima III – Kummissjoni

Rapporteur għal opinjoni:

SUĠĠERIMENTI

Il-Kumitat għall-Impjiegi u l-Affarijiet Soċjali jistieden lill-Kumitat għall-Baġits, bħala l-kumitat responsabbli, biex jinkorpora s-suġġerimenti li ġejjin fil-mozzjoni għal riżoluzzjoni tiegħu:

Kummenti ġenerali dwar il-qasam tal-impjiegi u l-affarijiet soċjali

Jiġbed l-attenzjoni li qafas finanzjarju li jorbot għall-perjodu 2007-2013 huwa applikabbli għall-biċċa l-kbira tal-intestaturi tal-baġit fil-qasam tal-impjiegi u l-affarijiet soċjali, inkluża, għaldaqstant, l-intestatura għall-Fond Soċjali Ewropew, li jipprovdi madwar 95% tal-fondi tal-baġit għall-qasam; jinnota li l-qafas finanzjarju li jorbot ma japplikax għad-djalogu soċjali u l-mobilità, għall-aġenziji, l-istudji jew il-proġetti pilota;

Jistieden lill-Kummissjoni, meta titqies ir-reviżjoni li se ssir dalwaqt tar-Regolament Finanzjarju

Ir-Regolament tal-Kunsill (KE, EURATOM) Nru 1605/25 tal-25 ta' Gunju 2002 rigward ir-Regolament Finanazjarju applikabbli ghall-bagit generali tal-Komunitajiet Ewropej. , biex tanalizza l-effetti tal-klawżola tad-degressività;

Jilqa' b'sodisfazzjon il-fatt li, bħala preparazzjoni għas-Sena Ewropea għall-Ġlieda Kontra l-Faqar u l-Esklużjoni Soċjali (2010), inħolqot intestatura ġdida tal-baġit b'allokazzjoni ta' EUR 6.5 miljun (04 04 12);

Jilqa' b'sodisfazzjon l-allokazzjoni ppjanata ta' EUR 953 363 000 għall-promozzjoni tal-programm ta' tagħlim tul il-ħajja u jittama li l-fondi jkunu allokati b'mod ekwu għat-tagħlim tul il-ħajja, it-taħriġ mill-ġdid tal-adulti u t-taħriġ tal-għalliema, skont il-prinċipju tan-nondiskriminazzjoni u tal-opportunitajiet indaqs għal kulħadd, sabiex ikunu megħjuna dawk kollha li huma parti mill-kategoriji l-aktar vulnerabbli jew li jgħixu f'zoni anqas ixxurtjati tal-Unjoni;

Miżuri ta' informazzjoni u taħriġ għall-organizzazzjonijiet tal-ħaddiema (04 03 03 02)

Jiġbed l-attenzjoni li t-tnaqqis annwali ta' fondi ta' 1% (il-prinċipju ta' digressività) qed ixekkel dejjem iżjed lill-Istitut Ewropew tat-Trejdjunjins (ETUI-REHS) u liċ-Ċentru Ewropew għall-Kwistjonijiet tal-Ħaddiema (EZA) milli jwettqu proġetti Ewropej minħabba l-proporzjonijiet ta' ekwità ġeneralment baxxi tal-organizzazzjonijiet tal-membri tagħhom fl-Istati Membri l-ġodda;

Jistieden lill-Kummissjoni biex fl-2009, bħala parti mir-reviżjoni tar-Regolament Finanzjarju, issib mod kif tillimita t-tnaqqis annwali ta' fondi għall-ETUI-REHS u l-EZA;

Id-djalogu soċjali u l-mobilità (04 03)

Jiddispjaċih li l-fondi għad-djalogu soċjali u l-mobilità tal-ħaddiema tnaqqsu b'1.5% mis-sena ta' qabel u jenfasizza l-fatt li, fiż-żmien attwali tal-globalizzazzjoni, il-Parlament jattribwixxi importanza partikulari lil dan il-qasam;

Jilqa' b'sodisfazzjon iż-żieda ta' fondi għall-intestatura tal-baġit 'Ir-relazzjonijiet industrijali u d-djalogu soċjali' (04 03 03 01) b'EUR 650 000;

Jiddispjaċih li, għalkemm il-Parlament kemm-il darba enfasizza l-importanza kbira tal-kunsilli tax-xogħol Ewropej biex iżommu l-paċi industrijali f'korporazzjonijiet kbar internazzjonali u f'kumpaniji li għandhom fergħat f'diversi Stati Membri tal-Unjoni, tnaqqsu EUR 800 000 mill-finanzjament taħt l-intestatura tal-baġit 'Informazzjoni, konsultazzjoni u parteċipazzjoni tar-rappreżentanti tal-kumpaniji' (04 03 03 03); jistieden lill-Kummissjoni biex teżamina jekk, billi terġa' torganizza l-arranġamenti tal-organizzazzjoni għal sejħiet għall-offerti, l-implimentazzjoni tal-intestatura tal-baġit 04 03 03 03 tistax tittejjeb fil-ġejjieni;

Jiddispjaċih li l-fondi għall-EURES (Is-Servizzi Ewropej tal-Impjiegi) tnaqqsu b'miljun euro; jenfasizza li fl-2007 l-Parlament iddeċieda li jżid il-fondi tal-EURES preċiżament b'dak l-ammont, bil-għan li tittejjeb il-kwalità tas-servizzi li jipprovdi, u jinsisti biex jerġgħu jiġu allokati l-approprjazzjonijiet tal-2008 fil-baġit 2009;

Jistieden lill-Kummissjoni biex teżamina, fil-partita tal-baġit 04 03 05 'Il-moviment ħieles tal-ħaddiema, koordinazzjoni tas-sigurtà soċjali', il-fattibilità ta' Kard Soċjali Ewropea għall-ħaddiema li jeżerċitaw id-dritt tagħhom ta' moviment ħieles, li tista' titqabbel mal-Kard Ewropea tal-Assikurazzjoni tas-Saħħa u li tiffaċilita l-aċċess għad-drittijiet tas-sigurtà soċjali għaċ-ċittadini u tgħin biex jitnaqqsu l-piżijiet amministrattivi bl-iskambju ta' informazzjoni; jirrakkomanda li fil-bidu kard bħal din tikkonċerna kwistjonijiet koperti bir-Regolament (KE) Nru 883/2004 tal-Parlament Ewropew u tal-Kunsill tad-29 ta' April 2004 dwar il-koordinazzjoni ta' sistemi ta' sigurtà soċjali, partikolarment il-benefiċċji tal-mard, il-pensjonijiet, l-invalidità, l-inċidenti, il-qgħad u l-benefiċċji għall-familja;

Aġenziji

Jiddispjaċih li, kuntrarjament għall-assigurazzjonijiet tal-Kummissjoni, il-fondi għal tliet aġenziji li x-xogħol tagħhom huwa parti mill-qasam tal-impjiegi u l-affarijiet soċjali, jiġifieri l-Eurofound f'Dublin, l-OSHA f'Bilbao u s-Cedefop f'Tessaloniki, tnaqqsu konsiderevolment;

Jitlob, fl-interess ta' dawn l-aġenziji, li talanqas l-approprjazzjonijiet tal-2008 jitpoġġew taħt l-intestatura rilevanti fil-baġit 2009;

Jitlob żidiet fl-approprjazzjonijiet ta' ħlas ta' miljun euro u 800 000 euro rispettivament, għall-protezzjoni u l-inklużjoni soċjali u għan-nondiskriminazzjoni u d-diversità, sabiex fl-2009 jkunu jistgħu jitwettqu aktar proġetti u proġetti fuq skala akbar;

Jinnota li l-koperazzjoni u l-koordinazzzjoni bejn l-ispettorati tax-xogħol tal-Istati Membri fir-rigward ta' impjiegi bi ħlas u mhux reġistrati huma inadegwati; jistieden lill-Kummissjoni biex teżamina, taħt PROGRESS (04 04 01 03: Kundizzjonijiet tax-xogħol), il-possibilità li jitwaqqaf korp, simili għall-EUROPOL, li jkun responsabbli mill-ġlieda kontra l-impjiegi illegali;

Jesprimi preokkupazzjoni dwar il-problemi soċjali u ta' housing li jridu jħabbtu wiċċhom magħhom ħafna muniċipalitajiet f'ċerti Stati Membri 'antiki' bħala konsegwenza tal-influss għoli (temporanju) ta' ċittadini ta' Stati Membri li ngħaqdu mal-Unjoni riċentement, influss li joriġina mill-moviment ħieles tas-servizzi u l-ħaddiema; jisħaq fuq il-ħtieġa li jingħata appoġġ lil muniċipalitajiet bħal dawn sabiex jinħoloq appoġġ soċjali għal-libertà tal-moviment, pereżempju fil-qafas ta' PROGRESS, u sabiex tiġi ssalvagwardjata l-koeżjoni soċjali u jitrawwem l-impenn għall-adeżjoni tal-Istati Membri l-ġodda fost in-nies tal-muniċipalitajiet li qed iħabbtu wiċċhom ma' din il-migrazzjoni temporanja;

Proġetti pilota

Jiġbed l-attenzjoni għall-valur miżjud Ewropew tal-proġetti pilota bħala reazzjoni għall-iżviluppi li jkunu qed iseħħu lil hinn mill-ambitu tal-programmi eżistenti; jisħaq fuq l-importanza ta' proġetti pilota fit-tfassil ta' inizjattivi li jħarsu lejn il-futur u biex jiġu stabbiliti prijoritajiet politiċi ġodda;

Jiffavorixxi l-kontinwazzjoni tal-proġett pilota 'Is-sitwazzjoni l-ġdida tal-impjiegi fis-settur tas-saħħa' (17 03 08); ifakkar li l-bidla demografika qed twassal għal domanda akbar għas-servizzi tal-kura tas-saħħa, u dan iwassal għal sitwazzjoni tal-impjiegi differenti ħafna f'dan is-settur; jiġbed l-attenzjoni li l-għan tal-proġett pilota huwa li jiġu identifikati l-aqwa prattiki u li jiġu ffinanzjati inizjattivi li jistgħu jgħinu biex jiġu ffaċċjati l-isfidi f'dan il-qasam b'mod aktar effettiv;

Jipproponi proġett pilota dwar il-kwistjoni tal-vjolenza kontra l-anzjani li jinvestiga kemm hija kbira u x'jikkawża l-vjolenza fiżika u psikoloġika fuq l-anzjani, kif ukoll il-metodi u l-konsegwenzi tal-isfruttament finanzjarju, kif ukoll li jidentifika strateġiji biex jiġu evitati u jitnaqqsu l-vjolenza u l-isfruttament; jiġbed l-attenzjoni, f'dan il-kuntest, għall-fatt li, skont ir-rapport tal-Parlament dwar il-futur demografiku tal-Ewropa, madwar 10% tal-anzjani huma vittmi tal-vjolenza;

Jipproponi proġett pilota dwar il-kundizzjonijiet tal-impjieg u tal-ħajja ta' ħaddiema stazzjonati, minħabba n-nuqqas ta' dejta affidabbli dwar dawn il-kundizzjonijiet; jemmen li l-investigazzjonijiet għandhom jiffukaw fuq l-oqsma tal-biedja, tal-industrija tal-bini u tal-kura tas-saħħa, peress li l-parti l-kbira tal-ħaddiema stazzjonati huma impjegati f'dawk l-oqsma.

RIŻULTAT TAL-VOTAZZJONI FINALI FIL-KUMITAT

Data tal-adozzjoni

Riżultat tal-votazzjoni finali

Membri preżenti għall-votazzjoni finali

Sostitut(i) preżenti għall-votazzjoni finali

Sostitut(i) (skont l-Artikolu 178(2)) preżenti għall-votazzjoni finali

OPINJONI Kumitat għall-Ambjent, is-Saħħa Pubblika u s-Sikurezza tal-Ikel

għall-Kumitat għall-Baġits

dwar l-abbozz tal-baġit ġenerali tal-Unjoni Ewropea għas-sena finanzjarja 2009

Taqsima III - Kummissjoni

Rapporteur għal opinjoni:

SUĠĠERIMENTI

Il-Kumitat għall-Ambjent, is-Saħħa Pubblika u s-Sikurezza tal-Ikel jistieden lill-Kumitat għall-Baġits, bħala l-kumitat responsabbli, biex jinkorpora s-suġġerimenti li ġejjin fil-mozzjoni għal riżoluzzjoni tiegħu:

Jenfasizza l-irwol tal-politika li għandha l-UE tal-ambjent, tas-saħħa u tas-sikurezza tal-ikel fl-ilħuq tal-objettiv globali ta' żvilupp sostenibbli skond l-Istrateġija mġedda ta' Liżbona għat-tkabbir u għall-impjiegi; jisħaq fuq l-importanza li jinżamm u jibqa' jkun żgurat livell għoli ta' ħarsien f'dawn l-oqsma ta' politika minħabba l-isfidi politiċi li hemm fil-preżent kif ukoll li għad irid ikun hawn; jitlob li jkun hawn riżorsi suffiċjenti disponibbli għal aktar żvilupp, implimentazzjoni u infurzar tal-politika li għandha l-UE tal-ambjent, tas-saħħa u tas-sikurezza tal-ikel, b'mod partikulari fl-oqsma relatati mal-bidla fil-klima;

Jisħaq fuq l-irwol li għandha l-Unjoni Ewropea bħala sieħba dinjija u fuq l-irwol ewlieni tagħha f'ħafna ftehimiet ambjentali internazzjonali, bħal m'huma l-konvenzjonijiet globali dwar il-bidla fil-klima, il-bijodiversità, is-sustanzi kimiċi u l-iskart; jitlob li jkun hawn iżjed riżorsi għall-attivitajiet ambjentali internazzjonali sabiex l-UE tkun tista' żżomm kif inhi l-pożizzjoni ewlenija tagħha fil-politika ambjentali internazzjonali u fl-elaborazzjoni tal-aġenda għall-koperazzjoni internazzjonali;

Jenfasizza li l-isfidi marbuta mal-enerġija sostenibbli u mal-ġlieda kontra l-bidla fil-klima jridu jkunu riflessi fil-prijoritajiet tal-baġit tal-UE; jinnota li dawn il-prijoritajiet se jirrikjedu riżorsi baġitarji addizzjonali, b'mod partikulari għall-pakkett ta' proposti dwar il-bidla fil-klima mressaq mill-Kummissjoni, fuq il-kondiviżjoni tal-isforz, l-iskambju ta' kwoti ta' emissjonijiet, il-qbid u l-ħażna tal-karbonju kif ukoll fuq l-enerġiji rinnovabbli;

Jinnota l-importanza tal-proġetti pilota u tal-azzjonijiet preparatorji biex tkun determinata l-ħtieġa u l-effikaċja ta' programmi baġitarji ġodda biex issir reazzjoni għall-ħtiġijiet u r-rekwiżiti li qed jiżviluppaw fil-politika tal-ambjent u s-saħħa; u, kif inhu l-każ fir-rigward tal-infiq baġitarju kollu, jinsisti li l-proġetti li jkunu qed jiġu ppilotati jippreżentaw valur miżjud ġenwin fil-livell tal-UE u jħeġġeġ lill-Kummissjoni biex tagħti attenzjoni speċjali lill-programmi kollha li jkollhom impatt fuq il-bidla fil-klima; iħeġġeġ lill-Kummissjoni biex "tkompli sal-aħħar" il-proġetti pilota u l-azzjonijiet preparatorji marbuta mal-politika ambjentali, tas-saħħa u tas-sikurezza tal-ikel.

Dawn il-proġetti pilota għandhom jitkomplew u oħrajn ġodda li jittrattaw il-bidla fil-klima għandhom ikunu appoġġjati;

Jiġbed l-attenzjoni lejn l-importanza tal-Programm LIFE+ bħala l-istrument finanzjarju koerenti għal approċċ immodernizzat u ssimplifikat biex ikunu appoġġjati l-iżvilupp u l-implimentazzjoni tal-politika ambjentali; jinnota li d-distribuzzjoni finali bejn l-oqsma tal-politika ambjentali tal-proġetti li huma kofinanzjati se tiddependi mir-riżultati tas-sejħa għall-proposti li għandha tkun organizzata fl-2009; jistenna li l-maġġoranza tal-approprjazzjonijiet se tkun iddedikata lill-proġetti tan-natura u tal-bijodiversità iżda li oqsma oħra koperti mis-Sitt Programm ta' Azzjoni Ambjentali tal-KE se jibbenefikaw ukoll mill-kofinanzjament tal-LIFE+ ; jistieden lill-Kummissjoni biex tissodisfa l-obbligi kollha rigward impenji u ħlasijiet f'waqthom;

Jilqa' b'sodisfazzjon it-tlestija b'suċċess tal-Programm tas-Saħħa Pubblika 2003 – 2007 u l-bidu promettenti tal-Programm tas-Saħħa Pubblika 2008 – 2013 b'rati ogħla ta' impenji u ħlasijiet; jistieden lill-Kummissjoni biex tiżgura implimentazzjoni tal-approprjazzjonijiet disponibbli li tkun effettiva fl-infiq;

Jilqa' b'sodisfazzjon il-proposta tal-Kummissjoni, fl-interess tas-saħħa pubblika u, l-aktar, tas-saħħa tat-tfal u taż-żgħażagħ, sabiex jiġi stabbilit programm tal-UE għall-frott fl-iskejjel sabiex jittejbu d-drawwiet tal-ikel u b'hekk ukoll is-saħħa taċ-ċittadini żgħażagħ tal-UE, kif diġà spjegat fil-White Paper tat-30 ta' Mejju 2007 dwar 'Strateġija għall-Ewropa dwar kwistjonijiet ta' saħħa marbuta man-Nutriment, il-Piż Żejjed u l-Obeżità' ( COM(2007)0279 ); jappella, f'dan ir-rigward, sabiex il-programm jippromwovi biss miżuri bil-għan li jitqassmu prodotti friski, filwaqt li jeskludi minn dan il-pakkett ta' miżuri l-prodotti jew preparazzjonijiet lesti tal-frott sabiex il-bidla fid-drawwiet tal-ikel minn prodotti lesti għal prodotti friski tkun tista' tilħaq l-impatt sħiħ tagħha;

Jistieden lill-Kummissjoni biex tinkariga ruħha minn proġett pilota biex timplimenta l-istrateġija dwar 'Is-Saħħa fil-Politiki Kollha' fil-kuntest tal-Fondi Strutturali.

Il-proġett għandu jkopri proposti għal metodi ta' kif kwistjonijiet tas-saħħa jkunu jistgħu – skont l-istrateġija dwar 'Is-Saħħa fil-Politiki Kollha' – ikunu inkorporati fil-proġetti ta' żvilupp reġjonali.

Il-proġett pilota jkun jimmira li jseddaq is-saħħa b'mod ġenerali fl-Unjoni Ewropea permezz tal-bini tal-kapaċità fil-kuntest tal-aġenziji tal-iżvilupp reġjonali;

Jisħaq fuq il-ħtieġa li titqajjem kuxjenza pubblika rigward l-effetti ta' ħsara tal-konsum tat-tabakk, inkluż it-tipjip passiv; jilqa' b'sodisfazzjon il-fatt li l-Kummissjoni ressqet proposta biex tkompli tiffinanzja l-Fond Komunitarju tat-Tabakk biex tħallas għat-tqajjim ta' kuxjenza dwar il-perikli tat-tabakk; jirrimarka, madankollu, li dan l-appoġġ finanzjarju se jasal fi tmiemu fl-2009; jistieden lill-Kummissjoni biex issib għejun ġodda ta' finanzjament; jieħu nota tal-konsultazzjoni pubblika dwar il-Karta l-Ħadra (Green Paper) "Lejn Ewropa ħielsa mid-duħħan tat-tabakk" u r-rapport fuq l-implimentazzjoni tad-Direttiva dwar ir-Reklamar tat-Tabakk li juru li hemm diffikultajiet fl-implimentazzjoni koerenti f'livell ta' Stat Membru;

Jieħu nota taż-żieda ppjanata fis-sussidji mogħtija mill-baġit tal-2009 lill-Aġenzija Ewropea tal-Kimika (ECHA), l-Aġenzija Ewropea tal-Ambjent (EEA), iċ-Ċentru Ewropew tal-Prevenzjoni u l-Kontroll tal-Mard (ECDC) u l-Awtorità Ewropea dwar is-Sikurezza tal-Ikel (EFSA);

Jiddispjaċih, madankollu, li l-Kummissjoni qed tipproponi li l-baġit tal-Aġenzija Ewropea tal-Mediċini (EMEA) jitnaqqas bi 2.66% meta mqabbel mal-baġit tal-2008 u li EUR 8200000 għall-ECDC għandhom jitqiegħdu f'riserva, u b'hekk tkun qed tiġi kkunsmata ż-żieda prevedibbli fis-sussidji meta mqabbla mal-baġit tal-2008;

Jisħaq għal darba oħra fuq il-ħtieġa li l-aġenziji jkollhom finanzjament xieraq sabiex iwettqu l-kompiti tagħhom imma mingħajr ma jitnaqqsu l-fondi disponibbli għal attivitajiet Komunitarji oħra; jitlob li jsir skrutinju bir-reqqa tal-kompiti tal-aġenziji u tal-attivitajiet imwettqa mill-Kummissjoni sabiex ikun evitat l-irduppjar tax-xogħol u biex ikun żgurat li l-kompiti meħtieġa jitwettqu bl-iktar mod effiċjenti fl-infiq u li jagħmel sens;

Jenfasizza l-ħtieġa li jkun hemm approċċ ta' politika ġenerali biex jinbeda l-inkarigu ta' evalwazzjoni orizzontali tal-aġenziji Ewropej mill-aktar fis possibbli sabiex tkun żviluppata bażi komuni għall-evalwazzjoni tal-prestazzjoni u għat-trattament xieraq tal-aġenziji; jilqa' b'sodisfazzjon it-tressiq tal-Komunikazzjoni tal-Kummissjoni "L-Aġenziji Ewropej – Pjan għall-Ġejjieni" bħala l-ewwel pass lejn evalwazzjoni orizzontali tal-aġenziji regolatorji sa tmiem l-2009;

Jirrimarka li l-leġiżlazzjoni li għadha kif ġiet adottata u l-leġiżlazzjoni li se ssir dalwaqt, bħal m'hu l-pakkett leġiżlattiv dwar il-pestiċidi, prodotti mediċinali ta' terapija avanzata, ikel ġdid oriġinali u tagħrif dwar l-ikel lill-konsumaturi, kif ukoll l-iżvilupp tax-xjenza u ta' teknoloġiji, bħal m'hi n-nanoteknoloġija, se jżidu l-ammont ta' xogħol li jrid isir u l-kompiti tal-aġenziji relevanti; jenfasizza li l-aġenziji jridu jingħataw mezzi finanzjarji adegwati biex ikunu jistgħu ijlaħħqu ma' kompiti ġodda f'dawk li huma amministrazzjoni u operazzjoni.

RIŻULTAT TAL-VOTAZZJONI FINALI FIL-KUMITAT

Data tal-adozzjoni

Riżultat tal-votazzjoni finali

Membri preżenti għall-votazzjoni finali

Sostitut(i) preżenti għall-votazzjoni finali

Sostitut(i) (skond l-Artikolu 178(2)) preżenti għall-votazzjoni finali

OPINJONI tal-Kumitat għas-Suq Intern u l-Ħarsien tal-Konsumatur

għall-Kumitat għall-Baġits

dwar l-abbozz tal-baġit ġenerali tal-Unjoni Ewropea għas-sena finanzjarja 2009

Taqsima III - Kummissjoni

SUĠĠERIMENTI

Il-Kumitat għas-Suq Intern u l-Ħarsien tal-Konsumatur jistieden lill-Kumitat għall-Baġits, bħala l-kumitat responsabbli, biex jinkorpora s-suġġerimenti li ġejjin fil-mozzjoni għal riżoluzzjoni tiegħu:

Jinnota li r-responsabilità tal-Kumitat għas-Suq Intern u l-Ħarsien tal-Konsumatur fil-proċedura tal-baġit tkopri t-Titoli 12 (Is-suq intern), 14 (Tassazzjoni u unjoni doganali) u 17 (Saħħa u ħarsien tal-konsumatur);

Japprezza ż-żidiet moderati fil-Kapitoli 12 01 u 12 02 tal-Abbozz Preliminari tal-Baġit, li hu jqis bħala neċessarji minħabba l-benefiċċji tas-suq intern għall-ekonomija tal-UE kollha kemm hi; iħeġġeġ lill-Kummissjoni biex tiżviluppa kultura amministrattiva li jkollha l-għan li toħloq regolamentazzjoni ċara għan-negozju u għall-konsumaturi b'għodod effettivi għas-soluzzjoni tal-problemi; jinkoraġġixxi lill-Kummissjoni biex issaħħaħ il-kooperazzjoni tagħha mal-Istati Membri sabiex tiżgura l-applikazzjoni xierqa tal-liġi Komunitarja u biex tidentifika d-dgħjufijiet fil-politika attwali tagħha; jenfasizza, għalhekk, l-importanza li jkun hemm skambju tal-aħjar prattiki dwar il-proċess ta' traspożizzjoni u implimentazzjoni;

Hu tal-fehma li r-riżultati tan-netwerk SOLVIT jistgħu jittejbu b'mod ġenerali permezz ta' appoġġ aħjar tan-netwerk fl-Istati Membri; jemmen, madankollu, li dan jikkostitwixxi mekkaniżmu ta' soluzzjoni extra-ġudizzjarja tat-tilwim; jitlob lill-Kummissjoni biex issaħħaħ l-isforzi tagħha biex tiffinanzja attivitajiet ta' taħriġ u ta' promozzjoni tan-netwerk fl-Istati Membri kollha u mhux biss fil-ftit magħżula; jitlob, għalhekk, li jkun hemm punt baġitarju separat li għandu jiġi ffinanzjat b'ammont ta' EUR 600,000;

Iqis li l-ammont allokat fil-Kapitolu 14, u b'mod partikulari ż-żieda moderata fil-Kapitolu 14 04 għall-Programm Doganali għall-2013, hu xieraq biex jintlaħqu l-miri f'dan il-qasam tal-politika; jiġbed l-attenzjoni għall-importanza ta' dak il-Programm biex jilqa' għall-isfidi tal-Unjoni Ewropea mkabbra, b'mod partikulari wara l-adeżjoni tar-Rumanija u l-Bulgarija; japprezza l-mira li wieħed jaqsam l-esperjenza u l-għarfien bejn l-amministrazzjonijiet doganali u jqis li permezz ta' dan jissaħħu s-sikurezza u s-sigurtà taċ-ċittadini;

Iqis li l-ammont previst fil-Kapitolu 17 02 hu xieraq biex jintlaħqu l-miri tal-politika tal-konsumatur; jaqbel mal-Kummissjoni dwar il-prijoritajiet tal-punt baġitarju 17 02 02; iqis li l-miżuri ġenerali fil-qasam tal-għarfien tal-konsumatur huma prijorità, inkluż fl-ambjent diġitali u jkopru wkoll korsijiet li jiddaħħlu fil-kurrikuli tal-iskejjel u l-idea ta' Masters; jixtieq li l-edukazzjoni finanzjarja tissaħħaħ minħabba l-problema li dejjem qiegħda tikber ta' konsumaturi li jiddejnu żżejjed; jenfasizza l-importanza ta' azzjonijiet għas-sorveljanza u l-infurzar konġunti tas-suq bħar-RAPEX; jitlob lill-Kummissjoni biex tippromwovi kampanja fl-UE kollha permezz ta' fuljett, li jkun tad-daqs ta' karta tal-kreditu, li jkun fih sommarju tad-drittijiet tal-konsumatur;

Jappoġġja lill-Kummissjoni fl-intenzjoni tagħha li tistabbilixxi bażi tad-data li jkun fiha informazzjoni dwar it-tendenzi tal-konsumatur u l-iffunzjonar tas-swieq, inkluż it-tqabbil tal-prezzijiet, b'mod partikulari bl-għan li dawn jiddaħħlu fit-tabella tar-riżultati tas-suq tal-konsumatur u fl-istudji dwar is-suq; jitlob, għalhekk, li jkun hemm kontinwazzjoni tal-proġett pilota 'Miżuri ta' monitoraġġ fil-qasam tal-Politika tal-Konsumatur' li għandu jiġi ffinanzjat bl-ammont ta' EUR 2 miljun.

Data tal-adozzjoni

Riżultat tal-votazzjoni finali

Membri preżenti għall-votazzjoni finali

Eugenijus Gentvilas, Bilyana Ilieva Raeva

OPINJONI tal-Kumitat għat-Trasport u t-Turiżmu

għall-Kumitat għall-Baġits

dwar l-abbozz ta' baġit ġenerali tal-Unjoni Ewropea għas-sena finanzjarja 2009

Taqsima III - Kummissjoni

ĠUSTIFIKAZZJONI QASIRA

Introduzzjoni

Din is-sena baġitarja hija t-tielet sena fil-perjodu (2007-2013) tal-Qafas Finanzjarju.

L-istruttura globali tal-Baġit, anke għal-linji tat-trasport tiegħu, għadha tiġi stabbilita mill-Ftehima Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-immaniġġjar finanzjarju sod.

L-Abbozz ta' Baġit Preliminari għall-2009 jipprevedi żieda tar-riżorsi għan-nefqa globali fuq it-trasport.

Għall-aġenziji, il-baġits 2009 huma ristretti mill-programmazzjoni finanzjarja riveduta bħala riżultat tal-ftehima finanzjarja dwar Galileo.

Għalhekk il-Kummissjoni setgħet tirrikorri għall-użu ta' "dħul allokat", il-bilanċi favorevoli tal-aġenziji fl-2007 u fl-2008 biex jiġu ssodisfati it-talbiet tal-aġenziji (jew il-biċċa l-kbira minnhom) fir-rigward ta' baġit.

Id-dħul allokat mhuwiex inkluż fis-somom li jidhru fl-Abbozz ta' Baġit Preliminari nnifsu iżda huwa disponibbli għall-użu tal-aġenziji.

Dan iqajjem kwistjonijiet rigward it-trasparenza u l-kontroll parlamentari (fl-aħħar mill-aħħar forsi fir-rigward tal-kwittanza) u, jekk ipprogrammat, l-użu tagħhom joħloq l-inċertezza għall-aġenziji billi dan għandu jkun strument "ta' darba".

Ir-Rapporteur għal opinjoni tal-fehma li huwa l-pakkett globali li jrid ikun aġġustat sabiex jitqiesu l-kompiti u l-ħtiġijiet veri tal-aġenziji, aktar milli wieħed jirrikorri għall-użu tal-istrument tad-"dħul allokat".

L-Aġenzija Ewropea għas-Sigurtà Marittima

L-ammonti proposti fl-Abbozz ta' Baġit Preliminari 2009 għall-Aġenzija Ewropea għas-Sigurtà Marittima (AESM) jirrappreżentaw tnaqqis fl-approprjazzjonijiet ta' impenn u żieda fl-approprjazzjonijiet ta' ħlas mill-baġit Komunitarju.

Fil-baġit 2008, kienu disponibbli EUR 44.3 miljun f'approprjazzjonijiet ta' impenn u EUR 46.9 miljun f'approprjazzjonijiet ta' ħlas.

Fl-ABP 2009, iċ-ċifri ekwivalenti huma EUR 43.4 miljun u EUR 48.3 miljun; tnaqqis ta' 2.2% u żieda ta' 3.0% rispettivament.

F'ċertu sens, madankollu, iċ-ċifra għall-approprjazzjonijiet ta' impenn ma tagħtix stampa eżatta.

Għall-ewwel darba l-Kummissjoni qablet li l-AESM tista' żżid mal-fondi tal-baġit għall-2009 minn dħul allokat mill-2007, li kien żejjed.

L-użu ta' dan l-istrument iżid it-total tal-finanzjament Komunitarju f'approprjazzjonijiet ta' impenn għal EUR 48.35 miljun.

Dan l-ammont huwa daqs kemm talbet l-AESM għall-baġit.

F'dawn iċ-ċifri globali, l-approprjazzjonijiet ta' ħlas għal miżuri kontra t-tniġġis se jiżdiedu b'9.1% għal EUR 22.1 miljun filwaqt li l-approprjazzjonijiet ta' impenn se jiżdiedu b'5% għal EUR 18.9 miljun.

L-AESM tiddikjara li din iċ-ċifra hija biżżejjed għall-kuntratti u l-impenji eżistenti.

F'oqsma oħra, huma disponibbli żidiet (ta' madwar 10%) għal attivitajiet ta' spezzjoni, għal attivitajiet ta' taħriġ marbuta mal-Kontroll tal-Portijiet mill-Istat u għall-iżvilupp ta' bażijiet ta' dejta dwar is-sigurtà marittima.

Ir-Rapporteur għal opinjoni tapprova l-livell ġenerali ta' finanzjament propost u taf li, sena wara sena, il-mod kif jintalbu l-approprjazzjonijiet ta' impenn u ta' ħlas għal attivitajiet kontra t-tniġġis se jvarja skond id-dati u t-tul ta' żmien, kif ukoll skond l-implimentazzjoni finanzjarja tal-kuntratti għall-użu ta' bastimenti ffirmati mill-AESM.

Madankollu, iżżomm id-dritt li jekk ikun meħtieġ din il-kwistjoni terġa' titqajjem permezz tal-emendi.

Ġeneralment, peress li l-livell ta' finanzjament huwa miftiehem bejn l-AESM nnifsha u l-Kummissjoni, ma tarax raġunijiet biex dawn l-ammonti jitnaqqsu fl-adozzjoni tal-Abbozz ta' Baġit mill-Kunsill.

L-Aġenzija Ewropea tas-Sikurezza tal-Avjazzjoni

Il-biċċa l-kbira tad-dħul tal-Aġenzija Ewropea tas-Sikurezza tal-Avjazzjoni (AESA) tiġi mit-taxxi u l-ħlasijiet.

Fil-fatt it-taxxi u l-ħlasijiet għall-2009 se jipprovdu EUR 68.4 miljun fi dħul għall-AESA, żieda ta' 28% mill-2008.

L-ABP għall-2009 jagħti total ta' EUR 29.18 miljun kemm għall-approprjazzjonijiet ta' impenn kif ukoll għall-approprjazzjonijiet ta' ħlas, tnaqqis ta' 2.7% mill-2008.

Għal darb'oħra, madankollu, bil-bilanċ favorevoli fid-Dħul Allokat ittrasferit minn snin preċedenti, in-nefqa ffinanzjata mill-UE ssir EUR 31.54 miljun.

Dan huwa EUR 1.66 miljun anqas mit-talba inizjali tal-AESA.

Hemm żieda qawwija mbassra ta' 26.9% fin-nefqa operattiva tal-AESA, biex l-ammont isir EUR 34.8 miljun.

Dan ikopri ċ-ċertifikazzjoni tas-sikurezza tal-inġenji tal-ajru, l-approvazzjoni ta' organizzazzjonijiet u t-taħriġ tekniku.

L-impatt sħiħ tal-estensjoni tal-kompetenzi tal-Aġenziji wara l-adozzjoni tar-Regolament (KE) Nru 736/2006, se jinħass fl-2009.

Ir-Rapporteur għal opinjoni tal-fehma li huma meħtieġa aktar riżorsi ta' staff biex tkun żgurata bidla bla intoppi tar-responsabiltajiet mill-Awtoritajiet Nazzjonali tal-Avjazzjoni mingħajr dipendenza żejda minnhom u mill-kuntratturi.

Għal din ir-raġuni, tikkunsidra emenda baġitarja ta' EUR 1.66 miljun.

L-Aġenzija Ewropea tal-Ferroviji

Il-Baġit tal-Aġenzija Ewropea tal-Ferroviji (AEF), fl-ABP 2009, huwa stabbilit għal EUR 16.06 miljun kemm f'approprjazzjonijiet ta' impenn kif ukoll f'approprjazzjonijiet ta' ħlas.

Għal darb'oħra dan huwa ssuplimentat bi Dħul Allokat ittrasferit għal total ta' EUR 21 miljun.

L-ammont totali disponibbli fil-baġit 2008 kien ta' EUR 18-il miljun.

Il-kompiti operattivi tal-AEF huma fil-biċċa l-kbira mfissra mir-Regolament (KE) Nru 881/2004 u mir-Regolament il-ġdid dwar l-AEF, u jistgħu jinħolqu kompiti addizzjonali mhux previsti hekk kif ikun adottat ir-Regolament, speċjalment fir-rigward tal-ERTMS.

Dan jista' joħloq rekwiżit baġitarju ieħor fl-2009 li jista' jkollu jiġi ttrattat aktar 'il quddiem f'din il-proċedura, jew permezz ta' baġit ta' emenda.

Attivitajiet ta' Appoġġ għall-Politika Ewropea tat-Trasport u għad-Drittijiet tal-Passiġġieri

Din il-linja tal-Baġit hija denominazzjoni ġdida u jidher li hija taħlita ta' linji preċedenti li l-għanijiet ewlenin tagħhom kienu l-ġbir ta' informazzjoni, it-tixrid u l-analiżi, anke dwar id-drittijiet tal-passiġġieri.

Turi tnaqqis ta' 30% għal EUR 14.5 miljun meta jitqabblu l-baġit 2008 u l-ABP 2009 fir-rigward ta' ħlasijiet.

Madankollu billi l-ammont fl-2007 kien ta' EUR 15.5 miljun, dan it-tnaqqis jista' ma jkunx eċċessiv.

Madankollu r-Rapporteur għal opinjoni tista' tikkunsidra emenda żgħira sabiex il-ħlasijiet jerġgħu lura għal dan il-livell preċedenti.

Proġetti Pilota Attwali

Ir-Rapporteur għal opinjoni tal-fehma li l-proġetti pilota ma jistgħux minnhom infushom jittrattaw u jsolvu problemi tekniċi jew politiċi ewlenin.

Jistgħu jagħtu biss indikazzjoni ta' x'jista' jsir fil-ġejjieni u s-soluzzjoni hija li l-Kummissjoni, il-Kunsill u l-Parlament Ewropew jaslu għall-konklużjoni xierqa dwar il-proġetti pilota u jirrappurtaw dwar segwitu li jkun xieraq, jekk meħtieġ.

Il-proġett pilota dwar is-sigurtà tan-Netwerk Trans-Ewropew tat-Toroq qed jasal fi tmiemu għalkemm hawn in-nefqa f'approprjazzjonijiet ta' ħlas żdiedet daqsxejn mill-2008 għal EUR 1.655 miljun.

L-azzjoni ta' tħejjija biex ikun iffaċilitat it-traffiku transkonfinali fil-fruntiera tal-Grigal tal-UE qiegħda fit-tieni sena tagħha b'approprjazzjonijiet ta' ħlas ta' EUR 2.45 miljun proposti għall-2009.

Ir-Rapporteur għal opinjoni se tipproponi emendi skond il-fehma tagħha dwar l-Abbozz ta' Baġit Preliminari.

Is-Sigurtà tat-Trasport (Artikolu 06 07 01)

Din il-linja ibrida tkopri kemm il-ġbir ta' informazzjoni kif ukoll l-analiżi fir-rigward ta' standards komuni, l-approssimazzjoni tal-leġiżlazzjoni, il-koordinazzjoni interna u l-promozzjoni tar-riċerka.

Tħallas ukoll għal korp ta' spetturi li jikkontrollaw is-sigurtà fl-ajruporti u fil-portijiet, flimkien mal-Istati Membri.

Għalkemm l-approprjazzjonijiet ta' ħlas qed jitnaqqsu minn EUR 3.5 miljun fl-2008 għal EUR 2.3 miljun fl-2009, dan huwa għaliex tlesta proġett pilota.

L-għadd ta' spezzjonijiet ippjanati, min-naħa l-oħra, x'aktarx li jiżdied.

Riċerka Marbuta mat-Trasport u s-SESAR (Artikolu 06 06 02)

L-ABP 2009 juri tnaqqis ta' 49% f'approprjazzjonijiet ta' impenn u ta' 45% f'approprjazzjonijiet ta' ħlas għall-appoġġ tar-riċerka dwar it-trasport bil-għan li titħeġġeġ bidla għal mezzi oħra tat-trasport bħall-ferroviji, it-trasport pubbliku u r-roti.

It-tnaqqis f'approprjazzjonijiet ta' impenn huwa kważi EUR 60 miljun meta jitqabblu l-baġit 2008 u l-ABP 2009.

Madankollu, fl-istess linja baġitarja globali, l-impriża konġunta SESAR tidher għall-ewwel darba, biex ikun implimentat il-komponent teknoloġiku tas-Sema Wieħed.

Iċ-ċifri tal-ABP għal dan huma EUR 51.5 miljun u EUR 23.5 miljun f'impenji u fi ħlasijiet rispettivament.

Dan iżid il-linja globali kważi għal-livell tal-2008 iżda tibqa' kemm kemm anqas mill-programmazzjoni finanzjarja għall-2009 prevista sena ilu (EUR -0.685 miljun).

Ir-Rapporteur għal opinjoni se tipproponi emenda hawnhekk.

Ir-Rapporteur għal opinjoni tilqa' b'sodisfazzjon iż-żieda kemm fl-approprjazzjonijiet ta' impenn kif ukoll fl-approprjazzjonijiet ta' ħlas għal programm li jiffaċilita t-trasferiment tal-merkanzija mit-toroq għall-ferroviji u għal mezzi oħra tat-trasport.

Jekk ma jsir xejn, il-merkanzija li tinġarr fit-toroq se tiżdied b'60% sal-2013.

Fl-2009 se jkunu varati ħamsa u tletin proġett ġdid fi ħdan il-programm.

Il-Kummissjoni tistma li għal kull Euro li jintefaq, jitfaddlu erbatax fi spejjeż esterni.

Iż-żieda f'approprjazzjonijiet ta' impenn hija għal EUR 60.35 miljun u f'approprjazzjonijiet ta' ħlas għal EUR 17-il miljun, 5.1% u 8.3% rispettivament.

Galileo

Dan il-programm huwa bla dubju t-tieni l-akbar nefqa, filwaqt li l-akbar nefqa hija għan-Netwerks Trans-Ewropej tat-Trasport.

Mal-Aġenzija Galileo jirrappreżenta madwar 40% tal-approprjazzjonijiet ta' impenn kollha tat-trasport.

Fl-2009 se jiswa EUR 828 miljun f'approprjazzjonijiet ta' impenn u EUR 360 miljun f'approprjazzjonijiet ta' ħlas, żidiet ta' 7% u 20% rispettivament (meta jitqiesu l-ammonti mir-riżerva).

Dan huwa minħabba deċiżjonijiet riċenti dwar il-finanzjament tal-proġett sakemm jintemm u għandu jkun marbut mal-benefiċċji li għandhom jittieħdu fir-rigward tat-tnaqqis tat-tniġġis permezz ta' mmaniġġjar ħafna aħjar tat-traffiku.

In-nefqa prevista hija marbuta mal-fażi ta' implimentazzjoni u mal-ewwel serje ta' attivitajiet marbuta mal-fażi operattiva.

In-Netwerks Trans-Ewropej

Il-karatteristika ewlenija tal-ABP 2009 fir-rigward tat-TEN-T hija żieda sinifikanti fl-approprjazzjonijiet ta' ħlas li jiżdiedu minn EUR 370 miljun fl-2008 għal EUR 613-il miljun, żieda ta' 65.7%.

Ġew allokati EUR 229 miljun għall-ERTMS li hija deskritta bħala prijorità kbira.

L-għadd ta' proġetti mmaniġġjati qed ikompli jiżdied u fl-2009, kif ukoll fil-perjodu kollu, se tingħata prijorità partikulari lill-oqsma internazzjonali tal-proġetti transkonfinali.

Meta nkiteb dan l-abbozz, erbgħa mit-tletin proġett prijoritaju huma operattivi, għoxrin huma fil-fażi ta' kostruzzjoni u sitta huma fil-fażi ta' studju.

Għalkemm huwa ppjanat li l-2009 tkun is-sena tal-ogħla nefqa, ma tirrappreżentax sena li fiha l-użu tal-approprjazzjonijiet ta' ħlas għall-perjodu ta' programmi 2007-2013, jiżdied b'mod sinifikanti.

B'mod ġenerali, il-baġit tal-UE jiffaċilita l-proġetti TEN-T u huwa katalist għalihom.

Ħafna jiddependi mill-mobilizzazzjoni tal-baġits nazzjonali u mill-użu b'suċċess tal-istrumenti finanzjarji ġodda li jużaw il-finanzjament privat, finanzjament li jkun partikularment utli sabiex jintlaħaq l-objettiv tal-bidla modali.

Filwaqt li d-deċiżjonijiet individwali għall-proġetti se jittieħdu fl-2008, jeħtieġ li l-Parlament Ewropew jimmoniterja l-progress bir-reqqa sa mill-2009.

Għal dan il-għan, ikun utli li jsir rapport ta' sintesi li jinkludi l-benchmarks l-aktar importanti tal-proġetti, benchmarks li jippermettu li jiġi mmoniterjat il-progress.

Ir-Rapporteur għal opinjoni se tinkludi kumment fil-linja tal-baġit tat-TEN-T għal dak il-għan.

Konklużjoni

Il-kummenti hawn fuq huma bbażati fuq l-Abbozz ta' Baġit Preliminari għall-2009 u tlestew qabel ma kien disponibbli l-Abbozz ta' Baġit kif adottat mill-Kunsill.

L-emendi sostantivi tar-Rapporteur għal opinjoni se jittrattaw l-abbozz ta' baġit.

B'mod partikulari, iżżomm id-dritt li jiddaħħlu emendi fejn il-Kunsill jagħmel tnaqqis fiss tal-persentaġġi, għall-oqsma kollha, li ma jirriflettix il-ħtiġijiet, ir-realtajiet prattiċi jew il-prijoritajiet politiċi tal-Parlament Ewropew fir-rigward tal-linji baġitarji individwali.

RIŻULTAT TAL-VOTAZZJONI FINALI FIL-KUMITAT

Data tal-adozzjoni

Riżultat tal-votazzjoni finali

Membri preżenti għall-votazzjoni finali

Sostitut(i) preżenti għall-votazzjoni finali

Sostitut(i) (skond l-Artikolu 178(2)) preżenti għall-votazzjoni finali

OPINJONI tal-Kumitat għall-Iżvilupp Reġjonali

għall-Kumitat għall-Baġits

dwar l-abbozz ta' baġit ġenerali tal-Unjoni Ewropea għas-sena finanzjarja 2009

Taqsima III - Kummissjoni

ĠUSTIFIKAZZJONI QASIRA

Fi tmiem l-ewwel tliet xhur tal-2008 il-Kummissjoni Ewropea setgħet tapprova l-oqfsa ta' Strateġija Nazzjonali u b'hekk tnaqqas ir-riskju ta' dewmien bla bżonn bħal dak li ġara fil-bidu tal-perjodu preċedenti ta' pprogrammar.

Għandu jkun innutat f'dan il-punt li għall-kuntrarju ta' ċerti oqsma ta' politika, filwaqt li l-prijoritajiet globali huma stabbiliti fir-regolamenti relevanti, u l-allokazzjoni ta' riżorsi mqassma bejn is-27 Stat Membru fis-sena ta' qabel il-bidu tal-perjodu ta' pprogrammar1, l-allokazzjoni preċiża ta' finanzjament tal-proġetti differenti f'livell nazzjonali tiddependi mill-qafas ta' referenza strateġika tal-Istat Membru, u d-dħul tal-fondi tal-Komunità għall-programmi operazzjonali miftiehma.

Għalhekk wieħed ifakkar li " Iċ-ċifri kollha għall-fondi Strutturali u l-Fond ta' Koeżjoni ġejjin mill-pakkett deċiż fil-bażi legali u huma konsistenti b'mod sħiħ mal-limiti tat-IIA".

Għalhekk biex tagħmel id-dispożizzjonijiet tal-baġit tagħha, il-Kummissjoni Ewropea evalwat il-bżonnijiet tal-baġit u qieset id-deċiżjonijiet tal-Kunsill Ewropew tal-2005, id-dispożizzjonijiet tal-prospettiva finanzjarja 2007-2013 u l-IAA, l-ammonti dovuti fil-programmi li se jagħlqu taħt il-perjodu ta' pprogrammar 2000-2006 u s-sejħiet għall-pagament bil-quddiem li x'aktarx isiru għall-perjodu kurrenti.

Għalhekk iż-żieda ta' 2.5% fl-impenji għall-Fondi Strutturali għall-2009 għal total ta' EUR 48.413.9 miljun filwaqt li d-dispożizzjonijiet għall-pagamenti jonqsu bi 13.9% għal EUR 34.914.1 miljun.

Il-bżonn għad-dixxiplina kontinwa fil-baġit u t-tnaqqis pan-Ewropew fl-investiment pubbliku biddel l-enfasi fuq il-bżonn li jinħolqu l-kundizzjonijiet meħtieġa għal:

Ø Skemi netti għall-ħolqien tax-xogħol;

Ø L-indirizzar tal-esklużjoni soċjali;

Ø L-iżvilupp tal-ekonomija bbażata fuq l-għerf.

Fuq dan il-punt il-Kummissjoni Ewropea tgħidilna1 li għall-perjodu 2007-2013 huwa mistenni li total ta' 775 000 impjieg se jinħoloq skont l-għan tal-Konverġenza u l-għan tal-Kompetittività u l-impjiegi.

Huwa dan l-approċċ, li se jkun il-kejl biex jitqies is-suċċess tal-politika Reġjonali matul ir-reviżjoni intermedja li se ssir fl-2009 u huwa fil-kuntest tal-fatt li tiġi indirizzata l-problema tal-esklużjoni soċjali, li għandu jitqies il-proġett pilota propost.

Matul l-2009 l-Kummissjoni kienet qed issegwi l-perjodu ta' pprogrammar u l-għeluq tal-programmi u proġetti kif ukoll teżamina l-impatt li kellha l-politika matul dan il-perjodu.

Sirna nafu li matul il-perjodu ta' referenza, ir-reġjuni tal-Objettivi 1 u 2 tal-ERDF marru tajjeb ħafna fil-miri tat-tkabbir u l-konverġenza.

B'mod partikolari, il-GDP għar-reġjuni tal-Objettiv 1 żdied minn 64% tal-medja tal-15 tal-UE fl-1995 għal 70% fl-2003.

Bħal fl-2008 it-tqassim tal-approprijazzjonijiet imwiegħda fl-2009 huwa proviżorju u bbażat fuq dejta storika tal-perjodu ta' pprogrammar 2000-2006.

Madankollu, il-Kummissjoni Ewropea hija b'mod ċar l-unika istituzzjoni li għandha aċċess għall-informazzjoni meħtieġa biex teżamina l-ħtiġijiet kollha tal-baġit u huwa għal din ir-raġuni li r-rapporteur tiegħek jipproponi li l-bidliet mhux ġustifikati introdotti mill-Kunsill fl-Abbozz tal-Baġit tiegħu għandhom jiġu rrettifikati b'mod immedjat mill-Parlament.

Kif kienet prattika stabbilita, l-ammont totali allokat għal kull sena jkun imwiegħed fil-bidu tas-sena, li jħalli ftit li xejn wisa' lill-Parlament biex jipproponi proġetti pilota.

Ir-rapporteur tagħkom jaf bil-ħafna attivitajiet li l-Kummissjoni Ewropea u l-Istati Membri qegħdin jagħmlu favur il-gruppi żvantaġġjati, b'mod partikolari r-Roma.

Madankollu huwa wkoll konxju tal-livell relattivament baxx ta' effikaċja u nuqqas ta' koordinazzjoni fil-livell pan-Ewropew li jikkonċerna l-attivitajiet immirati biex jgħinu l-integrazzjoni ta' dawn in-nies.

L-istrateġija tal-UE għall-iżvilupp reġjonali stabbiliet diversi politiki orizzontali.

L-iżvilupp tal-komunitajiet Roma huwa wieħed mill-aktar importanti f'dan ir-rigward.

Enfasizzata fl-oqfsa strateġiċi nazzjonali rilevanti kollha, fl-Unjoni kollha hemm bejn wieħed u ieħor approċċ orizzontali għal din il-problema speċifika.

Fl-istess ħin hemm nuqqas ta' koordinazzjoni strateġika u bdil ta' esperjenzi u prattiki tajbin bejn l-Istati Membri, u għalkemm kull pajjiż li jegħleb il-kwistjonijiet tal-iżvilupp tal-komunità Roma għandu l-partikularitajiet tiegħu, il-qalba tal-problema tibqa' l-istess.

Għalhekk l-għan tal-proġett pilota huwa li jittieħed approċċ ġdid għat-taħriġ u l-edukazzjoni tal-komunitajiet Roma li jibda mit-tfal tal-età ta' qabel l-iskola, jgħaddi mill-edukazzjoni ulterjuri għal ommijiet żgħar u jibqa' sejjer sat-taħriġ u l-edukazzjoni għall-adulti.

Il-proġett pilota għandu jkun ibbażat fuq il-fehim attwali tal-problemi tal-komunitajiet Roma fl-Unjoni Ewropea, b'enfasi fuq l-ispettru kumpless u sinerġiku kollu tal-aħjar proċeduri f'dan ir-rigward.

Hija l-fehma tar-rapporteur tagħkom li dan jista' jseħħ biss jekk jinħoloq approċċ koordinat pan-Ewropew.

Fl-aħħar nett, u fir-rigward tal-marġni żgħir ħafna li huwa eċċezzjonalment disponibbli fil-pakkett tal-assistenza teknika, jiena pproponejt li jitnaqqsu l-ammonti ta' krediti disponibbli fil-linja tal-baġit rilevanti (13.03.20) filwaqt li tiġi trasferita s-somma ta' EUR 5 miljun għal-linja l-ġdida tal-baġit li għandha tinħoloq bl-isem:

Proġett pilota: attivitajiet pan-Ewropej għal metodi ta' integrazzjoni għar-Roma u l-koordinazzjoni tagħhom.

SUĠĠERIMENTI

Il-Kumitat għall-Iżvilupp Reġjonali jistieden lill-Kumitat ghall-Baġits, bħala l-Kumitat responsabbli, biex jinkorpora s-suġġerimenti li ġejjin fil-mozzjoni għal rizoluzzjoni tiegħu:

Huwa tal-fehma li l-ammonti għall-politika reġjonali mdaħħla fl-abbozz preliminari tal-baġit jikkorrispondu mal-ħtigijiet tal-Unjoni fl-isforzi tagħha biex tnaqqas id-differenzi reġjonali u biex tilħaq l-għanijiet ta' Liżbona u ta' Gothenburg; għaldaqstant jitlob li jinżammu l-linji baġitarji kollha tal-PDB jew, fejn ikun meħtieg, jerġgħu jiġu kif kienu;

Jesprimi t-tħassib tiegħu rigward it-tnaqqis kbir, meta jitqabbel mal-2008, tal-fondi tal-ħlas allokati għas-sezzjoni li għandha x'taqsam mal-fondi strutturali u jistenna li l-Kummissjoni Ewropea tagħmel analiżi ġdida tas-sitwazzjoni bażika;

3 Jinnota, madankollu, li fiż-żewġ linji tal-baġit PDB tal-Fond Ewropew għall-Iżvilupp Reġjonali (ERDF) li għandhom x'jaqsmu b'mod partikolari mal-Objettiv tal-Kompetittività Reġjonali u l-Impjiegi u l-Objettiv tal-Koperazzjoni Territorjali Ewropea, l-impenji tnaqqsu meta jitqabblu mal-2008; jisħaq fuq l-importanza li jingħataw riżorsi adegwati lil dawn l-għanijiet li huma ċentrali għall-iżvilupp reġjonali; jitlob, għalhekk, għal żieda f'dawn l-impenji minn tal-inqas sal-livelli tal-PDB tal-2008, u li titqies ukoll ir-rata annwali tal-inflazzjoni;

Jenfasizza li l-Parlament jixtieq li tingħata attenzjoni speċjali fl-abbozz tal-baġit ġenerali għall-2009 lill-intrapriżi ta' daqs żgħir jew medju kif ukoll lill-mikrointrapriżi, filwaqt li wieħed iżomm f'moħħu l-irwol tagħhom fl-iżvilupp reġjonali;

Jistieden lill-Kummissjoni biex twettaq proġett pilota biex tittestja approċċ ġdid lejn it-taħriġ u l-edukazzjoni tal-komunitajiet Roma, li jibda mit-tfal tal-età ta' qabel l-iskola u jkompli bl-edukazzjoni ulterjuri ta' ommijiet żgħażagħ, u li jkun jinkludi t-taħriġ u l-edukazzjoni tal-adulti, biex b'hekk jippermetti lir-Roma li jkunu awtosuffiċjenti fl-izvilupp; jirrakkomanda li dan il-proġett pilota jkun ibbażat fuq il-fehim attwali tal-problemi tal-komunitajiet Roma fl-Unjoni Ewropea u jagħmel enfasi fuq il-firxa kumplessa u sinerġetika kollha tal-aqwa proċeduri f'dan ir-rigward.

Jistieden lill-Kummissjoni biex timplimenta proġett pilota maħsub biex jippromwovi l-għerf dwar il-politika reġjonali Ewropea u l-esperjenza tagħha fil-pajjiżi terzi permezz tal-organizzazzjoni ta' avvenimenti internazzjonali, it-twaqqif ta' netwerks tal-parteċipanti reġjonali u lokali, l-iżvilupp ta' proġetti konġunti u ta' sħubijiet reġjonali ġodda, kif ukoll l-iskambju ta' prattiki tajba; iqis li dan il-proġett pilota se jkun importanti ħafna biex jiġu promossi l-valuri tal-Unjoni Ewropea u tal-politika tal-koeżjoni permezz ta' dan id-djalogu reġjonali; jirrakkomanda li l-Kummissjoni tikkollabora mal-Forum Globali tal-Assoċjazzjonijiet tar-Reġjuni (FOGAR) u l-Bliet u l-Gvernijiet Lokali Magħquda (UCLG) sabiex ikunu garantiti l-komplementarjetà u s-sinerġija tal-azzjonijiet rispettivi tagħhom f'dan il-qasam;

Jistieden lill-Kummissjoni biex timplimenta proġett pilota bil-għan li jiġi żviluppat programm Erasmus għal rappreżentanti eletti lokalment biex jikkontribwixxi fl-iskambju ta' prattiki tajba f'dak li għandu x'jaqsam mat-tmexxija, u għaldaqstant iniedi proċess ta' tagħlim kontinwu għall-parteċipanti kollha kkonċernati, b'mod speċjali dawk eletti mill-amministrazzjonijiet reġjonali u lokali; jirrakkomanda, f'dan il-każ, li l-politiki reġjonali u urbani jitqiegħdu fi strateġija ta' żvilupp integrat, ħaġa li, madankollu, tkun possibbli biss jekk it-tmexxija titjieb.

RIŻULTAT TAL-VOTAZZJONI FINALI FIL-KUMITAT

Data tal-adozzjoni

Riżultat tal-votazzjoni finali

Membri preżenti għall-votazzjoni finali

Sostituti prezenti ghall-votazzjoni finali

Sostitut(i) skond l-Artikolu 178 (2) prezenti ghall-votazzjoni finali

OPINJONI tal-Kumitat għall-Agrikoltura u l-Iżvilupp Rurali

għall-Kumitat għall-Baġits

dwar l-abbozz tal-baġit ġenerali tal-Unjoni Ewropea għas-sena finanzjarja 2009

Taqsima III - Kummissjoni

Rapporteur għal opinjoni:

SUĠĠERIMENTI

Il-Kumitat għall-Agrikoltura u l-Iżvilupp Rurali jistieden lill-Kumitat għall-Baġits, bħala l-kumitat responsabbli, biex jinkorpora s-suġġerimenti li ġejjin fil-mozzjoni għal riżoluzzjoni tiegħu:

Jinnota li l-akbar porzjon tal-marġini ġenerali ta' EUR 2,638,000,000 miljun tal-PDB, jiġifieri l-ammont ta' EUR 2,027,000,000 miljun, ġej mill-marġini ta' nefqa marbuta mas-suq u ta' pagamenti diretti taħt l-intestatura 2 (l-ewwel pilastru tal-CAP);

Jinsab imħasseb dwar id-differenzi bejn il-livelli ta' approprjazzjonijiet għall-impenji u approprjazzjonijiet għall-ħlasijiet għall-Iżvilupp Rurali li kienu 25% fl-2007, 30 % fl-2008 u huma previsti li jkunu 30 % fl-2009; jitlob, għaldaqstant, lill-Kummissjoni biex tħejji previżjonijiet dwar it-tneħħija ta' approprjazzjonijiet għall-impenji għall-2009 u għas-snin finanzjarji kollha bejn l-2007 u l-2013, kif ukoll biex tantiċipa l-problemi billi tikkumpensa t-tkabbir tad-dikjarazzjonijiet żejda li jkun għad iridu jitħallsu (sal-lum, il-livell ta' approprjazzjonijiet għall-impenji pendenti (RAL) għall-iżvilupp rurali hu ta' madwar 9 biljun Ewro) fl-aħħar tas-snin finanzjarji 2007-2013 meta wieħed jikkunsidra li l-livelli massimi ta' approprjazzjonijiet għall-ħlasijiet previsti fl-Anness I tal-Ftehima Interistituzzjonali bejn il-Parlament Ewropew, il-Kunsill u l-Kummissjoni dwar id-dixxiplina baġitarja soda u l-ġestjoni finanzjarja soda

ĠU L 139 14.6.2006, p.

1. għandhom jonqsu minn 1.06 % tad-dħul gross nazzjonali fl-2007 għal 0.94 % tad-dħul gross nazzjonali fl-2013;

Jistieden għalhekk lill-Kummissjoni sabiex tiżgura mmaniġġjar bla problemi u qafas ta' ħin aktar rapidu u effiċjenti għall-modifika u għall-aġġornament tal-programmi għall-iżvilupp rurali bħala segwitu ta' modifiki li possibilment se jkunu inklużi fir-regolament previst fil-qafas ta' ħidma tal-"Kontroll tas-Saħħa tal-CAP";

Ifakkar li l-għan prinċipali tal-CAP hu li jkunu garantiti l-istabilità tas-suq, is-sigurtà tal-forniment u l-prezzijiet raġonevoli għall-konsumaturi u għalhekk jitlob lill-Kunsill u lill-Kummissjoni biex fil-baġit għall-2009 jipprevedu l-mezzi neċessarji biex jiffaċċjaw il-bżonnijiet il-ġodda li jirriżultaw mill-kriżi attwali tal-ikel, speċjalment billi tiffaċilita l-aċċess għall-prodotti tal-ikel għall-popolazzjonijiet li huma l-aktar affettwati minn din il-kriżi;

Jenfasizza l-importanza li jitwaqqfu u jkunu infurzati l-programmi Ewropej li jippromwovu n-nutrizzjoni bnina, bħall-programmi tat-tqassim tal-ħalib u l-frott fl-iskejjel;

Ifakkar fir-riżoluzzjoni tiegħu tad-19 ta' Ġunju 2008 dwar il-ġejjieni tas-settur tan-nagħaġ/tal-ħrief u tal-mogħoż fl-Ewropa

Test adottati f'din id-data, P6_TA(2008)0310 . , li fiha jistieden lill-Kunsill u lill-Kummissjoni biex jagħtu b'urġenza għajnuna finanzjarja addizzjonali lill-produtturi tal-laħam tan-nagħaġ u tal-mogħoż kif ukoll lill-produtturi tal-ħalib fl-UE sabiex huma jkunu jistgħu jiżviluppaw il-qasam tat-tkabbir tan-nagħaġ u tal-mogħoż fl-UE b'mod li jkun dinamiku, awtosuffiċjenti, immexxi mis-suq u orjentat lejn il-konsumatur;

Jikkunsidra li l-Ftehima Interistituzzjonali (IIA) msemmija għandha tiġi rispettata meta jinħoloq mekkaniżmu ta' reazzjoni f'waqtha għall-prezzijiet li dejjem aktar qegħdin jogħlew fil-pajjiżi li qegħdin jiżviluppaw; jinsisti fuq in-neċessità li tkun immodifikata l-imsemmija ftehima interistituzzjonali sal-aħħar ta' din is-sena, billi l-ammonti mhux minfuqa jkunu trasferiti mill-Intestatura 2 għall-Intestatura 4; jenfasizza li tibdil bħal dan jista' jitwettaq f'ħin opportun jekk ikun hemm qbil bejn l-istituzzjonijiet; jinsab mħasseb dwar iż-żieda sostanzjali fil-prezz tal-fertilizzanti u jibża li l-previżjonijiet tax-xiri tal-fertilizzanti permezz ta' fondi maħruġa mill-mekkaniżmu msemmi aktar 'il fuq, se jżid din it-tendenza;

Jenfasizza l-importanza tat-trasparenza fil-katini tal-produzzjoni u d-distribuzzjoni fis-setturi tal-agrikoltura u tal-ikel, u jistieden lill-Kummissjoni biex twaqqaf sistema ta' monitoraġġ għal dan il-għan;

Jenfasizza li l-modulazzjoni addizzjonali prevista fil-kuntest tal-"Kontroll tas-Saħħa tal-CAP", li tikkonsisti fi trasferiment tal-fondi mill-Fond Ewropew għall-Garanzija Agrikola (EAGF) għall- Fond Agrikolu Ewropew għall-Iżvilupp Rurali (EAFRD), se żżid il-bżonn ta' kofinanzjament nazzjonali; jistieden lill-Kummissjoni biex timmonitorja b'attenzjoni l-programmazzjoni eventwali ta' dawn l-approprjazzjonijiet fl-Istati Membri u jenfasizza li ż-żieda tal-fondi komunitarji jwasslu għal kofinanzjament mill-Istati Membri; iwissi li dan ma għandux iwassal għal tnaqqis tal-kofinanzjament tal-programmi operazzjonali eżistenti.

Jinkoraġġixxi lill-Kummissjoni biex tistabbilixxi fi ħdan il-qafas tal-EARFD u b'konformità mal-impenji tal-UE skont it-Trattat Internazzjonali dwar ir-Riżorsi Ġenetiċi ta' Pjanti għall-Ikel u l-Agrikoltura, bank Ewropew għall-ġbir ta' data komuni għall-varjetajiet ta' pjanti tradizzjonali li jippermetti lill-NGOs u lill-entitajiet tas-setturi privati u pubbliċi biex iwaqqfu, flimkien mal-banek nazzjonali tal-ġeni tal-Istati Membri, mixtla taż-żrieragħ għall-varjetajiet ta' pjanti tradizzjonali li huma siewja b'mod partikulari għall-preservazzjoni tal-bijodiversità fl-agrikoltura u għall-produzzjoni ta' prodotti tal-ikel ta' kwalità;

Jerġa' jafferma l-pożizzjoni tiegħu rigward il-ħolqien ta' fond għall-istrutturazzjoni mill-ġdid tas-settur tal-ħalib, bil-għan li s-settur ikun jista' jaġġorna ruħu, fl-isfond tas-sitwazzjoni l-ġdida tat-tneħħija tas-sistema tal-kwoti, b'mod partikulari fir-reġjuni żvantaġġati u sensittivi;

Iħeġġeġ lill-Kummissjoni u lill-Kunsill biex iżidu l-baġit maħsub għall-bdiewa żgħażagħ, peress li din il-kategorija taffaċċja sfidi ġodda imdaqsin (b'mod partikulari l-ġlieda kontra l-bidla fil-klima u ż-żamma tal-produzzjoni tal-ikel fl-Unjoni Ewropea) u li n-numru tagħhom kompla dejjem jonqos f'dawn l-aħħar snin, b'mod partikolari billi jipprevedu mezzi supplimentari għall-edukazzjoni, għan-netwerks ta' taħriġ u għall-programmi ta' skambju għal bdiewa żgħażagħ jew billi jsaħħu l-istrumenti li huma maħsuba għalihom fil-qafas tal-programm ta' żvilupp rurali.

Jitlob li jitwettaq proġett pilota biex ikunu evalwati l-ispejjeż li l-bdiewa jkollhom iġarrbu biex jikkonformaw mal-istandards tal-UE fl-oqsma tal-ambjent, tal-benesseri tal-annimali u tas-sikurezza tal-ikel, kif ukoll l-ispejjeż għall-bdiewa marbuta mal-provvista ta' prodotti għall-pubbliku bħall-preservazzjoni tal-paesaġġ fil-kuntest tal-attivitajiet agrikoli;

Jixtieq li jkun hemm żieda sinifikanti fl-approprijazzjonijiet favur programm maħsub għall-promozzjoni tal-konsum ta' frott fl-iskejjel;

RIŻULTAT TAL-VOTAZZJONI FINALI FIL-KUMITAT

Data tal-adozzjoni

Riżultat tal-votazzjoni finali

Membri preżenti għall-votazzjoni finali

Sostitut(i) preżenti għall-votazzjoni finali

Sostitut(i) (skont l-Artikolu 178(2)) preżenti għall-votazzjoni finali

OPINJONI tal-Kumitat għas-Sajd

għall-Kumitat għall-Baġits

dwar l-abbozz tal-baġit ġenerali tal-Unjoni Ewropea għas-sena finanzjarja 2009

Taqsima III - Kummissjoni

Rapporteur għal opinjoni:

Introduzzjoni

Bl-eċċezzjoni tar-riċerka dwar is-sajd, l-attivitajiet kollha fil-qasam tal-affarijiet marittimi u tas-sajd qed jitwettqu b'mod sħiħ taħt l-intestatura 2 'Preservazzjoni u Mmaniġġjar tar-Riżorsi Naturali'.

Hemm żewġ strumenti ewlenin: (a) il-Fond Ewropew għas-Sajd (EFF), u (b) l-hekk imsejjaħ "it-tieni strument", li jkopri l-azzjonijiet l-oħra kollha relatati mal-Politika Komuni dwar is-Sajd (CFP), inklużi s-sajd internazzjonali u l-Liġi tal-Baħar.

Azzjoni preparatorja u proġett pilota sabiex tiġi mnedija l-implimentazzjoni tal-Politika Marittima Ewropea jgħaqqdu l-kwadru tal-PDB tal-2009.

Għall-EFF, il-Kummissjoni qed tipproponi EUR 631,7 miljun f'approprjazzjonijiet ta' impenn u EUR 561,1 miljun f'approprjazzjonijiet ta' ħlas, rispettivament + 3.1 % u + 24.5 % relattivi għall-baġit 2008.

Iż-żieda relattivament qawwija fi ħlasijiet tista' tiġi spjegata bil-fatt li l-baġit tal-2008 kellu livelli ta' ħlasijiet baxxi għaliex il-fondi kollha kienu diġà fil-baġit tal-2007.

Għall-PDB 2009, l-approprjazzjonijiet ta' ħlas proposti jikkonċernaw il-programmi ġodda ta' l-EFF 2007-2013 kif ukoll l-approvazzjoni tal-impenji li fadal tal-linji li jagħmlu parti mill-programmi tal-Fondi Strutturali tal-2000-2006 (tkomplija tal-Istrument Finanzjarju għall-Gwida tas-Sajd (FIFG)).

Għas-CFP, l-approprjazzjonijiet proposti huma, b'kollox, EUR 297,8 miljun għall-impenji u EUR 269,3 miljun għall-ħlasijiet.

Meta mqabbla mal-2008, dawn jirrapreżentaw tnaqqis ta' 6% u 11% rispettivament.

Dan jirrifletti l-isforzi tal-Kummissjoni li taġġusta l-approprjazzjonijiet tal-baġit għall-implimentazzjoni attwali osservata fis-snin l-aktar reċenti.

Ma' dawn iċ-ċifri, EUR 5.7 miljun iridu jiżdiedu għall-Aġenzija ta' Kontroll Tas-Sajd tal-Komunità (CFCA).

Meta mqabbel mal-2008, dan jirrapreżenta medja ta' tnaqqis ta' 23% għat-titoli kollha tas-CFCA.

In-nefqa għall-attivitajiet internazzjonali (EUR 194,3 miljun kemm f'impenji u kemm fi ħlasijiet) naqset bi 8% meta mqabbla mal-2008.

Dan it-tnaqqis ġej minn ammonti negozjati mill-ġdid u aġġustati f'diversi Ftehimiet ta' Sħubija dwar is-Sajd ma' pajjiżi terzi, u minn bżonnijiet mhux obbligatorji ridotti għall-organizzazzjonijiet internazzjonali tas-sajd.

Ħafna mill-approprjazzjonijiet mitluba huma maħsuba biex jiffinanzjaw ftehimiet dwar is-sajd fis-seħħ.

Sabiex jiġu mġedda uħud mill-ftehimiet attwali dwar is-sajd li se jiskadu kif ukoll xi ftehimiet ġodda li se jiġu nnegozjati ġie stabbilit l-ammont ta' madwar EUR 29 miljun għall-linja ta' riserva.

Il-parti li jibqa' hi maħsuba biex tiggarantixxi l-parteċipazzjoni tal-Komunità f'numru dejjem akbar ta' organizzazzjonijiet internazzjonali u reġjonali dwar is-sajd, kif ukoll f'xogħol preparatorju relatat.

L-approprjazzjonijiet globali allokati għas-sajd fil-PDB 2009 jirrapreżentaw il-kontinwità meta mqabbla mas-sena finanzjarja preċedenti, u dan għandu jkun ikkunsidrata bħala żvilupp negattiv minħabba li l-baġits preċedenti diġà kienu jirrapreżentaw il-minimu meħtieġ biex jitwettqu l-passi neċessarji tal-amministrazzjonijiet pubbliċi sabiex tkun implimentata politika Komunitarja Marittima u għas-Sajd koerenti bir-riżorsi meħtieġa biex tkun effettiva.

Għall-industrija tas-sajd, il-pressjoni ekonomika esterna akbar taż-żieda fil-prezz tal-fjuwil tkompli żżid mal-pressjonijiet eżistenti bħalma hi flotta li kapaċi tipproduċi aktar milli meħtieġ kif ukoll risorsa ta' bażi mdgħajfa minn ammont kbir ta' sajd.

Fis-settur tas-sajd, bil-prezzijiet fil-livelli attwali, hu stmat li l-ispejjeż tal-fjuwil huma aktar minn 30% tal-valur ta' ħut li jittella l-art.

Uħud mill-operaturi, speċjalment dgħajjes tat-tkarkir, huma l-aktar milquta għaliex l-ispejjeż tal-fjuwil jirrapreżenta 50% tad-dħul.

B'kuntrast għal dan, fis-snin reċenti, il-prezzijiet tal-ħut ma żdiedux anzi xi drabi naqsu, u dan wassal għal telf sostanzjali għas-settur kif ukoll għal problemi soċjali kbar għas-sajjieda b'mod ġenerali.

Għalkemm il-Kummissjoni qed tipproponi li tirristruttura s-settur tas-sajd f'konformità mas-sitwazzjoni makroekonomika attwali, jeħtieġ jittieħdu miżuri konkreti biex jassiguraw is-sopravvivenza ta' dawk it-taqsimiet tal-flotta Ewropea l-aktar vulnerabbli waqt li tingħata attenzjoni għar-riperkussjonijiet ekonomiċi u soċjali.

F'dan il-kuntest, hu meħtieġ appoġġ addizzjonali b'mod urġenti li jirrifletti l-assistenza meħtieġa lis-sajjieda waqt ir-ristrutturar tas-settur kif ukoll fuq il-prezzijiet eċċezzjonali tal-fjuwil.

Dan l-appoġġ għandu jiġi mis-CFP b'żieda f'approprjazzjonijiet u fi ħlasijiet, f'miżuri ġodda ta' natura soċjali jew miżuri oħra eċċezzjonali bil-għan li tkun ristrutturata l-flotta tas-sajd, jitnaqqsu l-prezzijiet kif ukoll id-dipendenza fuq il-fjuwil u jingħata appoġġ soċjali akbar lis-sajjieda, sabiex is-settur jagħmel anqas ħsara lill-ambjent, ikun anqas dipendenti fuq il-fjuwil u jiggarantixxi lis-sajjieda trattament ġust għal qabdiet tagħhom.

Ir-rapporteur għal opinjoni iqis li miżuri straordinarji bħal dawn għandhom ukoll iwasslu għal aktar innovazzjoni fis-settur u jippermettu lis-sajjieda sabiex jadattaw għar-ristrutturar tas-settur u jqis li dawn huma assolutament essenzjali fi żmien eċċezzjonali bħal dak attwali.

Il-PDB 2009 tal-Kummissjoni, fil-punt maħsub biex jiffinanzja parti mill-miżuri ta' kontroll li jitwettqu mill-Istati Membri, għamlet tnaqqis ta' 3.1% fuq il-bażi li dan il-punt ma kienx utilizzat kompletament fil-baġits preċedenti u li fl-2008 iridu jitwettqu programmi partikulari ta' appoġġ tekniku.

Dan it-tnaqqis jista' fil-futur iservi ta' xi tip ta' alibi biex jgħatti tmexxija fqira ta' pajjiżi li ma jwarrbux riżorsi suffiċjenti biex isaħħu l-kontroll tas-sajd, kompetenza li huma jiddefendu bil-qawwa waqt li fl-istess ħin ftit jagħtu attenzjoni biex dmirhom jitwettaq b'mod sodisfaċenti, li hu l-obbligu legali tagħhom.

Barra minn hekk, dan it-tnaqqis mhux konformi mar-rapport Speċjali tal-Qorti tal-Awdituri 7/2007

Rapport Speċjali Nru 7/2007 dwar is-sistemi tal-kontroll, tal-ispezzjoni u tas-sanzjoni fir-rigward tar-regoli dwar il-ħarsien tar-riżorsi tas-sajd Komunitarji flimkien mat-tweġibiet tal-Kummissjoni.

Ġurnal Uffiċjali C317, 28.12.2007. li jenfasizza li l-Istati Membri għandhom jiżviluppaw programmi analitiċi u għodda ta' segwitu għall-attivitajiet ta' spezzjoni tagħhom biex ikunu jistgħu jiżguraw li jkun hemm il-pressjoni tal-kontroll globali adegwata u skjerament ottimali ta' riżorsi.

Minħabba l-karatteristiċi speċifiċi tagħhom, ir-reġjuni l-aktar periferali jeħtieġu attenzjoni partikulari bħala kumpens għall-iżvantaġġi kbar li ġejjin mill-iżolament u mill-kundizzjonijiet naturali tagħhom.

Il-Kunsill approva l-mekkaniżmu ta' appoġġ finanzjarju għall-2008 li jammonta għal EUR 15-il miljun, li ma jikkorrispondix mal-ammont ta' EUR 17-il miljun ivvutati mill-Parlament Ewropew u għalhekk, evidentement dan l-ammont jeħtieġ li jitreġġa' lura kif kien.

Il-qafas legali attwali wkoll jeħtieġ li jkun adattat biex jirrifletti din iż-żieda.

Il-politika marittima hi wieħed mill-objettivi strateġiċi tal-Unjoni.

L-għan hu li d-diversi inizjattivi fl-oqsma tat-trasport marittimu, it-turiżmu, is-sajd, l-ambjent, il-konservazzjoni tar-riżorsi naturali kif ukoll ir-riċerka u l-iżvilupp għandhom jieħdu l-istess direzzjoni u jipproduċu effett multiplikatur bil-għan li tiġi żviluppata politika marittima għall-Unjoni Ewropea.

Jeħtieġ issir preparazzjoni sew minn qabel għall-iżvilupp ta' din il-politika ġdida integrata dwar l-ambjent tal-baħar.

Dan ifisser li r-riżorsi finanzjarji korrispondenti li bihom se jiġu mnedija l-inizjattivi preparatorji jeħtieġ li jkunu disponibbli biex titkompla l-implimentazzjoni tal-Azzjoni Preparatorja li diġà nbdiet dwar il-Politika Marittima kif ukoll il-Proġett Pilota dwar in-Netwerking u l-aħjar prattiki fil-politika marittima.

Hu għalhekk ferm xieraq li l-punti korrispondenti tal-baġit ikunu ddaħħlu fil-baġit 2009, b'hekk ikun żgurat li dawn l-inizjattivi ma jkunux imblukkati fl-2009.

Ir-rapporteur għal opinjoni jesprimi, f'dan il-kuntest, it-tħassib tiegħu li politika ġdida marittima għall-Unjoni Ewropea tista' tiżviluppa għad-detriment tal-oqsma prijoritarji attwali tas-CFP sa fejn dawn għandhom x'jaqsmu mal-fondi tal-baġit korrispondenti tagħhom.

EUR 6 miljun pprovduti għall-implimentazzjoni tat-tieni sena kemm tal-Azzjoni Preparatorja (EUR 4.1 miljuni) u kemm għall-Proġett Pilota (EUR 1.9 miljuni) mhumiex biżżejjed biex ikopru l-aspetti kollha sabiex tiġi mnedija l-politika marittima ġdida għall-Unjoni Ewropea.

Fil-futur, dan jitlob finanzjament adegwat taħt aktar minn linja waħda tal-baġit.

SUĠĠERIMENTI

Il-Kumitat għas-Sajd jistieden lill-Kumitat għall-Baġits, bħala l-kumitat responsabbli, sabiex jinkorpora s-suġġerimenti li ġejjin fil-mozzjoni għal riżoluzzjoni tiegħu:

Jilqa' b'sodisfazzjon il-proposti għal Baġit tal-2009 dwar is-Sajd u l-Politika Marittima, minkejja l-fatt li r-riżorsi deċiżi skont il-Perspettiva Finanzjarja għall-2007-2013 huma insuffiċjenti biex jilħqu l-ħtiġiet tas-settur tas-sajd fi żmien ta' kriżi kbira u kontinwa fl-industrija tas-sajd, li hi kkaratterizzata minn żidiet fl-ispejjeż, partikolarment ta' fjuwil, minn qabdiet iżgħar, u minn dħul finanzjarju aktar baxx;

Jilqa', b'tant ieħor sodisfazzjon, il-pakkett ta' miżuri li tressaq mill-Kummissjoni bl-għan li s-sajjieda jkunu megħjuna jiffaċjaw il-kriżi kkawżata miż-żieda fil-prezzijiet tal-fjuwil; jistieden lill-Kummissjoni biex tressaq, kemm jista' jkun malajr, l-istrument finanzjarju ad hoc jew xi mekkaniżmu ieħor li finalment jintgħażel, li jippermetti d-disponibilità tar-riżorsi neċessarji jekk ma tkunx biżżejjed il-programmazzjoni mill-ġdid tal-EFF mill-Istati Membri, b'konformità mal-Komunikazzjoni mill-Kummissjoni dwar il-promozzjoni tal-adattament tal-flotot tas-sajd ta' l-Unjoni Ewropea għall-konsegwenzi ekonomiċi ta' prezzijiet għolja tal-fjuwil ( COM(2008)0453 );

Iqis li għandu jkun inkluż fil-baġit 2009 proġett pilota għal osservatorju tal-prezz tas-suq bil-għan li jgħin fl-analiżi tal-iffissar tal-prezzijiet matul il-katina tal-valur tal-prodotti tas-sajd;

Jilqa' b'sodisfazzjon it-tkomplija tal-Azzjoni Preparatorja dwar il-Politika Marittima u tal-Proġett Pilota dwar in-Netwerking u l-Aħjar Prattiki fil-Politika Marittima tal-baġit tal-2009, b'hekk ikun żgurat li dawn l-inizjattivi ma jkunux imblukkati fl-2009;

Jesprimi t-tħassib tiegħu dwar it-tnaqqis ta' allokazzjonijiet maħsuba biex jiffinanzjaw flimkien il-miżuri ta' kontroll li jitwettqu mill-Istati Membri; iqis li s-CFP tista' tiġi implimentata b'mod korrett biss jekk ikun hemm konformità sħiħa mill-Istati Membri dwar il-kontrolli tas-sajd;

Iqis li l-Kummissjoni trid tipprovdi l-għajnuna teknika, loġistika u finanzjarja meħtieġa biex tippermetti lill-pajjiżi li qed jiżviluppaw li jimplimentaw l-iskema ta' ċertifikazzjoni ta' qabda miftiehma reċentement, kif jirrikjedi r-Regolament tal-Kunsill (KE) Nru …/2008 li jistabbilixxi sistema Komunitarja li timpedixxi, tiskoġixxi u telimina s-sajd mhux irrappurtat u mhux irregolat;

Jesprimi t-tħassib tiegħu li politika ġdida marittima għall-Unjoni Ewropea tista' tiżviluppa għad-detriment tal-oqsma prijoritarji attwali tas-CFP sa fejn dawn għandhom x'jaqsmu mal-fondi tal-baġit tagħhom; il-fondi proposti mhumiex suffiċjenti biex ikopri l-aspetti kollha biex tiġi mnedija l-politika marittima ġdida għall-Unjoni Ewropea; fil-futur, din il-politika titlob finanzjament adegwat taħt aktar minn linja waħda tal-baġit.

RIŻULTAT TAL-VOTAZZJONI FINALI FIL-KUMITAT

Data tal-adozzjoni

Riżultat tal-votazzjoni finali

Membri preżenti għall-votazzjoni finali

Sostitut(i) preżenti għall-votazzjoni finali

Sostitut(i) (skond l-Artikolu 178(2)) preżenti għall-votazzjoni finali

OPINJONI tal-Kumitat għall-Kultura u l-Edukazzjoni

għall-Kumitat għall-Baġits

dwar l-abbozz tal-baġit ġenerali ta' l-Unjoni Ewropea għas-sena finanzjarja 2009

Taqsima III – Il-Kummissjoni

ĠUSTIFIKAZZJONI QASIRA

Ġenerali

Il-Kumitat għall-Kultura u l-Edukazzjoni jindirizza linji baġitarji taħt l-intestatura 1a "Kompetittività għat-tkabbir u l-impjiegi", 3b "Ċittadinanza" u 5 "Amministrazzjoni".

Fl-Abbozz Preliminari tal-Baġit (PDB) ippreżentat mill-Kummissjoni dawn huma t-titoli 9, 15, 16, 25 u 26.

Fl-2009, il-limitu massimu propost ta' approprjazzjonijiet għall-impenji huwa ta' EUR 136,211 miljun u jirrappreżentaw 1.05% tad-Dħul Gross Nazzjonali tal-UE-27 filwaqt li l-limitu massimu għall-approprjazzjonijiet għall-ħlasijiet jikkorrispondi għal 0.95% GNI.

L-Abbozz Preliminari tal-Baġit adottat mill-Kummissjoni għall-2009 jipprevedi impenji ta' EUR 134,394,9 miljun li hija żieda ta' 3.1% mqabbla mal-2008.

Dan iħalli marġini totali ta' EUR 2,638,1 miljun.

Fir-rigward tal-intestaturi ewlenin li huma ta' interess għall-Kumitat għall-Kultura u l-Edukazzjoni, l-intestatura 1a għandha marġini ta' EUR 82 miljun u l-intestatura 3b tiddisponi minn marġini ta' EUR 22,3 miljun (Intesatura 2 "Il-preservazzjoni u l-ġestjoni tar-riżorsi naturali" għandha l-aktar marġini: EUR 2,113,3 miljun).

Tnejn mill-istrumenti li jagħtu ċerta flessibilità lill-baġit u li jistgħu jintużaw mill-Parlament huma proġetti pilota u azzjonijiet preparatorji.

Madankollu, hemm limiti stretti biex jiġu proposti proġetti pilota u azzjonijiet preparatorji.

Ir-Regolament Finanzjarju jgħid li għal proġett pilota l-approprjazzjonijiet għall-impenji relattivi jistgħu jiddaħħlu fil-baġit għal mhux aktar minn sentejn finanzjarji konsekuttivi.

Dawn ma jistgħux jaqbżu l-EUR 40 miljun għal kwalunkwe sena ta' baġit.

Azzjonijiet preparatorji ġodda ma jistgħux jaqbżu EUR 50 miljun fi kwalunkwe sena ta' baġit, u l-ammont totali ta' approprjazzjonijiet verament impenjati attwalment għall-azzjonijiet preparatorji ma jistgħux jaqbżu EUR 100 miljun.

Il-programmi fil-qasam tal-kultura, l-edukazzjoni u l-qasam awdjoviżiv jiġu implimentati skont strutturi ta' tmexxija differenti li jinvolvu fi gradi varji lid-Direttorat Ġenerali tal-Kummissjoni, l-Aġenziji Nazzjonali u l-Aġenzija Eżekuttiva.

Għandu jkun innutat li filwaqt li n-nefqa amministrattiva għall-Kummissjoni u s-sussidji għall-Aġenzija Eżekuttiva huma indikati b'mod ċar fil-baġit, il-kontributi finanzjarji biex ikunu jistgħu jaħdmu l-aġenziji nazzjonali jittieħdu mill-baġit operazzjonali tal-faxex tal-programmi li qed jamministraw u għalhekk jidhru inqas.

Bħala kumment ġenerali, ir-rapporteur tagħkom se tiżgura li, jekk il-Kunsill fl-Abbozz tal-Baġit tiegħu jipproponi tnaqqis fil-linji tal-baġit, dan il-kumitat huwa responsabbli li jingħataw lura l-ammonti oriġinali indikati fil-PDB.

Is-Soċjetà tal-Informazzjoni u l-Midja (Titolu 09)

Il-Kumitat huwa responsabbli minn numru ta' linji tal-baġit li jaqgħu taħt it-titolu 09 "Soċjetà tal-Informazzjoni u l-Midja".

Dawn huma linji li essenzjalment għandhom x'jaqsmu mal-programm MEDIA 2007 .

Huma qegħdin inklużi taħt l-intestatura 3b tal-Qafas Finanzjarju.

Il-finanzjament operazzjonali tal-programm MEDIA 2007 (linja tal-baġit 09 06 01) hija stabbilita għal EUR 97,58 miljun f'impenji li huwa żieda ta' 4% meta mqabbel ma' l-2008.

Minbarra l-appoġġ għas-settur awdjoviżiv, dan jikkontribwixxi wkoll għall-appoġġ għall-miżuri fil-litteriżmu fil-midja għall-pubbliku żagħżugħ biex ikabbar l-għarfien tiegħu tal-wirt awdjoviżiv Ewropew.

Is-sena l-oħra l-Parlament ivvota favur l-introduzzjoni ta' azzjoni preparatorja għall-implimentazzjoni ta' skema ta' finanzjament tal-midja għal pajjiżi terzi u alloka total ta' EUR 2 miljun.

Din l-azzjoni għandha tappoġġja l-koperazzjoni bejn l-industriji awdjoviżivi ta' pajjiżi terzi u dawk ta' l-Istati Membri.

Il-Kummissjoni diġà bdiet l-implimentazzjoni billi ppubblikat sejħa għall-proposti.

Tikkunsidra li din l-azzjoni preparatorja fil-futur tista', twassal għal programm ġdid ta' finanzjament.

Sabiex tevalwa din il-possibilità, il-Kummissjoni nediet konsultazzjoni pubblika sabiex tirċievi l-kummenti u s-suġġerimenti minn dawk interessati.

L-ammont globali ta' EUR 2 miljun ġie mdaħħal fil-baġit tal-2008.

Madankollu, l-implimentazzjoni ta' l-azzjoni (u b'hekk il-ħlas għall-proġetti ffinanzjati b'din l-azzjoni) jistgħu jdumu sa 3 snin.

Fil-kuntest tad-Direttiva l-ġdida tas-Servizzi Awdjoviżivi tal-Midja, ċerti attivitajiet ta' monitoraġġ li huma ffinanzjati għandhom x'jaqsmu mal-implimentazzjoni tad-Direttiva, li jinkludu studji relatati mal-pluraliżmu fil-midja.

Edukazzjoni u Kultura (Titolu 15)

Il-linji tal-baġit taħt dan it-titolu jistgħu jinstabu jew taħt l-intestatura 1a jew l-intestatura 3b tal-Qafas Finanzjarju.

It-temi ewlenin huma l-programmi pluriennali ta' Tagħlim matul il-Ħajja (li qegħdin taħt l-intestatura 1a), Programm Culture (3b), Żgħażagħ f'Azzjoni (3b), L-Ewropa għaċ-Ċittadini (3b) u l-Erasmus Mundus (1a).

Il-baġit operazzjonali għall-programm ta' Tagħlim għal matul il-Ħajja żdied b' 7,1% għal EUR 935 miljun f'impenji.

Il-baġit tal-Programm Culture kiber b'14.8% għal EUR 51,226 miljun, filwaqt li l-Youth huwa stabbilit għal żieda minima ta' 0.1% f'impenji (iżda 15% f'pagamenti) għal EUR 121,106 miljun.

Il-baġit operattiv għall-Ewropa għaċ-Ċittadini żdied bi 3.9% għal EUR 7.460 miljun.

Billi bosta mill-programmi bdew fl-2007, ħlief għal Erasmus Mundus, issa huwa possibbli li wieħed jara l-ewwel riżultati ċari li ġew ippruvati.

Ibbażat fuq dawn ir-riżultati, l-antiċipazzjoni għall-2009 għall-programm tat- Tagħlim Matul il-Ħajja (15 02 22) tara żieda globali fl-attivitajiet ta' Comenius, Erasmus u Grundtvig iżda tara tnaqqis minn 70,000 għal 60,000 f'għotjiet għall-mobilità fl-attivitajiet tal-Leonardo.

Skond il-bażi legali, Leonardo għandu suppost iwassal sa l-aħħar tal-programm fl-2013 b'80,000 għotja annwali.

Il-livell ta' sodisfazzjon tal-parteċipanti tal-programm huwa għoli (bejn il-75 u s-87% tal-partiċipanti kkunsidraw l-esperjenza tagħhom bħala pożittiva).

34 pajjiż se jieħdu sehem fil-Programm Culture (15 04 44) mill-2008.

Bħala element ġdid, se jiġi stabbilit għall-ewwel darba premju mużikali ta' l-UE .

Fir-rigward tal-programm l-Ewropa għaċ-Ċittadini (15 06 66) il-Kummissjoni għandha l-ħsieb li tistabbilixxi gradwalment sistema ġdida ta' strutturi ta' informazzjoni nazzjonali, simili għall-Punti ta' Kuntatt Kulturali sabiex ittejjeb it-tixrid u l-informazzjoni dwar il-programm.

F'dak li għandu x'jaqsam mal- Youth (15 05 55), il-programm wera li jikkontribwixxi għall-attivitajiet volontarji taż-żgħażagħ, sens aktar qawwi ta' solidarjetà u ta' ċittadinanza Ewropea.

Il-Kummissjoni trid tilħaq sa 120,000 parteċipant fil-proġetti taż-żgħażagħ, 10,000 voluntier u appoġġ ta' madwar 80 organizzazzjoni taż-żgħażagħ kull sena.

Madankollu, ir-rapport finali dwar il-programm preċedenti kkonkluda li ż-żgħażagħ minn oriġini żvantaġġata ntlaħqu aktar faċilment.

L-Erasmus Mundus (15 02 02 05) għandu jiskadi fl-aħħar tal-2008.

Fil-preżent qed jiġi nnegozjat il-programm suċċessur Erasmus Mundus II.

Suppost li jidħol fis-seħħ fl-2009.

Il-Kummissjoni poġġiet EUR 90,250 miljun f'impenji fir-riserva biex tkopri l-programm il-ġdid li jikkorrispondi mal-baġit disponibbli għall-2008.

L-ispiża amministrattiva għall-programmi l-ġodda Erasmus Mundus tiżdied b'mod sinifikanti (minn EUR 1,530 miljun fl-2008 għal EUR 2,796 miljun fl-2009), b'konformità maż-żieda tal-pakkett tal-programm matul il-perjodu kollu tal-programm.

Il-bażi legali tal-programm għadha fil-proċess tal-adozzjoni u l-Kummissjoni għad trid tipproponi estensjoni tal-mandat tal-Aġenzija Eżekuttiva sabiex tkopri l-programm il-ġdid, li warajh jiġu l-aħħar aġġustamenti żgħar tal-ispiża amministrattiva.

Barra minn hekk, il-Kummissjoni pproponiet azzjoni preparatorja fil-qasam tal-isport li għandha tgħin fil-preparamenti ta' programm ta' finanzjament li huwa bbażat fuq l-esperjenzi akkwistati u l-aspettattivi artikulati mid-dinja tal-isports.

Il-Kumitat għall-Kultura u l-Edukazzjoni għadu kif adotta opinjoni li titlob żieda fil-baġit ta' EUR 5 miljun.

Il- proġett pilota tal-mobilità tal-artist se jintemm fl-2008.

Madankollu, il-Kummissjoni tissuġġerixxi li tintegra l-kunċett tagħha fis-suċċessur tal-programm tal-Culture wara l-2013.

Kommunikazzjoni (Titolu 16)

Il-baġit totali, li jinkludi l-ispiża amministrattiva, huwa ta' EUR 206,7 miljun.

Il-baġit operattiv huwa ta' EUR 95,9 miljun maqsum fi tliet attivitajiet: Komunikazzjoni u midja; Komunikazzjoni "Lejn Livell Lokali"; analiżi u għodda tal-komunikazzjoni.

Għall-2009, il-Kummissjoni għandha l-ħsieb li tnaqqas il-finanzjament u l-analiżi ta' "lejn livell lokali" sabiex issaħħaħ l-attivitajiet tagħha tal-"komunikazzjoni u l-midja".

Riċentement, id-DĠ COMM impenja ruħu fil-ħolqien ta' sħubijiet fil-midja billi waqqaf netwerk ta' stazzjonijiet tar-radju u stazzjonijiet tat-televiżjoni li se jxandru kontenut relatat ma' l-UE.

In-netwerk tar-radju nħoloq fl-2007 bil-koperazzjoni ta' 16-il stazzjon tar-radju.

Sa minn April 2008 huwa kien qed ixandar b'10 lingwi, li jilħqu bejn 12 u 19-il miljun semmiegħ kuljum.

L-għażla tal-lingwa għandha tiżdied gradwalment sabiex fl-aħħar tkopri t-23 lingwa uffiċjali.

In-netwerk tat-televiżjoni għadu qed jinbena.

Huwa maħsub li jibda fl-2009.

Huwa suppost għandu jilħaq is-60 miljun telespettatur kuljum.

L-idea ġabet interess qawwi mill-pubbliku u x-xandara kummerċjali: sa issa aktar minn 200 stazzjon mill-Ewropa kollha wieġbu għas-sejħa tal-Kummissjoni.

Dawn in-netwerks ġodda suppost għandhom jikkumplimentaw l-appoġġ mogħti lil Euronews.

Billi dan tal-aħħar huwa mmirat l-aktar għal telespettaturi infurmati tajjeb li diġà għandhom ċerta disponibilità fir-rigward ta' aħbarijiet internazzjonali, in-netwerks tar-radju u t-televiżjoni għandhom jilħqu liċ-ċittadin 'medju' li jħossu aktar marbut mal-programmi nazzjonali.

Se jkunu pprovduti kull sena 3,500 siegħa ta' kontenut Ewropew minn dawn iż-żewġ netwerks mill-2008.

Il-Kummissjoni għandha l-għan li tilħaq 87,5 miljun telespettatur u semmiegħ kuljum, meta mqabbel mal-40 miljun fl-2007.

Sabiex jiġi rilaxxat il-finanzjament neċessarju, l-azzjonijiet lokali u s-swieq ta' informazzjoni lokali jridu jilqgħu għat-tnaqqis: madwar 25% tal-baġit operattiv (bejn wieħed u ieħor EUR 25 miljun) għandhom suppost ikunu rilokati fit-titolu 16.

Il-politika ta' komunikazzjoni għad m'għandhiex bażi legali, ħaġa li ttellef strutturi ta' finanzjament stabbli.

Madankollu, l-opportunitajiet ta' finanzjament jistgħu jsiru b'mod aktar trasparenti għall-applikanti potenzjali.

Il-Kummissjoni għandha l-ħsieb li żżid minn 8 numri għal 20 numru tal-hekk imsejħa sħubijiet ta' tmexxija ma' l-amministrazzjonijiet ta' l-Istati MembriDawn is-sħubijiet jikkonsistu fi proġetti ta' koperazzjoni li huma ffinanzjati mill-Kummissjoni imma mmexxija bi sħab mal-amministrazzjoni nazzjonali u li ġie ppruvat li kellhom impatt nazzjonali utli.

SUĠĠERIMENTI

Il-Kumitat għall-Kultura u l-Edukazzjoni jistieden lill-Kumitat għall-Baġits, bħala l-kumitat responsabbli, biex jinkorpora s-suġġerimenti li ġejjin fil-mozzjoni tiegħu għal riżoluzzjoni:

1. huwa determinat li jiġu stabbiliti mill-ġdid iċ-ċifri ppreżentati mill-Kummissjoni fl-Abbozz Preliminari tal-Baġit tiegħu fl-oqsma tal-midja, tal-kultura, taċ-ċittadinanza, tal-edukazzjoni u tal-komunikazzjoni, jekk il-Kunsill jiddeċiedi li jbaxxihom;

2. jitlob żieda aktar qawwija għall-programm Żgħażagħ f'Azzjoni li hu meqjus li kiseb suċċess billi għen liż-żgħażagħ jiżviluppaw sens aħjar ta' solidarjetà u jħossuhom aktar Ewropej;

Iħeġġeġ lill-Kummissjoni sabiex tkompli tiffinanzja l-proġett pilota dwar il-mobilità ta' l-artist, għaliex dan il-proġett, bil-finanzjament ipprovdut s'issa, jista' biss ikopri r-riċerka u l-attivitajiet ta' netwerking li jippreparaw il-bażi għall-attivitajiet li huma tassew innovattivi li huma stess jikkostitwixxu l-valur miżjud attwali ta' dan il-proġett;

Jilqa' s-suċċess tal-isforzi tal-Kummissjoni sabiex twaqqaf netwerk Ewropew wiesa' tat-TV li sa issa ġibed 'il fuq minn 200 kumpannija li kienet interessata, kemm pubbliċi u kemm kummerċjali, u jagħraf il-bżonn għal finanzjament xieraq għal netwerk bħal dan;

Jiddispjaċih għat-tnaqqis fil-finanzjament għall-attivitajiet tal-komunikazzjoni 'fil-livell lokali' li wkoll ta prova li huwa bżonjuż biex jilħqu liċ-ċittadini u li se jkunu partikolarment importanti għall-perjodu li jwassal għall-elezzjonijiet tal-Parlament Ewropew;

Jistieden lid-DĠ tal-Komunikazzjoni biex l-attivitajiet varji tiegħu li kellhom għotja tagħtihom struttura aktar trasparenti, biex b'hekk gradwalment ineħħi il-proġett Pilota tan-netwerks ta' informazzjoni u jintegra l-Proġett pilota EuroGlobe bħala spazju għall-proġetti esperimentali li jġibu flimkien il-komunikazzjoni u l-kultura u jsaħħu t-twaqqif ta' spazji pubbliċi Ewropej;

Jitlob li l-Kummissjoni tirrifletti fuq il-possibilità li toħloq baġit speċifiku għall-implimentazzjoni tal-Konvenzjoni tal-Unesco dwar il-Protezzjoni u l-Promozzjoni tad-Diversità tal-Espressjonijiet Kulturali li fiha hija msieħba l-UE u, b'mod aktar speċifiku, li tagħmel disponibbli l-finanzjament sabiex tinkontribwixxi għall-Fond Internazzjonali għad-Diversità Kulturali, stabbilit bl-Artikolu 18 tal-Konvenzjoni, kif diġà għamlu l-Istati Membri.

RIŻULTAT TAL-VOTAZZJONI FINALI FIL-KUMITAT

Data tal-adozzjoni

Riżultat tal-votazzjoni finali

Membri preżenti għall-votazzjoni finali

Sostitut(i) preżenti għall-votazzjoni finali

Sostitut(i) skont l-Artikolu 178(2) preżenti għall-votazzjoni finali

OPINJONI tal-Kumitat għall-Affarijiet Legali

għall-Kumitat għall-Baġits

dwar l-abbozz tal-baġit ġenerali tal-Unjoni Ewropea għas-sena finanzjarja 2009

Taqsima III – Kummissjoni

Rapporteur għal opinjoni:

SUĠĠERIMENTI

Il-Kumitat għall-Affarijiet Legali jistieden lill-Kumitat għall-Baġits, bħala l-kumitat responsabbli, biex jinkorpora s-suġġerimenti li ġejjin fil-mozzjoni għal riżoluzzjoni tiegħu:

Jieħu nota tal-indikazzjoni tal-Kummissjoni li, fl-2006, 83,365 amministratur u 24,478 assistent, mifruxa fuq 10 Direttorati Ġenerali, is-Servizz Legali u s-Segretarjat Ġenerali ħadmu fuq l-immaniġġjar u l-infurzar tal-liġi Komunitarja; jiddispjaċih li l-Kummissjoni ma kinitx fil-qagħda li tagħti dettalji dwar l-għadd ta' uffiċjali li jaħdmu speċifikatament fuq il-proċeduri ta' ksur;

Jinnota, madankollu, l-istqarrija tas-Segretarju Ġenerali tal-Kummissjoni li l-Kummissjoni mhijiex fil-qagħda li tagħti perspettiva ġenerali tal-infiq fuq "regolamentazzjoni aħjar", għaliex in-nefqa li għandha x'taqsam mal-evalwazzjoni tal-impatt, is-simplifikazzjoni u l-kwalità tal-leġiżlazzjoni u l-evalwazzjoni hija mifruxa mal-baġit kollu kemm f'linji operattivi kif ukoll f'dawk amministrattivi, u ma jeżistux kriterji ta' reġistrazzjoni (posting) fis-sistema tal-kontabilità tal-Kummissjoni; jinnota, madankollu, li fir-rapport ta' analiżi tagħha tal-24 ta' April 2007 il-Kummissjoni indikat li 0,5% tal-istaff tagħha ħadmu fuq l-evalwazzjoni; jitlob lill-Kummissjoni biex tipprovdi tagħrif aġġornat u dettaljat dwar din il-kwistjoni;

Jiġbed l-attenzjoni għall-qasam tal-politika 25 tal-baġit u josserva li l-Kummissjoni pproponiet l-istess nefqa bħal fl-2008 għall-bord tal-evalwazzjoni tal-impatt (EUR 0.2 miljun) u l-"frais de contentieux" (EUR 4,2 miljun), iżda tnaqqis ta' 35.5% fin-nefqa għall-kodifikazzjoni tal-liġi tal-Komunità (EUR 2 miljuni minflok EUR 3.1 miljun fl-2008);

Jistieden lill-Kummissjoni biex tirrapporta dwar il-miżuri li ħadet fis-snin reċenti u dwar proposti ulterjuri possibbli biex l-istituzzjoni issir aħtar "ħadra", bħall-miżuri biex jitnaqqas l-użu tal-enerġija, l-ilma u l-karti, il-produzzjoni tal-iskart u l-pjanijiet tal- mobilità, eċċ.

Jiġbed l-attenzjoni għall-Pjan ta' Azzjoni dwar il-Liġi Ewropea dwar il-Kuntratti u għall-IOE (Interim Outline Edition) tal-Abbozz tal-Qafas Komuni ta' Referenza (DCFR) akkademiku; ifakkar li, lejn tmiem l-2008, il-gruppi ta' studju se jippreżentaw verżjoni finali tad-DCFR, għall-użu mill-istituzzjonijiet Ewropej bħala fondazzjoni għall-ħolqien tal-Liġi Ewropea dwar il-Kuntratti, u jenfasizza li f'dak il-mument se jkun importanti għad-DCFR li tkun disponibbli f'kemm jista' jkun lingwi uffiċjali possibbli sabiex ikun iffaċilitat dibattitu dettaljat mill-politiċi, esperti legali u partijiet kkonċernati oħra rigward il-ġejjieni tal-Liġi Ewropea dwar il-Kuntratti fuq il-bażi tad-DCFR.

Data ta' l-adozzjoni

Riżultat tal-votazzjoni finali

Membri preżenti għall-votazzjoni finali

Sostitut(i) (skond l-Artikolu 178(2)) preżenti għall-votazzjoni finali

OPINJONI tal-Kumitat għal-Libertajiet Ċivili, il-Ġustizzja u l-Intern

għall-Kumitat għall-Baġits

Taqsima III - Kummissjoni

SUĠĠERIMENTI

Il-Kumitat għal-Libertajiet Ċivili, il-Ġustizzja u l-Intern jistieden lill-Kumitat għall-Baġits, bħala l-kumitat responsabbli, biex jinkorpora s-suġġerimenti li ġejjin fil-mozzjoni għal riżoluzzjoni tiegħu:

Jinnota b'sodisfazzjon li ż-żieda fil-baġit għat-Titolu 18 "Żona ta' Libertà, Sigurtà u Ġustizzja" għas-sena finanzjarja 2008 inżammet għas-sena finanzjarja 2009 b'enfasi importanti fuq il-kapitoli dwar is-Sigurtà u l-ħarsien tal-libertajiet, flussi ta' Migrazzjoni - Politiki ta' immigrazzjoni u kenn politiku komuni, u Solidarjetà - Fruntieri esterni, politika dwar il-viża u l-moviment ħieles tal-persuni; din hija riflessjoni tal-importanza li qed tiżdied f'dan il-qasam għaċ-ċittadini Ewropej;

Ifakkar li l-Aġenzija Ewropea għat-Tmexxija tal-Koperazzjoni Operazzjonali fil-Fruntieri Esterni tal-Istati Membri tal-Unjoni Ewropea (Frontex) għandha rwol importanti u li qed jiżdied fil-ġestjoni integrata tal-fruntieri esterni; għalhekk, jipproponi żieda sussegwenti fin-nefqa operazzjonali tal-aġenzija għas-sena finanzjarja 2009; jikkunsidra li ż-żieda fil-baġit operazzjonali għandha tħalli lill-Frontex iżżomm ukoll l-impenn għall-missjonijiet permanenti; jesiġi li l-Aġenzija tidher quddiem il-kumitat responsabbli biex tippreżenta l-programm ta' ħidma għall-2009;

Jixtieq li jkun infurmat regolarment dwar l-implimentazzjoni kemm tas-Sistema ta' Informazzjoni ta' Schengen (SIS II) tat-tieni ġenerazzjoni, u kemm tas-Sistema tal-Informazzjoni dwar il-Viża (VIS), u dwar l-implikazzjonijiet baġitarji reali ta' dawn is-sistemi tal-IT fuq skala kbira;

Jinsisti li l-Kulleġġ Ewropew tal-Pulizija (Cepol) jilħaq l-għanijiet kollha li hemm fil-programm ta' ħidma għall-2009 u jistieden lill-Istati Membri biex ikunu aktar involuti fl-azzjonijiet tiegħu;

Jistieden lill-Istati Membri biex jistabbilixxu sit tal-internet komuni għall-viża ta' Schengen sabiex tkompli tiġi appoġġjata l-applikazzjoni tal-politika ta' viża komuni; dan is-sit tal-internet għandu jappoġġja wkoll l-immaniġġjar tal-proċedura tal-viża;

Jistieden ukoll lill-Istati Membri biex ikunu aktar involuti fl-attivitajiet ta' aġenziji bħal ma huma l-Frontex u s-Cepol biex dawn il-korpi jilħqu l-għanijiet stipulati fil-programm ta' ħidma tagħhom;

Jikkunsidra li l-aġenziji relevanti kollha għandhom jistabbilixxu koperazzjoni aktar mill-qrib u aktar strutturata dwar kwistjonijiet ta' interess reċiproku;

Ifakkar li fir-riżoluzzjoni tiegħu tat-18 ta' Ġunju 2008 dwar Persuni Nieqsa f'Ċipru1 l-Parlament appoġġja l-allokazzjoni ta' aktar għajnuna finanzjarja lill-Kumitat dwar il-Persuni Nieqsa (CMP) għas-snin mill-2009 'l quddiem; jistieden lill-Kunsill biex jaqbel dwar din l-għajnuna finanzjarja ulterjuri għall-2009 u jistieden lill-Kummissjoni mhux biss biex tkompli x-xogħol, iżda wkoll biex iżżid il-kapaċità, (b'mod partikolari fuq il-post), sabiex jitqabbdu aktar xjentisti u jiġi ffinanzjat aktar tagħmir;

Jitlob lill-Kummissjoni biex fis-sezzjoni tal-azzjonijiet Komunitarji tal-programmi ta' ħidma tal-2009 tal-Fond Ewropew għar-Refuġjati u tal-Fond għar-Ritorn tinkludi l-kompilazzjoni tad-dejta għall-kollaborazzjoni u għall-iskambju tal-aħjar prattiki fost l-edukaturi tal-minorenni fiċ-Ċentri ta' Dentenzjoni Magħluqa għall-persuni li jkunu qed ifittxu refuġju u l-immigranti;

Jitlob lill-Kummissjoni biex tagħmel użu mill-ammonti addizzjonali mogħtija lill-Fond Ewropew għar-Refuġjati sabiex jiġu identifikati u promossi miżuri speċifiċi meħtieġa għall-intensifikazzjoni tal-attivitajiet relatati mal-addattament u l-għixien f'post ġdid; jistieden ukoll lill-Istati Membri biex jimplimentaw il-prijoritajiet speċifiċi marbuta mal-attivitajiet relatati mal-addattament u l-għixien f'post ġdid permezz tal-approprjazzjoni addizzjonali mogħtija.

RIŻULTAT TAL-VOTAZZJONI FINALI FIL-KUMITAT

Data tal-adozzjoni

Riżultat tal-votazzjoni finali

Membri preżenti għall-votazzjoni finali

Sostitut(i) preżenti għall-votazzjoni finali

Sostitut (i) skont l-Artikolu 178(2) preżenti għall-votazzjoni finali

OPINJONI tal-Kumitat għall-Affarijiet Kostituzzjonali

għall-Kumitat għall-Baġits

dwar l-abbozz tal-baġit ġenerali ta' l-Unjoni Ewropea għas-sena finanzjarja 2009

Rapporteur għal opinjoni:

SUĠĠERIMENTI

Il-Kumitat għall-Affarijiet Kostituzzjonali jistieden lill-Kumitat għall-Baġits, bħala l-kumitat responsabbli, biex jinkorpora s-suġġerimenti li ġejjin fil-mozzjoni għal riżoluzzjoni tiegħu:

A. billi, wara r-riżultat tar-referendum fl-Irlanda fit-12 ta' Ġunju, il-Kunsill Ewropew tad-19-20 ta' Ġunju 2008 fakkar li l-għan tat-Trattat ta' Liżbona hu li jippremetti lil Unjoni li ġiet imkabbra li taġixxi b'mod aktar effettiv u demokratiku, u ħa nota tal-proċess ta' ratifika li għadu għaddej,

B. billi l-proċess ta' ratifika kollu kemm hu tat-Trattat ta' Liżbona, u b'mod partikulari l-kampanja tar-referendum Irlandiż, urew li, f'dik li hi politika tal-komunikazzjoni, l-UE għad fadlilha wisq x'tikseb, aktar u aktar minħabba l-elezzjonijiet Ewropej li waslu biex isiru fl-2009,

C. billi l-Parlament, fir-riżoluzzjoni tiegħu dwar l-ewwel riflessjonijiet fuq l-Abbozz Preliminari tal-Baġit 2009

Testi Adottati, P6_TA-PROV(2008)0335 . , esprima t-tħassib tiegħu "dwar it-tnaqqis propost mill-Kummissjoni għal għadd ta' linji baġitarji li minnhom huma ffinanzjati l-attivitajiet ta' komunikazzjoni, b'mod partikulari fil-kuntest tal-kompiti u ta' l-isfidi l-ġodda f'dan il-qasam li jridu jkunu ffaċċjati fl-2009, bħal m'huma l-elezzjonijiet Ewropej jew il-possibilità tad-dħul fis-seħħ tat-Trattat ta' Liżbona",

Jisħaq fuq il-ħtieġa li jkun hemm involviment aktar fil-fond min-naħa tas-soċjetà ċivili fid-dibattitu Ewropew u li tkun żviluppata politika ta' komunikazzjoni kontinwa u mifruxa ħafna li tkun immirata biex liċ-ċittadini ta' l-UE tagħmilhom familjari mal-proċess ta' l-elaborazzjoni tal-politiki ta' l-UE u mal-programmi li tidħol għalihom l-UE; jenfasizza, madankollu, li dawn l-attivitajiet jirrikjedu aktar appoġġ finanzjarju;

Jinnota li, għalkemm l-Abbozz tal-Baġit (AB) għall-2009 kollu f'daqqa jipprovdi għal żieda fl-approprjazzjonijiet għall-impenji ta' 2.8% meta mqabbla mal-baġit ta' l-2008, l-ammont taħt l-intestatura 3b (Ċittadinanza Ewropea) naqas bi kważi 30%; iqis li tnaqqis bħal dan f'dan il-qasam ta' politika kruċjali hija ħaġa ta' dispjaċir u jisħaq, għalhekk, li l-ammonti jridu jkunu miżjuda b'mod sostanzjali u utilizzati bl-aħjar mod possibbli;

Jesprimi s-sodisfazzjon tiegħu li, fl-2008, daħal fis-seħħ strument ġdid għall-finanzjament ta' fondazzjonijiet politiċi fil-livell ta' l-UE u li diversi fondazzjonijiet Ewropej diġà ġew stabbiliti; jistieden lill-Kummissjoni biex tistinka sabiex tiffaċilita l-attivitajiet tal-fondazzjonijiet f'dawk li huma riċerka u edukazzjoni politika matul l-istadji bikrija tagħhom;

Jissuġġerixxi li jkunu miżjuda l-fondi disponibbli għall-partiti politiċi Ewropej sabiex jissaħħaħ u jkun aktar effettiv dibattitu politiku pan-Ewropew u sabiex titwitta t-triq għal sfera Ewropea tal-midja u tal-partiti politiċi, speċjalment minħabba l-elezzjonijiet Ewropej ta' Ġunju 2009;

Jimpenja ruħu biex ilesti għal kollox u li jiffinanzja b'mod adegwat iċ-ċentru tiegħu tal-viżitaturi u l-istazzjon televiżiv tiegħu ibbażat fuq il-web, u li jiddirieġi l-attivitajiet tagħhom fl-2009 b'tali mod li jkun isaħħaħ l-interess taċ-ċittadini fl-affarijiet ta' l-UE b'mod ġenerali u fl-elezzjonijiet Ewropej b'mod partikulari;

Ifakkar li programmi ta' komunikazzjoni bħal m'hu l-programm PRINCE huma essenzjali biex jiżdied l-għarfien fost iċ-ċittadini fir-rigward tal-benefiċċji tas-sħubija fl-UE u biex titrawwem koperazzjoni aktar mill-qrib bejn il-Kummissjoni u l-Istati Membri; jinsisti, għalhekk, li l-fondi li għandhom ikunu allokati fl-2009 jkunu jqisu l-isfidi supplimentari ta' sena ta' elezzjoni u ta' aktar riforma istituzzjonali li għadha trid issir.

Data tal-adozzjoni

Riżultat tal-votazzjoni finali

Membri preżenti għall-votazzjoni finali

Sostitut(i) (skond l-Artikolu 178(2)) preżenti għall-votazzjoni finali

OPINJONI tal-Kumitat għad-Drittijiet tan-Nisa u l-Ugwaljanza bejn is-Sessi

għall-Kumitat għall-Baġits

dwar l-abbozz tal-baġit ġenerali tal-Unjoni Ewropea għas-sena finanzjarja 2009

Taqsima III - Kummissjoni

Rapporteur għal opinjoni:

SUĠĠERIMENTI

Il-Kumitat għad-Drittijiet tan-Nisa u l-Ugwaljanza bejn is-Sessi jistieden lill-Kumitat għall-Baġits, bħala l-kumitat responsabbli, biex jinkorpora s-suġġerimenti li ġejjin fil-mozzjoni għal riżoluzzjoni tiegħu:

Iħeġġeġ lill-Kummissjoni biex iżżid l-isforzi tagħha sabiex isir progress aktar mgħaġġel fl-implimentazzjoni ġenerali tal-prinċipju ta' bbaġitjar skond il-ġens bħala mezz essenzjali biex tiġi promossa l-ugwaljanza bejn in-nisa u l-irġiel; jilqa' r-rieda tal-Kummissjoni sabiex tapplika b'mod sistematiku l-integrazzjoni tal-ugwaljanza bejn in-nisa u l-irġiel fil-proċess tal-baġit; jistenna li jsir studju dwar il-fattibilità ta' bbaġġitjar skont il-ġens u jappella lill-Kummissjoni sabiex fil-proċess baġitarju tal-UE taġixxi skont il-konklużjonijiet xierqa;

Ma japprovax it-tendenza li ħadet il-Kummissjoni li l-finanzjament tal-programmi plurijennali jiġi kkonċentrat fl-aħħar tal-perjodu u jħeġġeġ lill-Kummissjoni biex tadotta livelli ta' impenn konformi mal-livell medju previst fil-qafas finanzjarju multi-annwali, b'mod partikulari:

- Jiġbed l-attenzjoni li, minkejja li fl-2009 l-impenji fit-Taqsima 5 "Ugwaljanza bejn in-nisa u l-irġiel" tal-programm PROGRESS (punt 04 04 01 05) laħqu l-livell ta' 12%, b'mod ġenerali l-impenji u l-pagamenti għall-perjodu 2007-2009 huma bejn 11.1% u 11.2%, b'hekk huma anqas mit-12% allokati għat-Taqsima 5; barra minn hekk, l-approprjazzjonijiet totali għall-programm PROGRESS huma anqas mil-livell plurijennali medju; għalhekk iħeġġeġ lill-Kummissjoni sabiex taħdem biex dawk iċ-ċifri, speċjalment tat-Taqsima 5, jinġabu f'konformità mad-Deċiżjoni Nru 1672/2006/KE

Deċiżjoni Nru 1672/2006/KE tal-Parlament Ewropew u tal-Kunsill tal-24 ta' Ottubru 2006 li tistabbilixxi Programm Komunitarju għall-Impjiegi u għas-Solidarjetà Soċjali – Progress (ĠU L 315, 15.11.2006, p.

1) u mal-applikazzjoni orizzontali tal-ugwaljanza fl-erba' setturi l-oħra tal-programm PROGRESS: impjiegi, protezzjoni soċjali u inklużjoni soċjali, kundizzjonijiet tax-xogħol, nuqqas ta' diskriminazzjoni u diversità;

- Josserva li l-programm Daphne III (Il-ġlieda kontra l-vjolenza, punt 18 04 07) għadu ma bbenefikax bis-sħiħ miż-żieda fil-baġit tiegħu, għalhekk iħeġġeġ lill-Kummissjoni sabiex iżżid il-livelli ta' impenn biex jinġabu f'konformità mal-livell medju previst fil-programm plurijennali (EUR 116.85 miljun għall-2007-2013, Deċiżjoni Nru 779/2007/KE

Deċiżjoni Nru 779/2007/KE tal-Parlament Ewropew u tal-Kunsill tal-20 ta' Ġunju 2007 li tistabbilixxi għall-perjodu 2007-2013 programm speċifiku sabiex jipprevjeni u jikkumbatti l-vjolenza kontra t-tfal, iż-żgħażagħ u n-nisa u sabiex jipproteġi l-vittmi u l-gruppi li jkunu f'riskju (il-Programm Daphne III) bħala parti mill-Programm Ġenerali Drittijiet Fundamentali u Ġustizzja (ĠU L 173, 3.7.2007, p.

19) ); jistieden lill-Kummissjoni sabiex tevalwa l-baġit allokat għar-riżorsi umani responsabbli mill-evalwazzjoni tal-proġetti, bil-għan li tiżdied l-effiċjenża tal-programm;

- Jistieden lill-Kummissjoni biex tħeġġeġ lill-Istati Membri biex iżidu l-użu tal-Fondi Strutturali fil-qafas tal-Fond Soċjali Ewropew, bħala mezz ta' promozzjoni tal-ugwaljanza bejn in-nisa u l-irġiel;

Jiddeplora l-ineffiċjenza tal-Kummissjoni fir-reklutaġġ ta' Direttur għall-Istitut Ewropew għall-Ugwaljanza bejn in-Nisa u l-Irġiel, imwaqqaf bir-Regolament (KE) Nru 1922/2006

Regolament (KE) Nru 1922/2006 tal-Parlament Ewropew u tal-Kunsill tal-20 ta' Diċembru 2006 li jistabbilixxi Istitut Ewropew għall-Ugwaljanza bejn is-Sessi (ĠU L 403, 30.12.2006, p.

9) minn Diċembru 2006; iqis li l-grad AD13 huwa biżżejjed għat-tmexxija tal-Istitut, u li grad aktar għoli għall-kariga ta' Direttur tista' taffetwa aktar in-nisa milli l-irġiel (billi bil-mod inaqqas il-proporzjon ta' nisa fl-ogħla gradi), u dan ifisser li mhux ta' ġens newtrali; jiċħad il-proposta tal-Kummissjoni li l-grad tal-kariga jinbidel minn AD13 għal AD14;

Jappella sabiex ikun hemm distribuzzjoni aktar ibbilanċjata tal-linji tal-baġit sabiex ikunu evitati monopolji baġitjarji; jenfasizza li għadd kbir ta' assoċjazzjonijiet fuq il-livell Ewropew huma effiċjenti fil-promozzjoni ta' opportunitajiet ugwali bejn in-nisa u l-irġiel; għalhekk jappella sabiex il-linji tal-baġit li jirrigwardaw l-assoċjazzjonijiet fuq il-livell Ewropew li jippromwovu l-ugwaljanza bejn in-nisa u l-irġiel jingħaqdu bil-għan li jkun żgurat li l-baġit ikun aċċessibbli għall-assoċjazzjonijiet kollha;

Jappella sabiex jitnedew il-proġetti pilota fl-oqsma li ġejjin: is-solidarjetà bejn il-ġenerazzjonijiet, u b'mod speċjali l-persuni li jagħtu l-kura, is-sehem tal-irġiel fl-edukazzjoni tat-tfal u r-rikonċiljazzjoni bejn il-ħajja tal-familja u l-ħajja professjonali, ir-rikonoxximent tax-xogħol informali tan-nisa fil-qafas tan-netwerks bejn il-ġenerazzjonijiet sabiex ikun enfasizzat il-valur ekonomiku tax-xogħol informali tan-nisa;

Jappella sabiex jinżammu l-linji tal-baġit li jirrigwardaw l-iżvilupp ta' politiki favur il-persuni affetwati minn disfasja, dispraksja, disleksja, diskalkulja jew il-problema tan-nuqqas ta' attenzjoni (ADD), eċċ) u l-persuni b'diżabilità, speċjalment f'dak li jirrigwarda appoġġ aħjar għan-nisa u l-irġiel li wliedhom ibatu minn diżabilitajiet u disturbi ta' dan it-tip, kif ukoll f'dak li jirrigwarda t-tranżitu mill-iskola għall-integrazzjoni professjonali ta' individwi li jbatu mid-DYS jew li għandhom diżabilità;

Jirrikonoxxi l-ħtieġa li dawk il-persuni li jbatu minn diżabilitajiet u disturbi tat-tip 'DYS' ikunu appoġġjati mit-tfulija tagħhom sal-integrazzjoni soċjali u professjonali tagħhom; iqis li l-appoġġ provdut bħalissa mill-Komunità u mill-Istati Membri lill-persuni li jieħdu ħsieb l-individwi li jbatu minn diżabilitajiet u disturbi ta' dan it-tip mhux biżżejjed, filwaqt li ta' spiss huma aktar in-nisa li jieħdu r-responsabilità milli l-irġiel; jappella sabiex tittieħed azzjoni xierqa biex ikun żgurat li n-nisa u l-irġiel li jieħdu ħsieb persuni li jbatu minn diżabilitajiet u disturbi ta' dan it-tip jibbenefikaw minn opportunitajiet ugwali u jappoġġja l-proġett pilota li għandu l-għan li jimplimenta l-iffinanzjar sabiex tkun garantita l-promozzjoni ta' appoġġ aħjar għall-edukaturi u għall-ġenituri ta' individwi li jbatu minn diżabilitajiet u disturbi ta' dan it-tip, b'hekk ikunu rispettati l-opportunitajiet ugwali bejn in-nisa u l-irġiel;

Jiddispjaċih li fil-baġit tal-komunikazzjoni hemm nuqqas ta' strumenti li jippermettu li d-DĠ Komunikazzjoni japplika l-approċċ ġenerali ta' bbaġitjar skont ġens; jenfasizza l-importanza u l-irwol tal-politika tal-UE dwar il-Komunikazzjoni fiż-żieda ta' kuxjenza dwar kwistjonijiet marbuta mal-ġens u jappella sabiex jinstabu mezzi finanzjarji xierqa għal din it-tip ta' azzjoni.

RIŻULTAT TAL-VOTAZZJONI FINALI FIL-KUMITAT

Data ta' l-adozzjoni

Riżultat tal-votazzjoni finali

Membri preżenti għall-votazzjoni finali

Sostitut(i) preżenti għall-votazzjoni finali

PROĊEDURA

Abbozz tal-baġit ġenerali ta' l-Unjoni Ewropea għas-sena finanzjarja 2009, Taqsima III – Kummissjoni

Kumitat responsabbli

Data tat-tħabbir fis-seduta plenarja

Referenza għal opinjoni – data tat-tħabbir fis-seduta plenarja

Data tal-ħatra

Rapporteur(s) preċedenti

Data tat-tħejjija ta' l-abbozz tal-baġit ġenerali mill-Kunsill

Data meta l-Kunsill bagħat l-abbozz tal-baġit ġenerali

Eżami fil-kumitat

Data tal-adozzjoni

Riżultat tal-votazzjoni finali

Membri preżenti għall-votazzjoni finali

Sostitut(i) (skond l-Artikolu 178(2)) preżenti għall-votazzjoni finali

(informazzjoni disponibbli b'lingwa waħda biss)

Data meta ntbagħtet/ntbagħtu

Data tat-tħabbir fis-seduta plenarja